text:
༢༠༡༨།༠༢།༠༦ཉིན་སྤེལ། རྒྱལ་གཅེས་དཔའ་བོ་ཆབ་སྲིད་བཙོན་ཟུར་སོག་གར་བློ་གྲོས་ལགས་སོག་རྫོང་ཉེན་རྟོགས་པར་རྩིས་སྤྲོད་བྱས་ཡོད་པའི་གནས་ཚུལ་ཐོན་སོང་།
དེ་ཡང་ཆབ་སྲིད་བཙོན་ཟུར་སོག་གར་བློ་གྲོས་ལགས་ཀྱི་འབྲེལ་ཡོད་སྦྱིན་པ་ཡིས་གནས་ཚུལ་འཁོ་སྤྲོད་གནང་བ་ལྟར་ན། ཟླ་སྔོན་མའི་ཕྱི་ཚེས་ ༢༨ ཉིན་གྱི་སྔ་དྲོར། རྩེ་ཕོ་བྲང་པོ་ཏ་ལར་བསྐོར་བ་ཚར་གཅིག་རྒྱབ་ཅིང་། ཞི་བའི་སྐད་འབོད་གནང་བ་དངོས་སུ་མཐོང་མཁན་བྱུང་ཡོད་པ་དང་། སྐད་འབོད་བྱས་རྗེས་ཀྱི་སྐར་མ་བཞི་ལྔའི་མཚམས་སུ། རྒྱལ་གཅེས་དཔའ་བོ་ཁོང་ཉེན་རྟོགས་པས་འཛིན་བཟུང་བྱས་ཤིང་། ཕྱི་ཉིན་སོག་རྫོང་དུ་རྩིས་སྤྲོད་བྱས་ཡོད་པ་དང་། མི་རིང་བར་རྫོང་དང་། ཁུལ ལྗོངས་བཅས་སུ་ཁྲིད་ནས་ཁྲིམས་བཤེར་བྱེད་པའི་དོག་གཞི་སྐྱེས་བཞིན་ཡོད་པ་རེད། ཅེས་འགྲེལ་བརྗོད་གནང་སོང་།
ད་དུང་མདོ་སྟོད་སྤྱི་འཐུས་ངག་དབང་ཐར་པ་ལགས་ཀྱིས་རྒྱལ་གཅེས་པ་ཁོང་གི་སྐོར་ནས་གནས་ཚུལ་མཁོད་སྤྲོད་བྱས་དོན། ༢༠༡༨ ཟླ་༡ ཚེས་༢༨ ཉིན་སོག་མཁར་བློ་གྲོས་ལགས་ཀྱིས་བརྙན་ཐུང་སྐར་མ་༡ དང་སྐར་ཆ་༤༢ ཡོད་པའི་གསལ་བསྒྲགས་སྤེལ་བའི་ནང་འཁོད་དོན། ‘‘ང་ཚོ་ཁ་བ་གངས་ཅན་ལྗོངས་ཀྱི་སྣོད་བཅུད་གཉིས་མ་བཞེངས་ལྷུན་གྱི་གྲུབ་པའི་འཛམ་གླིང་ཞི་བདེ་བསྟི་གནས་ཞིག་ཡིན། ང་ཚོ་ཁ་བ་རི་པས་འཛམ་གླིང་ཞི་བདེའི་ལས་འགུལ་སྤེལ་ནས་དུས་ཡུན་ཐུང་ཐུང་ཞིག་མ་ཡིན་པར། ལོ་ངོ་སྟོང་ཕྲག་དུ་མའི་རིང་ལ་འཚེ་མེད་ཞི་བདེའི་ལམ་ནས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ། ལམ་དབུ་མའི་ཐོག་ནས་འཛམ་གླིང་ཞི་བདེ་ལ་དང་ལེན་བྱས་ཡོད། དཔེར་ན་ང་ཚོའི་དོན་གྱི་བདག་པོ་རྒྱལ་བ་བསྟན་འཛིན་རྒྱ་མཚོའི་བདག་པོའི་དགོངས་གཞི་རེད། དེ་མ་ཟད་དཔའ་བོ་ཐུབ་བསྟན་དངོས་གྲུབ་ལ་སོགས་པའི་དཔའ་བོ་དང་དཔའ་མོ་བརྒྱ་སྟོང་མང་པོས། འཛམ་གླིང་ཞི་བདེའི་དོན་དུ་སྐུ་ལུས་མེ་རུ་སྒྲོན་ཡོད། ངས་ཀྱང་མི་ལོ་ཉི་ཤུའི་རིང་ལ་འཛམ་གླིང་ཞི་བདེའི་ཆེད་འབད་བརྩོན་བྱས་ཡོད་ལ་ལྷག་པར་དུ་ལོ་ངོ་༡༡ གི་རིང་ལ་འཛམ་གླིང་ཞི་བདེའི་དྲིལ་བསྒྲགས་དང་། འཛམ་གླིང་ཞི་བདེའི་ཕྱོགས་སུ་ལུས་ངག་ཡིད་གསུམ་གྱིས་འབད་བརྩོན་བྱས་ཡོད། བཙོན་ཁང་ནང་ལ་ལོ་བདུན་བསྟུད་མར་དྲིལ་བསྒྲགས་བྱས་པ་ཡིན་ལ། བཙོན་ཁང་ནང་ནས་མར་ཐོན་རྗེས་ལོ་བཞིའི་རིང་མཐོ་དམན་དྲག་ཞན་ཕོ་མོ་རྒན་གཞོན་སྲིད་དོན་ཆོས་ལུགས་སོགས་ཀྱི་དབྱེ་བ་མེད་པར་ཀུན་ལ་དྲིལ་བསྒྲགས་བྱས་ཡོད། ད་ཐེངས་༢༠༡༨ ཟླ་༡ ཚེས་༢༨ ཉིན་དངོས་སུ་འཛམ་གླིང་ཞི་བདེའི་ལས་འགུལ་འགོ་འཛུགས་རྒྱུ་ཡིན། བཀྲ་ཤིས་བདེ་ལེགས་,,ཞེས་གསུང་འདུག
དེ་བཞིན་ཆབ་སྲིད་ཀྱི་གནད་དོན་འོག་སོག་མཁར་བློ་གྲོས་ལགས་མི་ལོ་༢༡ རིང་བཙོན་འཇུག་དང་རྒྱ་གཞུང་གི་ཉེན་རྟོག་པའི་མནར་གཅོད་མྱངས་ཡོད་པ་རེད། ཐོག་མར་ཕྱི་ལོ་ ༡༩༩༣ ལོའི་ཟླ་ ༡ ཚེས་༡༧ ཉིན་སྒེར་འཁོན་ཞིག་གི་དབང་གིས་ནག་ཆུ་འབྲིང་རིམ་མི་དམངས་ཁྲིམས་ཁང་ཟེར་བས་ལོ་ ༡༥ ཡི་ཁྲིམས་ཐག་བཅད་དེ་གྲྭ་བཞི་བཙོན་ཁང་དུ་བཅུག་ཡོད་པ་དང་། ཕྱི་ལོ་ ༡༩༩༥ ལོའི་ཟླ་ ༣ ཚེས་ ༤ ཉིན་ བློ་གྲོས་རྒྱ་མཚོ་ལགས་ཀྱིས་བཙོན་ཁང་ནང་དུ་བཙོན་པ་༤༠ ༠ ལྷག་ཙམ་གྱི་སྣེ་ཁྲིད་ནས་ “བོད་རང་བཙན་ཡིན། རྒྱ་མི་བོད་ནས་ཕར་རྒྱུགས། རྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོག བོད་མི་ས་ཡ་དྲུག་རྡོག་རྩ་གཅིག་སྒྲིལ་ཡིན།” ཞེས་སྐད་འབོད་བྱས་པ་དང་། ཁོ་རང་གིས་ལག་བྲིས་བྱས་པའི་ཡིག་ཆ་ ༣༠༠ ལྷག་ཙམ་བཀྲམས་པར་བརྟེན། ཉིན་གསུམ་ལས་མ་འགྱངས་བར་སྲོག་ཁྲིམས་གཅོད་རྒྱུ་ཐག་གཅོད་བྱས། ཡིན་ནའང་སྐབས་དེར་མཉམ་འབྲེལ་རྒྱལ་ཚོགས་ཀྱི་དམིགས་བསལ་ལྟ་རྟོག་ཚོགས་པའི་འགན་འཛིན་དང་། རྒྱལ་སྤྱིའི་ཉེས་ཡང་ཚོགས་པ་བཅས་ནས་གནོན་ཤུགས་སྤྲད་དེ་སྲོག་ཁྲིམས་ལོ་དྲུག་ལ་ཕྱིར་འགྱང་གིས་ཁྱོན་མི་ལོ་༢༡ རིང་མུ་མཐུད་བཙོན་འཇུག་བྱས་ནས། ཕྱི་ལོ་ ༢༠༡༣ ཟླ་ ༥ པའི་ནང་བཙོན་གྲོལ་ཐོབ་ཡོད་ཀྱང་བཟང་བཙོན་འོག་འགྲོ་འདུག་གི་རང་དབང་མེད་པར་ལོ་བཞིར་འདུག་དགོས་བྱུང་འདུག
ཕྱི་ལོ་ ༢༠༡༥ ལོར་རྒྱ་གཞུང་གི་དབང་ཡོད་གོ་སྒྲིག་འོག་བོད་ཤར་ཕྱོགས་རྫོང་ཁག་ཅིག་ཏུ་སྟག་གཟིག་གི་པགས་པ་གྱོན་བཅུག་སྟེ་གཞས་སྣ་འཁྲབ་སྟོན་དང་། མི་མང་ལ་ལྟད་མོ་ལྟ་རུ་བཅུག་ཡོད་པ་རེད། ཕྱི་ལོ་ ༢༠༡༦ ལོར་རྒྱ་གཞུང་གིས་སོག་རྫོང་དང་འབྲི་རུ་རྫོང་བཅས་ནས་བོད་ཀྱི་ས་ཁུལ་གཞན་དུ་སློབ་གཉེར་བྱེད་དུ་ཕྱིན་པའི་གྲྭ་བཙུན་རྣམས་ཕྱིར་རང་ཁྱིམ་དུ་ལོག་དགོས་པ་དང་། གལ་ཏེ་མ་ལོག་པ་ཡིན་ན་ཁྱིམ་མི་ཚོར་དབྱར་རྩྭ་དགུན་འབུ་བརྐོ་རུ་འཇུག་རྒྱུ་མིན་པ་མ་ཟད། ནང་མི་རྣམས་བཙོན་བཅུག་བྱ་རྒྱུ་ཡིན་པ་སོགས་བརྗོད་དེ་འཇིགས་སྐུལ་བྱེད་སྐབས། བློ་གྲོས་རྒྱ་མཚོ་ལགས་ཀྱིས་སློབ་གཉེར་བ་ཚོར་སློབ་སྦྱོང་བྱེད་པའི་རང་དབང་མེད་པར་བཙན་གྱིས་འབོད་འགུག་བྱེད་པ་ནི། རྒྱལ་སྤྱི་དང་རྒྱ་ནག་རང་གི་རྩ་ཁྲིམས་དང་མི་མཐུན་པའི་ཁྲིམས་མེད་ལུགས་མེད་ཀྱི་བྱ་སྤྱོད་ཅིག་ཡིན་པ་དང་། སློབ་གཉེར་བྱེད་བཞིན་པའི་གྲྭ་བཙུན་ཚོས་ཁྲིམས་དང་འགལ་བའི་ཉེས་པ་གང་ཡང་བསགས་མེད་ཅེས་ཞུ་འབོད་བྱས་ནས་སོག་རྫོང་དུ་ངོ་རྒོལ་བྱས་པར་བརྟེན། ཕྱི་ལོ་༢༠༡༦ ལོར་ཁོང་འཛིན་བཟུང་གིས་འབྲི་རུ་རྫོང་གི་རྩ་མདའ་བཙོན་ཁང་དུ་བཀག་ཉར་བྱེད་མྱོང་ཡོད་པ་རེད།
ཁོང་གི་སྔོན་མ་ཞིག་ལ་གསུང་དོན། མ་འོངས་ལོ་གཉིས་རྗེས་སུ་ལས་འཆར་འདི་ལྟར། དེ་སྔོན་ཆབ་སྲིད་བཙོན་པར་གློད་གྲོལ་བཏང་རྗེས་སྤྱི་ཚོགས་ཐོག་ཆབ་སྲིད་དབང་ཆ་ལོ་གསུམ་འཕྲོག་གི་ཡོད་ཀྱང་ད་ལྟ་ང་རང་ལོ་བཞི་ཙམ་ཞིག་འཕྲོག་སོང་། དེའི་དུས་ཚོད་དེ་ནི་སྤྱི་ལོ་༢༠༡༧ལོར་ཟླ་བ་༥་ཚེས་༢ ལ་དེའི་དུས་བཀག་དེ་ཚང་འགྲོ་གི་ཡོད་རེད། དེའི་དུས་བཀག་ཚང་བ་ནས་བཟུང་ང་རང་ཉིད་འདས་དོན་ཆབ་སྲིད་ཀྱི་ལས་ཀ་ཟེར་ན་འདྲ་ང་རང་བསམ་བློའི་ནང་གི་འཆར་གཞི་ཟེར་ན་འདྲ་གང་ལྟར་ཉིན་མོ་དེ་ནས་བཟུང་ལས་དོན་འགོ་བཙུགས་སྟེ་གོམས་བགྲོད་དང་འབོད་སྒྲ་སྒྲོགས་རྒྱུ་ཡིན། དེའི་འབོད་ཚིག་གཙོ་བོ་ག་རེ་ཡིན་ཟེར་ན། ༸འཛམ་གླིང་ཞི་བདེའི་དེད་དཔོན་ཆེན་པོ་༸རྒྱལ་བ་ བསྟན་འཛིན་རྒྱ་མཚོས་དབུ་ཁྲིད་སྟེ་འཛམ་གླིང་ཞི་བདེ་གཅིག་གྱུར་ཡོང་བ་བྱ་རྒྱུ་དང་། བོད་འདི་ཞི་བདེའི་ལྟེ་གནས་སུ་མངོན་འགྱུར་ཡོང་བ་བྱས་སྟེ། འཛམ་གླིང་ཡོངས་ཀྱི་སྐམ་མཚོ་མཁའ་གསུམ་གྱི་དམག་རྣམས་ཆིག་སྒྲིལ་གྱིས་གོ་ལ་ཡོངས་ལ་ཞབས་འདེགས་ཞུ་དགོས་ཟེར་བའི་འབོད་སྒྲ་དེ་ཡིན། གོམས་འགྲོས་དེ་ནི་སྤྱི་ལོ་༢༠༡༧ཟླ་བ་༥ པའི་ཚེས་༢ ཉིན་ནས་རྒྱལ་ས་ལྷ་སའི་པོ་ཏ་ལའི་ཐང་ཆེན་ནས་དབུ་བཙུགས་སྟེ་ག་བར་འགྲོ་ཐུབ་ཐུབ་སྐྱོད་རྒྱུའི་དམ་བཅའ་བརྟན་པོ་ཡོད་སྐོར་བཅས་གསུང་འདུག
བློ་གྲོས་རྒྱ་མཚོའམ་སོག་མཁར་བློ་གྲོས་ལགས་ནི་བོད་ལྗོངས་ནག་ཆུ་ས་ཁུལ་སོག་རྫོང་ཚ་དབྲོག་ཡུལ་ཚོའི་སོག་མཁར་གྲོང་སྡེ་ནས་ཡིན་ཞིང་། ད་ལྟ་དགུང་ལོ་ ༥༧ ཡིན་འདུག་པ་བཅས།།


c: text/html

text:
ཀུན་དགའ་ཤེས་རབ།
བོད་ལྗོངས་ལྷོ་ཁ་གོང་དཀར་རྫོང་ཁུལ་དུ་འཁྲུངས། གོང་དཀར་རྫོང་ས་གནས་ཀྱི་སློབ་ཆུང་དང་སློབ་འབྲིང་དུ་གཞི་རིམ་སློབ་གཉེར་མཛད། སློབ་འབྲིང་མཐར་ཕྱིན་རྗེས་དཔལ་གསང་རྭ་བ་སྨད་དགོན་དུ་ཆོས་ཞུགས་མཛད། དགོན་དེར་གཞི་གསུམ་གྱི་ཕྱག་ལེན་རྣམས་ལ་སློབ་གཉེར་མཛད། དེ་ནས་མཁན་ཆེན་དམ་པ་བྱམས་པ་དབང་དཔལ་འབྱོར་ཡེ་ཤེས་ཀྱི་མདུན་ས་སྐྱའི་སྔོན་འགྲོའི་ཁྲིད་ཡིག་དང་སྡོམ་གསུམ་རབ་དབྱེ། སྤྱོད་འཇུག་སོགས་གཞུང་ཆེན་ཁག་ཅིག་ལ་ཐོས་བསམ་མཛད། དེ་ནས་འཕགས་ཡུལ་དུ་ཕེབས་ཏེ་འཕགས་ཡུལ་རྫོང་སར་བཤད་གྲྭར་སྐྱབས་རྗེ་མཁྱེན་བརྩེ་རིན་པོ་ཆེའི་ཐུགས་རྗེ་བཀའ་དྲིན་གྱི་འོག མཁན་ཆེན་བདེ་བར་གཤེགས་པ་ཀུན་དགའ་དབང་ཕྱུག་གི་ཞབས་པད་ལ་གཏུགས་ཏེ་རྒྱ་བོད་ཀྱི་གཞུང་ཆེན་ཁག་ལ་ཐོས་བསམ་སློབ་གཉེར་གནང། བསླབ་པ་མཐར་ཕྱིན་རྗེས་བཤད་གྲྭ་འདི་རུ་སྐྱོར་དཔོན་དང་དགེ་རྒན། མཁན་པོའི་ཕྱག་འཁྱེར་བཞེས་ཤིང་འཆད་ཁྲིད་མཛད།
དེ་རྗེས་༸སྐྱབས་མགོན་ས་སྐྱ་གོང་མ་ཁྲི་ཆེན་རྡོ་རྗེ་འཆང་མཆོག་དང། མཁན་ཆེན་ཀུན་དགའ་དབང་ཕྱུག་རྣམ་གཉིས་ཀྱི་བཀའ་དགོངས་བཞིན། ༸སྐྱབས་མགོན་གོང་མ་རིན་པོ་ཆེའི་སྐུ་ཉེ། སྐྱབས་རྗེ་ཟུར་མང་གར་དབང་རིན་པོ་ཆེའི་གདན་ས་འབྲས་ལྗོངས་ཟུར་མང་བཤད་སྒྲུབ་ཆོས་འཁོར་གླིང་དུ་ཕེབས་ནས། དགོན་པ་དེར་བཤད་གྲྭ་གསར་འཛུགས་མཛད་དེ། གཞུང་ཆེན་སློབ་ཁྲིད་ཀྱི་མཁན་པོ་དང་སློབ་སྤྱིའི་ཐུགས་འགན་ལོ་མང་བཞེས། བཤད་གྲྭ་དེར་གཞུང་ཆེན་འཆད་སྤེལ་ཐུབ་པའི་མཁན་པོ་ཡང་སྐྱེད་སྲིང་མཛད།
དེ་རྗེས་ཨ་རིའི་གཙུག་ལག་སློབ་གྲྭ་ University of Wisconsin Milwaukee ཞེས་པའི་ནང་དུ་དབྱིན་ཡིག་སློབ་གཉེར་གནང། དེ་ནས་ཁེ་ན་ཌའི་ནང་དུ་གནས་སྤོས་དང་མཉམ་དུ། ཁེ་ན་ཌའི་གཙུག་ལག་སློབ་གཉེར་ཁང་ཆེ་ཤོས་ཊོ་རོན་ཊོ་གཙུག་ལག་སློབ་གཉེར་ཁང་དུ་ཆོས་ལུགས་སྡེ་ཚན་གྱི་ཁྱབ་ཁོངས་སུ། གཉུག་གནས་མཁས་དབང་(Scholar-in-Residence)གི་མཚན་ཐོག་ནས་ནང་ཆོས་དགེ་རྒན་དང་བོད་རིག་པའི་ཞིབ་འཇུག་སློབ་སྟོན་གྱི་ཕྱག་ལས་གནང། ལོ་གཉིས་རིང་ཁེ་ན་ཌ་མངའ་སྡེ་དང་རྒྱལ་ཡོངས་སློབ་ཡོན་གྱི་བྱ་དགའ་ཐོབ་སྟེ་མཐོ་སློབ་དེར་དགེ་རྒན་གྱི་ལས་གནས་བཞེས་པ་དང་མཉམ་དུ། ཆོས་ལུགས་ཐོག་ནས་རབ་འབྱམས་པ་(M.A)ཡི་མཚན་རྟགས་བཞེས། ད་ལྟ་གཙུག་ལག་སློབ་གྲྭ་དེར་དགེ་རྒན་དང་ཞིབ་འཇུག་སློབ་སྟོན་པའི་ཕྱག་ལས་གནང་མུས་ཐོག ཁེ་ན་ཌ་རྒྱལ་ཡོངས་སློབ་ཡོན་ཚད་མཐོ་ཤོས་SSHRCཞེས་པའི་བྱ་དགའ་ཐོབ་སྟེ་འབུམ་རམས་པའི་(Ph.D)བསླབ་གནས་ཐོག་ཏུ་སློབ་གཉེར་གནང་བཞིན་པའོ། །

robotstxt: allowed

filter: keep


text:
དྲི་བ་དང་པོ། རྒྱ་ནག་གི་ས་ཞིང་གི་ཁྲིམས་ལ་དབྱེ་བ་ག་ཚོད་ཅིག་ཡོད་པ་དང་། དེའི་ངོ་བོ་ཇི་ལྟར་ཆགས་ཡོད་སྐོར་ངོ་སྤྲོད་ཅིག་གནོངས་དང་།
ལན། རྒྱ་ནག་ལ་ས་གཞི་བཀོད་འདོམས་བྱེད་པའི་ཁྲིམས་མི་ཉུང་བ་ཞིག་ཡོད། དཔེར་ན།་རྩ་ཁྲིམས་དང་དམངས་ཁྲིམས། དངོས་ཟོག་བདག་དབང་ཐོབ་ཐང་གི་ཁྲིམས། ཞིང་སྡེ་ས་གཞི་འགན་གཙང་ལེན་གྱི་ཁྲིམས་དང་ས་གཞི་དོ་དམ་གྱི་ཁྲིམས་བཅས་ཀྱི་ཁྲིམས་ལུགས་འདི་དག་ནི་ས་ཁྲིམས་དང་འབྲེལ་བ་ཡོད་པའི་ཁྲིམས་ལུགས་ཡིན། རྩ་ཁྲིམས་ཀྱིས་རྒྱལ་ཁབ་ཀྱི་ས་ཁྲིམས་ཀྱི་རྩ་བའི་རྩ་དོན་གཏན་འཁེལ་བྱས་པ་དང་།
གཡར་ཡིག་དང་ཆད་ཡིག་ནི་ནམ་རྒྱུན་འཚོ་བའི་ཁྲོད་དུ་སྒེར་བ་ཕན་ཚུན་བར་ལ་སྒོར་མོ་གཡར་སྐྱི་བྱེད་སྐབས་བཀོལ་སྤྱོད་བྱེད་པའི་བདེན་དཔང་ཡི་གེ་གལ་ཆེན་ཞིག་ཡིན། གཡར་ཡིག་ནི་གང་ཟག་ག་གེ་མོ་ཞིག་གིས་གང་ཟག་གཞན་ལ་དུས་ནམ་ཚོད་ཞིག་ལ་སྒོར་མོ་ག་ཚོད་གཡར་བ་ཁས་བླངས་པ་མཚོན་ཞིང་། ཡི་གེ་དེ་བུ་ལོན་གཡོར་མཁན་ནམ་དོམ་བདག་གིས་བྲིས་ན་ཆོག་ལ་བུ་ལོན་ལེན་མཁན་ནམ་དོམ་པས་བྲིས་ནའང་ཆོག ཆད་ཡིག་ནི་དོམ་པས་དོམ་བདག་ལ་སྒོར་ག་ཚོད་ཆད་ཡོད་པ་མཚོན་བྱེད་ཀྱི་དཔང་རྟགས་ཤིག་ཡིན། ལྟོས་ཚོད་ཀྱིས་ཡི་གེ་འདི་གཉིས་བར་ན་ཁྱད་པར་ཆེན་པོ་ཞིག་མེད་མོད། འོན་ཀྱང་། ཁྲིམས་ལུགས་ཀྱི་སྟེང་ནས་བཤད་ན་ཡི་གེ་འདི་གཉིས་ལ་ཁྱད་པར་ཆེན་པོ་ཡོད། གཡར་ཡིག་དང་ཆད་ཡིག་ལ་ཁྲིམས་ལུགས་ཀྱི་ནུས་པ་དང་། གཏུག་བཤེར་གྱི་དུས་འབྲེལ། དོ་བདག་གིས་བདེན་དཔང་སྟོན་པ་བཅས་ཀྱི་ཐད་ན་ཁྱད་པར་གལ་ཆེན་གདའ།
ང་ཚོ་རོང་འབྲོག་མང་ཚོགས་ལ་ཡིད་བརྟན་རུང་བའི་རྒྱུ་ནོར་ཉག་གཅིག་ཡོད་པ་དེ་ནི་ས་ཞིང་དང་སྒོ་ཟོག་ཡིན། ས་ཞིང་དང་སྒོ་ཟོག་ཚར་ན་མི་འགྱང་བར་ང་ཚོ་རང་གི་ས་ཐོག་ནས་བྲན་གཡོག་ཏུ་གདོན་མི་ཟ་བར་འགྱུར་ངེས་ཡིན།
གཙོ་འཛིན་ཞིས་ཅིན་ཕུན་གྱིས་ཚོགས་ཆེན་༡༩་གཏམ་བཤད་ནང་དུ་ས་ཞིང་འགན་གཙང་ལེན་གྱི་སྲིད་བྱུས་དེ་བརྟན་བརླིང་ངང་ཡུན་གནས་བྱེད་པ་དང་། ཐེངས་གཉིས་པའི་ས་ཞིང་འགན་གཙང་ལེན་གྱི་དུས་ཡུན་སླེབས་པའི་རྗེས་སུ་གན་གྱ་ཡང་བསྐྱར་ལོ་༣༠་ལ་བསྲིང་གི་ཡིན་ཞེས་གསལ་འདེབས་བྱས་ཡོད། དེའི་རྒྱུ་མཚན་གྱིས་རྒྱལ་ཁབ་གྱི་ས་ཞིང་འགན་གཙང་ལེན་གྱི་སྲིད་ཇུས་དེ་ལ་འགྱུར་བ་ཆེན་པོ་འབྱུང་གི་མིན་པས། རོང་འབྲོག་མང་ཚོགས་རྣམས་ཀྱིས་ཨམ་གཙིགས་བསྡམས་ནས་ད་ཡོད་ཀྱི་ས་ཞིང་གི་གན་གྱའི་ཐོབ་ཐང་མ་བོར་བར་བྱས་ཏེ་༢༠༢༧་ལོ་ནས་འགོ་བརྩམ་རྒྱུ་ཡིན་པའི་རེས་
ད་ལོའི་ཟླ་བ་བཅུ་བའི་ནང་། དམངས་ཁྲིམས་སྤྱི་དོན་ལག་བསྟར་བྱེད། མ་དང་འདྲ་བའི་ཁྲིམས་འདི་ལ། འགྲེལ་བཤད་གསེད་བཀྲོལ་ཅུང་ཙམ་བྱ།
ཉེ་སྔོན་མཚོ་ལྷོ་བོད་རིགས་རང་སྐྱོང་ཁུལ་མང་ར་རྫོང་སུམ་མདོ་གྲོང་བརྡལ་མི་དམངས་སྲིད་གཞུང་གིས་དེའི་ས་ཁོངས་ཀྱི་འབྲོག་སྡེ་ཁག་གི་འབྲོག་པས་ད་ལོར་དབྱར་སར་ཕྱུགས་ཟོག་འཚོ་མི་ཆོག་པ་དང་། ས་ཆ་དེ་གའི་དབྱར་སའི་རྩྭ་ས་ཁྱོན་སྡོམ་པའི་མུའུ་ཁྲི་༩༠ལྷག་བཀག་སྡོམ་བྱ་རྒྱུ་ཡིན་པའི་སྐོར་ལ་ཁྱབ་བསྒྲགས་བྱས་ཏེ། སྲིད་གཞུང་གི་བཀོད་སྒྲིག་འདི་ལ་བརྩི་འཇོག་མ་བྱས་པར་དབྱར་སར་ཟོག་ལུག་དེད་ན་ལུག་རེར་རྒྱ་སྒོར་༥༠དང་། ནོར་རེར་རྒྱ་སྒོར་༡༥༠ ཡི་ཆད་པ་གཅོད་རྒྱུ་ཡིན་ཞེས་གསལ་བསྒྲགས་སྤེལ་ཏེ་མང་ཚོགས་ཀྱི་བློ་ཁ་སྲིད་གཞུང་གི་ཕྱོགས་ལ་བསྒྱུར་བཞིན་གདའ། སྲིད་གཞུང་གི་བྱེད་ཐབས་དེས་ས་གནས་འབྲོག་
༢༠༡༠་ལོ་ནས་བཟུང་སྟེ། བདེ་ཆེན་བོད་རིགས་རང་སྐྱོང་ཁུལ་བདེ་ཆེན་རྫོང་དུ་ཆུ་མཛོད་ཅིག་འཛུགས་བསྐྲུན་བྱེད་བཞིན་པའི་རྐྱེན་གྱིས་དེ་གའི་ཡན་མོན་ཞང་དཔལ་སྤུངས་སྡེ་བ་དང་ཡང་བྲོ་སྡེ་བའི་ཡུལ་མི་རྣམས་ས་ཆ་གཞན་ལ་གནས་སྤོར་དགོས་བའི་གནད་དོན་བྱུང་། གང་ཡིན་ཞེ་ན་ཁོང་ཚོ་བསྡད་ཡོད་པའི་སྡེ་བ་དེ་ཆུས་བསྣུབ་ལ་ཉེ་བས་སོ། སྡེ་བ་གཉིས་ཀྱི་མང་ཚོགས་ཀྱིས་སྲིད་གཞུང་ནས་སྤྲད་པའི་གུན་ཚབ་ཉུང་དྲགས་པར་བསམ་ཞིང་།
དབྱར་རྩྭ་ནི་དེང་སྐབས་བོད་ཀྱི་ཚོང་རའི་དཔལ་འབྱོར་གྱི་གྲུབ་ཆ་གཙོ་ཆེ་ཤོས་ཞིག་ཡིན་པ་དང་། དབྱར་རྩྭ་ལས་མཆེད་པའི་སྤྱི་ཚོགས་ཀྱི་གནད་དོན་ཡང་གང་མང་ཞིག་བྱུང་གི་ཡོད། དབྱར་རྩྭའི་བདག་དབང་སོགས་ལ་འབྲེལ་བ་ཡོད་པའི་དམངས་ཁྲིམས་དང་དངོས་ཟོག་བདག་དབང་གི་ཁྲིམས། ཞིང་ས་དང་རྩྭ་སའི་འགན་གཙང་ལེན་ལས་བྱུང་བའི་དངོས་ཟོག་བདག་དབང་གི་ཐོབ་ཐང་གི་ངོ་བོ་དང་བྱེད་ནུས་སོགས་ཤེས་བར་བྱས་ན།
རྒྱལ་པོ་ས་དང་བཙུན་མོ་ཆུ་ཟེར་བ་ལྟར། རོང་འབྲོག་ས་ཁུལ་ནས་ནམ་རྒྱུན་ས་ཆུ་ཡི་བདག་དབང་སོགས་ཀྱི་ཆེད་དུ་ཁེ་ཕན་གྱི་རྩོད་གཞི་སྣ་ཚོགས་བྱུང་གི་ཡོད། དེས་ན་ཁྲིམས་ལུགས་ཀྱི་སྒོ་ནས་རྩོད་གཞི་འདི་དག་ཇི་ལྟར་སེལ་དགོས་སམ་ཞེ་ན། ཐབས་ལམ་དང་པོ་ནི་ཕན་ཚུན་གྲོས་བསྡུར་བྱས་ནས་ཐག་གཅོད་བྱེད་རྒྱུ་དེ་ཡིན།
— ཁྱིམ་ཐོ་བཅོས་བསྒྱུར་གྱིས་རྩྭ་ས་དང་ཞིང་སའི་འགན་གཙང་ལེན་གྱི་བདག་དབང་ལ་གནོད་ངེས། ཁྱིམ་ཐོ་༼户口༽བཅོས་བསྒྱུར་གྱི་ལམ་ལུགས་དང་བོད་ཀྱི་རོང་འབྲོག་པའི་རྩྭ་ས་དང་ཞིང་སའི་འགན་གཙང་ལེན་གྱི་གན་གྱའི་༼农村土地承包合同༽བར་ན་འབྲེལ་བ་ཅི་ཞིག་ཡོད་པ་དང་། ས་གནས་སྲིད་གཞུང་གི་ལས་བྱེད་པས་བཙན་ཤེད་ཀྱིས་འབྲོག་པའི་ཁྱིམ་ཐོ་བསྡུད་ལེན་བྱས་ཏེ་གྲོང་ཁྱེར་ཁྱིམ་ཐོ་ལ་བསྒྱུར་བ་དེ་ཁྲིམས་མཐུན་ཡིན་མིན་དང་། དེར་འབྲོག་པའི་རྩྭ་སའི་བདག་དབང་ལ་ཁེ་ཉེན་ཡོད་མེད་ཀྱི་སྐོར་ལ་ཉེ་ཆར་མཚོ་སྔོན་འབྲོག་ཁུལ་གྱི་གྲོགས་པོ་ཞིག་གིས་སེམས་ཚུབ་ངང་སྐད་ཆ་ཞིག་དྲིས་བྱུང་། ཁོ་བོས་ཀྱང་གནས་ཚུལ་དེ་ལ་སྔ་སོར་ནས་དོ་སྣང་བྱས་བས། རྒྱ་ཆེའི་འབྲོག་པ་མང་ཚོགས་ཀྱི་སེམས་ཁུར་ལ་རྒྱུ་མཚན་ཡོད་པར་མཐོང་། ཁྱིམ་ཐོ་ཞེས་བ་ནི་ཁྱིམ་ཚང་ཞིག་དང་དེའི་མི་གྲངས་ཀྱི་ཐོ་ཡིག་བཀོད་ཡོད་ཅིང་། སྤྱི་བདེ་ལས་ཁུངས་ཀྱིས་བཟོ་བསྐྲུན་བྱས་བའི་ཁྱིམ་མིའི་གནས་ཚུལ་སོགས་ནང་དུ་འདུས་བའི་ཁྲིམས་ལུགས་ཀྱི་ལག་དེབ་ཅིག་ལ་ཟེར། དེ་ལ་དབྱེ་ན་ཞིང་ལས་ཀྱི་ཁྱིམ་ཐོ་དང་ཞིང་ལས་མ་ཡིན་པའི་ཁྱིམ་ཐོ་གཉིས་འདུག རྒྱ་ཆེ་བའི་འབྲོག་པ་མང་ཚོགས་རྣམས་ཀྱི་ཁྱིམ་ཐོ་ནི་ཞིང་ལས་ཁྱིམ་ཐོ་ཡིན། རྒྱལ་ཁབ་ཀྱི་ཁྲིམས་ལུགས་དང་ཡིག་ཆའི་ནང་གི་ཞིང་ལས་ཞེས་བ་ཐ་སྙད་དེའི་ནང་དུ་ཕྱུགས་ལས་ཀྱི་ནང་དོན་འདུས། དེ་བཞིན་དུ་ཞིང་བ་ཞེས་བའི་ཐ་སྙད་ཀྱི་ནང་དུ་འབྲོག་པའང་འདུས་བས། གཤམ་གྱི་ཁྲིམས་དང་ཡིག་ཆ་ནང་གི་ཞིང་བ་དང་ཞིང་ལས་ནང་འབྲོག་པ་དང་འབྲོག་ལས་འདུས་བ་ཤེས་བར་འཚལ།
© 2018 — Powered by WordPress
Theme by Anders Noren — Up ↑


text:
མི་མང་ལྷག་དཀར་དབུ་བཙུགས་ནས་ལོ་ལྔ་འཁོར་བའི་དུས་དྲན།
ཟླ་འདིའི་ཚེས་༥ ཉིན་ནིའུ་ཡོག་དང་ནིའུ་འཇར་སིའི་མི་མང་ལྷག་དཀར་དབུ་བཙུགས་ནས་ལོ་ངོ་ཧྲིལ་པོ་ལྔ་འཁོར་བའི་དུས་དྲན་མཛད་སྒོ་ནིའུ་ཡོག་ཏུ་འཚོགས་པ་སྟབས་བསྟུན། དཔལ་འབྱོར་འདུ་འགོད་ཀྱི་ལས་འགུལ་ཞིག་སྤེལ་ཡོད་པ་རེད།
ནིའུ་ཡོག་དང་ནིའུ་འཇར་སིའི་མི་མང་ལྷག་དཀར་ཚོགས་པ་ས་གནས་དེར་གནས་སྡོད་བོད་དོན་ལས་འགུལ་བ་ཁག་ཅིག་མཉམ་རུབ་ཀྱིས་བཙུགས་པ་ཞིག་ཡིན་པ་དང་། ཁོང་ཚོས་གསལ་བསྒྲགས་ཤིག་སྤེལ་བའི་ནང་། “ལྷག་དཀར་ཞེས་པ་ལས་འགུལ་འདི་ཐོག་མར་ནིའུ་ཡོག་ཏུ་བརྩམས་པ་ཞིག་མ་ཡིན་པར་༢༠༠༨ ལོར་ནས་རྒྱ་ནག་དམར་གཞུང་གིས་དྲག་གནོན་མནར་གཅོད་ལ་ངོ་རྒོལ་སླད་བོད་ནང་གི་བོད་མི་རྣམས་ནས་བརྩམས་པའི་གསར་བརྗེ་ཞིག་ཡིན། དེ་ཡང་རེས་གཟའ་ལྷག་པ་ནི་ང་ཚོའི་བལྟ་བའི་མིག་དང་ཁོག་པའི་སྙིང། འཛམ་གླིང་ཞི་བདེའི་དེད་དཔོན་སྤྱན་རས་གཟིགས་ཀྱི་རྣམ་སྤྲུལ་༧སྤྱི་ནོར་གོང་ས་སྐྱབས་མགོན་ཆེན་པོ་མཆོག་གི་སྐུའི་བླ་གཟའ་ཡིན། དེའི་ཉིན་བོད་ནང་མཚོན་ན་རང་གི་བོད་ཆས་གྱོན་པ་དང། བོད་ཟས་མཆོད་པ། བོད་སྐད་བཤད་པ་སོགས་གནང་གི་ཡོད། གང་ལྟར་ཟ་ཁང་དང་ཚོང་ཁང་ཞིག་ཀྱང་ཡིན་རུང་བོད་པའི་ཚོང་ཁང་ནང་དུ་འགྲོ་ཡི་ཡོད། འདི་ག་ནིའུ་ཡོག་ཏུ་དུས་ཚོད་དང་དེའི་རྐྱེན་པའི་བོད་ནང་གི་བོད་མི་རྣམས་ཀྱིས་བརྩམས་པའི་གསར་བརྗེ་དེ་ལ་རྒྱབ་བསྐྱོར་དང་གདུང་སེམས་མཉམ་བསྐྱེད་སླད། མི་མང་ཉུང་ལ་མ་ལྟོས་པར་རེ་གཟའ་ལྷག་པ་ནམ་ཡིན་ལ་ལྷག་དཀར་སྲུང་བརྩི་བྱས་ཡོད། སྲུང་བརྩི་བྱས་པའི་སྐབས་ལའང་གཙོ་བོར་དམིགས་ས་དེ་བོད་ཀྱི་ཆོས་དང་རིག་གཞུང་། དེ་བཞིན་སྐད་ཡིག་སོགས་བདག་ཉར་དང་ཉམས་པ་སླར་གསོ་མི་ཉམས་གོང་འཕེལ་གཏོང་ཐབས་བྱེད་རྒྱུ་དེ་ཡིན་”ཞེས་འཁོད་འདུག
མཛད་སྒོ་ལྷག་དཀར་ཚོགས་པའི་ཚོགས་མི་བསྟན་འཛིན་དབང་འདུས་ཀྱི་གཙོ་སྐྱོང་འོག སྐུ་མགྲོན་གཙོ་བོ་བོད་རིགས་སྤྱི་མཐུན་ཚོགས་པའི་ཚོགས་གཙོས། ལྷག་དཀར་ལས་འགུལ་གལ་ཆེ་སྐོར་དང་། བོད་མི་ཚང་མ་དེའི་ནང་མཉམ་ཞུགས་ཀྱིས་རྒྱུན་མཐུད་དགོས་སྐོར་གསུངས་པ་དང་། གཞས་སྣ་འཁྲབ་སྟོན་བྱས་ཡོད་པ་རེད། ཉིན་དེར་ཚོགས་པའི་འགྲོ་གྲོན་ཆེད་རྒྱན་ཤོག་བཙོང་པ་ཁག་འདེམས་སྒྲུག་གིས་ཨང་དང་གཉིས་གསུམ་ལ་རྒྱན་ཤོག་གི་ཐོབ་པའི་དངུལ་སྤྲད་པ་དང་། ཚོགས་པའི་རྒྱུན་ལས་རྣམས་ལ་ཞབས་ཕྱིའི་ལག་ཁྱེར་རེ་སྤྲད་ཡོད་པ་རེད།
གཟའ་ལྷག་པ་༧གོང་ས་མཆོག་གི་བླ་གཟའ་རེད་ལ། བོད་མི་ཡོངས་ཀྱིས་གལ་ཆེན་དུ་བརྩིས་ཏེ། ཉིན་དེར་དགེ་སྒྲུབ་སྡིག་སྤོང་བྱེད་མཁན་ཡང་མང་པོ་ཡོད་རེད། ༢༠༠༨ ལོའི་བོད་ནང་གི་རྒྱ་རྒོལ་ཆེན་མོའི་རྗེས་སུ། བོད་ནང་ནས་གཟའ་ལྷག་པ་ཉིན་བོད་མིའི་ངོ་བོ་མ་བརླགས་ཆེད་དང་། རྒྱ་བོད་ཐ་དད་ཡིན་པ་མཚོན་ཆེད་དུ་མཉམ་རུབ་ཐོག་ཚང་མས་བྱེད་ཐུབ་པའི་ལས་འགུལ་ཞིག་འགོ་བཙུགས་རེད། དེ་ནི་ཉིན་དེར་བོད་ཟས་ཟ་བ་དང་། བོད་ཆས་གྱོན། བོད་སྐད་བཤད། ཅ་ལག་ཉོ་ཚོང་ཡང་བོད་པ་ནང་ཁུལ་དུ་བྱེད་པའི་ཆབ་སྲིད་ཀྱི་ལས་འགུལ་ཤུགས་ཆེན་ཞིག་རེད། ལས་འགུལ་དེའི་རིགས་མི་རིགས་ཀྱི་འཐབ་རྩོད་པ་མང་པོའི་ནང་བྱུང་ཡོད་རེད་ལ། དེ་རྗེས་བཙན་བྱོལ་ནང་དེར་གཞོག་འདེགས་ཆེད་ལས་འགུལ་མང་པོ་སྤེལ་ཡོད་པ་རེད།
རྒྱ་ནག་གི་དམ་དྲག་དབང་གིས་བོད་ནང་ཡང་ས་གནས་དང་མི་སྒེར་རེ་ཟུང་ལས་ཚང་མས་དེ་ཙམ་ནུས་ཤུགས་འདོན་ཐུབ་ཀྱི་མེད་པ་དང་། ༢༠༡༤ ལོ་ནས་ལོ་ལྔ་རིང་གཟའ་ལྷག་པ་རྟག་པར་ལས་འགུལ་རྒྱུན་མཐུད་ཡོད་པ་ནི་ད་ལྟའི་ཆར་ནིའུ་ཡོག་ལྷག་དཀར་ལས་འགུལ་བ་ཚོ་ཆགས་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text: ཞིབ་འཇུག་བྱས་པའི་གྲུབ་འབྲས་ཁག་ལ་གཞིགས་ན། ས་ཁུལ་གང་ཞིག་གྲོང་ཁྱེར་ཅན་ལ་འགྱུར་རྒྱུའི་འཆར་གཞི་བཀོད་སྒྲིག་བྱེད་མཁན་ཚོས། གྲོང་ཁྱེར་དེ་དག་གི་ནང་གནས་སྡོད་བྱེད་མཁན་མིའི་འཕྲོད་བསྟེན་ལ་ཕན་པའི་མཐུན་རྐྱེན་དང་། ཁོར་ཡུག་བསྐྲུན་མ་ཐུབ་པ་ཡིན་ན། གྲོང་ཁྱེར་རྒྱ་བསྐྱེད་བྱ་རྒྱུ་དེ་ནི། མང་ཚོགས་ཀྱི་འཕྲོད་བསྟེན་ལ་གནོད་སྐྱོན་ཆེ་བ་ཞིག་ཡིན་པ་གསལ་སྟོན་བྱས་ཡོད་ཅིང་། འཛམ་གླིང་མཉམ་འབྲེལ་རྒྱལ་ཚོགས་ཀྱིས། སྤྱི་ལོ་ཉིས་སྟོང་ལྔ་བཅུའི་ནང་ཚུད་དུ། ཡར་རྒྱས་འགྲོ་བཞིན་པ་དང་། ཡར་ཐོན་ཅན་གྱི་རྒྱལ་ཁབ་མང་ཆེ་བ་གྲོང་ཁྱེར་ཅན་ལ་འགྱུར་རྒྱུ་ཡིན་པའི་ཚོད་དཔག་བྱེད་ཀྱི་ཡོད་པའི་སྐོར། འདི་ག་རླུང་འཕྲིན་ཁང་གི་གསར་འགོད་པ་ཇཱོ་ དྷེ་ཀ་བྷུ་ཧ་(Joe De Capua) ཡིས་སྤེལ་བའི་གནས་ཚུལ་དེ། ཡེ་ཤེས་མཁས་གྲུབ་ཀྱིས་ཕབ་བསྒྱུར་དང་སྙན་སྒྲོན་ཞུ་གི་རེད།།


text:
||
༄༅།། ནང་བསྟན་རིག་གནས་དང་མི་ཆོས་བྱམས་སྐྱོང་།
མཚོ་སྔོན་རྒྱ་གྲམ་དམར་པོ་སྨན་ཁང་གིས་སྤེལ་བའི་ནང་བསྟན་རིག་གནས་དང་མི་ཚུལ་གསོ་རིག་བགྲོ་གླེང་ཚོགས་འདུའི་སྟེང་གི་གཏམ་བཤད།
མཁན་པོ་བསོད་དར་རྒྱས།
བཀུར་བར་འོས་པའི་ཡོན་ཀྲང་དང་འདིར་བཞུགས་རྣམ་པ། དེ་རིང་མཚོ་སྔོན་རྒྱ་གྲམ་དམར་པོ་སྨན་ཁང་དུ་ཡོང་ནས་སྨན་པ་མང་པོ་དང་སྐུ་མགྲོན་རྣམས་དང་མཉམ་དུ་བསམ་ཚུལ་བརྗེ་རེས་བྱེད་ཐུབ་པ་བྱུང་བར་ང་རང་ཧ་ཅང་དགའ་ཡོད། རྒྱུ་མཚན་ནི་སྨན་ཁང་འདི་ཧ་ཅང་ཐུན་མོང་མ་ཡིན་པ་ཞིག་ཡིན་པར་མ་ཟད་ཕུལ་དུ་བྱུང་བ་ཞིག་ཡིན་པ་ཐོས་ཡོད་ལ། ཁྱད་པར་དུ་ང་རང་ནང་བསྟན་ཆོས་ལུགས་པ་ཞིག་ཡིན་པའི་ཆ་ནས། སྨན་ཁང་གིས་ཆོས་དད་ནད་པ་རྣམས་ལ་སོ་སོར་ནང་བསྟན་དང་ཡེ་ཤུའི་ཆོས་ལུགས། དབྱི་སི་ལན་བཅས་ཀྱི་མཆོད་ཁང་ལས་ཡོད། སྨན་ཁང་ནང་དུ་འདི་ལྟ་བུའི་མཆོད་ཁང་ཡོད་པར་མ་ཟད། ནད་པ་དང་ནད་པའི་ཁྱིམ་མིས་རང་རང་གིས་ཆོས་ལུགས་དད་མོས་མི་འདྲ་བ་ལྟར་གནས་འདི་ནས་སེམས་ཁམས་བདེར་འབབ་པའི་གསོ་བཅོས་བྱེད་ཐབས་ཡོད་པ་འདི་ནི་ང་རང་ཧ་ཅང་དགའ་ཡོད།
དེ་རིང་བསམ་ཚུལ་བརྗེ་རེས་བྱེད་པའི་ཁ་བྱང་ལ་ནང་བསྟན་རིག་གནས་དང་མི་ཚུལ་དོ་ཁུར་ཞེས་པ་དེ་ཡིན་ལ། ང་རང་ཉིད་ལ་མཚོན་ནས་བཤད་ན། ནང་བསྟན་ཆོས་ལུགས་གཉེར་ནས་ལོ་ངོ་མང་པོ་འགོར་བས། གླེང་གཞི་འདིར་ཧ་ཅང་སྤྲོ་བོ་ཡོད། འདིར་བཞུགས་པ་རྣམས་ནི་སྲོག་སྐྱོབ་སྨན་བཅོས་བྱེད་པར་འགན་བླ་ལྷག་འཁུར་བའི་སྨན་བཅོས་བྱ་བ་སྒྲུབ་མཁན་ཡིན་པས། ངས་ཁྱེད་ཚོ་ཚང་མར་བརྩི་བཀུར་ཆེན་པོ་བྱེད་པ་ཡིན། རྒྱུ་མཚན་ནི་ཁྱེད་ཅག་སྨན་བཅོས་མི་སྣའི་གཞན་ཕན་གྱི་ལས་རིགས་ངོ་བོ་འདི་ཆེས་བླ་ན་མེད་པ་ཞིག་རེད། འདིར་བཞུགས་ཚང་མ་ནི་བདེ་ཐང་དང་ཚེ་སྲོག་ལ་འབྲེལ་འདྲིས་བྱེད་མཁན་རེད། འཇིག་རྟེན་སྟེང་གི་ཆེས་རིན་ཐང་མེད་པ་ནི་མིའི་ཚེ་སྲོག་ཡིན། སྲོག་གི་དོན་རྐྱེན་གནད་འགག་ཆེ་བ་ཡིན་པས་ནད་བཅོས་སྲོག་སྐྱོབ་བྱེད་པའི་ལས་རིགས་འདི་ནི་འཇིག་རྟེན་སྟེང་གི་ཆེས་བླ་ན་མེད་པ་དང་རྩ་ཆེ་བ། གཟི་བརྗིད་ལྡན་པ་ཞིག་ཡིན། དེ་བས་ངས་དེ་རིང་བསམ་ཚུལ་བརྗེ་རེས་བྱ་ཡུལ་ཡང་ཧ་ཅང་རླབས་ཆེ་བ་ཞིག་རེད་བསམ་ཡོད།
ངས་འདིར་ནང་བསྟན་བསམ་བློ་དང་མི་ཚུལ་དོ་ཁུར་ནི་ཇི་ལྟ་བུ་ཞིག་ཡིན་པའི་སྐོར་གྲོས་བསྡུར་བྱ་རྒྱུ་ཡིན། ཚང་མས་ཤེས་གསལ་ལྟར། ན་ནིང་ཀྲུང་གོའི་ནོ་པེལ་རྩོམ་རིག་བྱ་དགའ་ཐོབ་མཁན་གཅིག་པུ་སྟེ་རྩོམ་པ་པོ་མའོ་ཡན་གྱིས་སུའེ་ཏེན་ནས་བྱ་དགའ་ཐོབ་པའི་ཤིས་ཚིག་འབུལ་སྐབས། རང་གི་བྱ་དགའ་ཐོབ་པའི་བརྩམས་ཆོས《སྐྱེ་རྒ་ན་འཆི》ངོ་སྤྲོད་བྱེད་སྐབས། “ ངས་ནང་བསྟན་ཆོས་ལུགས་ལ་ཞིབ་འཇུག་བྱས་མ་མྱོང་བས་ནང་བསྟན་ལ་ཤེས་རྟོགས་ཟབ་མོ་ཞིག་མེད། གོང་གི་ཁ་བྱང་འདི་འདོགས་དོན་ནི། ངས་བསམ་ན་ནང་བསྟན་གྱི་གཞི་རྩའི་བསམ་བློ་མང་པོ་ཞིག་ནི་འཇིག་རྟེན་གྱི་འདུ་ཤེས་དངོས་ཡིན་པར་འདོད། འཇིག་རྟེན་ཁམས་ཀྱི་རྩོད་གླེང་མང་པོ་ཞིག་ནི་ཆོས་ལུགས་པའི་སེམས་སུ་དོན་སྙིང་ཅི་ཡང་མེད་པ་རེད། འདི་འདྲའི་བླ་ན་མེད་པའི་མིག་ནང་གི་འཇིག་རྟེན་ནི་ཡ་ང་བ་ཞིག་རེད། ”ཅེས་བཤད། ངས་བསམ་ན་དེའི་ནང་ནང་བསྟན་བསམ་བློའི་སྐད་ཆ་ཚིག་གཅིག་བཤད་ཡོད་པ་ནི་འཇིག་རྟེན་གྱི་འདུ་ཤེས་རེད། ཁོ་རང་རྩོམ་རིག་པ་ཞིག་ཁར་ནོ་པེལ་རྩོམ་རིག་བྱ་དགའ་ཐོབ་མཁན་གཅིག་པུ་ཡང་ཡིན་པས། ཁོས་འདི་ལྟར་བསམ་པ་དང་མཉམ་དུ་ང་ཚོ་དེ་རིང་འདིར་བཞུགས་ཤེས་ལྡན་པ་མང་པོས་ཀྱང་འདུ་ཤེས་འདིར་དོ་སྣང་མི་བྱེད་ཐབས་མེད་རེད། ང་ཚོས་ད་ལྟ་མཐོང་བ་ནི་ནང་བསྟན་བསམ་བློ་ཡིན་མོད། ཡིན་ནའང་ནང་བསྟན་བསམ་བློས་ད་ལྟའི་སྤྱི་ཚོགས་ལ་ཐུགས་ཁུར་དང་བརྩེ་སེམས། ཡང་ན་བྱམས་བརྩེའི་ནུས་པ་ཇི་འདྲ་ཐོན་པར་ཚང་མས་འདང་བརྒྱབ་ན་ཤེས་ཐུབ། མི་ཁ་ཤས་ཀྱིས་ཆོས་ལུགས་ལ་དད་མོས་མི་བྱེད་ནའང་། མི་ཚང་མའི་སེམས་སུ་བརྩེ་སེམས་རེ་ཡོད་པས། བརྩེ་སེམས་དེ་ནི་ནང་བསྟན་ཁྲོད་བཤད་པ་ཧ་ཅང་ཞིབ་ལ་གསལ་བོ་ཡིན།
ང་རང་ཉིད་ལ་མཚོན་ནས་བཤད་ན་ལོ་ངོ་སུམ་ཅུ་ཙམ་གྱི་རིང་ལ་རང་ཉིད་ཀྱི་དུས་ཚོད་དང་ནུས་པ་ཡོད་ཚད་བཀོལ་ནས་གནད་དོན་འདིར་སློབ་སྦྱོང་བྱས་པ་དང་། སློབ་སྦྱོང་གི་གོ་རིམ་ཁྲོད་དུ་ང་ཚོའི་འཚོ་བ་དངོས་ཀྱི་ནང་དུ་མི་ཅི་འདྲ་ཞིག་ཡིན་ནའང་། ནང་བསྟན་ཆོས་ལུགས་ནང་གསུངས་པའི་བརྩེ་བ་དང་བྱམས་སེམས་ཀྱི་གཞན་ཕན་ཕྱོགས་སུ་ཤེས་རྟོགས་ཅུང་ཙམ་ཡོད་པ་དང་། ངེས་ཤེས་ཅུང་ཙམ་ཡོད་ན། འཚོ་བའི་ཁྲོད་ཀྱི་གནད་དོན་སྣ་ཚོགས་བདེ་བླག་ངང་ཐག་གཅོད་བྱ་ཐུབ། དེ་བས་ཆོས་ལུགས་གླེང་མ་ཐག་ཁྲེལ་དགོད་བྱེད་པའམ་ལྟ་རིན་མེད་པ། ཡང་ན་ཆོས་ལུགས་ནི་རྨོངས་དད་ཡིན་པར་བསམ་པ་དང་། དེ་ནི་རིག་གནས་མེད་པ་དང་བླུན་རྨོངས་ཀྱི་སྣང་ཚུལ་ཞིག་རེད་འདོད་མི་རུང་། དེ་བས་ནང་བསྟན་ཆོས་ལུགས་ཀྱི་བསམ་བློའི་ནང་འཇིག་རྟེན་འདིར་མིའི་རིགས་ཡོངས་ཀྱིས་དོ་ཁུར་བྱ་དགོས་པར་མ་ཟད། ཐ་ན་སྲོག་ཆགས་སམ་ཚེ་སྲོག་རྟ་རྔ་ཙམ་ལའང་ཚང་མས་གཅེས་སྤྲས་དང་སྲུང་སྐྱོང་བྱ་དགོས་པར་གསུངས་ཡོད་པས། ངས་བསམ་ན་འདི་ནི་མི་ཚང་མར་འགན་འཁུར་ཡོད་པ་རེད། འདིར་བཞུགས་ཀྱི་སྨན་བཅོས་མི་སྣས་ནད་པར་ཐུགས་ཁུར་བྱེད་པ་དང་། ལས་རིགས་ཀྱི་སྙིང་སྟོབས་དྲག་པོ་ལྡན་པ་རེད། གསོ་རིག་གི་སྙིང་སྟོབས་དང་ནང་བསྟན་གྱི་འདུ་ཤེས་གཉིས་ཕན་ཚུན་འབྲེལ་ཡོད་པ་འདི་ངས་གསལ་བོར་ཤེས། ཡིན་ནའང་ཆེས་གལ་ཆེ་བ་ནི་ང་ཚོས་བསླབ་པའི་ཤེས་བྱའི་ནང་མ་འདུས་པ་དང་ཐ་ན་ཆེས་ཆུང་བའི་ཕྱོགས་སུའང་ང་ཚོས་བརྩེ་སེམས་འབུལ་དགོས། ཚང་མས་ཤེས་གསལ་ལྟར། ནང་བསྟན་ཁྲོད་ཀྱི་ཆེས་གལ་ཆེ་བའི་བསམ་བློ་ནི་གཞན་གྱི་སྡུག་བསྔལ་དེ་རང་གི་སྡུག་བསྔལ་དུ་བསམ་པ་དེ་ཡིན། དེ་ནི་ནང་བསྟན་གྱི་དགོངས་པའི་ནང་གི་ཆེས་གལ་ཆེ་བའི་ཚིག་གཅིག་ཡིན། དེའི་ནང་དོན་ནི་ང་ཚོས་འཇིག་རྟེན་ཁམས་ཀྱི་ལུས་པོ་དང་སེམས་ཁམས་ཡོད་པ་ཐམས་ཅད་ཀྱི་སྡུག་བསྔལ་ནི་རང་གི་སྡུག་བསྔལ་དང་གཅིག་འདྲ་ཡིན་པ་གསལ་བོར་ཤེས་དགོས། ཅིའི་ཕྱིར་ཞེ་ན། ང་ཚོ་རང་གིས་བསམ་བློ་ཞིག་ཐོངས་དང་། འཇིག་རྟེན་ཁམས་འདིའི་སྡུག་བསྔལ་གང་ཡིན་རུང་ང་ཚོ་ཚང་མས་མཉམ་དུ་མྱོང་བ་ལས་མི་གཞན་པའི་བདེ་སྐྱིད་བརླག་ག་ལ་རུང་། ཀྲུང་གོའི་རྩོམ་རིག་པ་གྲགས་ཅན་སུའུ་ཏུང་ཕའོ་དང་ཁོའི་གྲོགས་པོ་ཞེ་ཅི་ཝུན་གཉིས་ཀྱིས་ཁ་བརྡ་བྱེད་ཞོར་དུ་ལམ་དུ་འགྲོ་བའི་སྐབས་སུ། གློ་བུར་དུ་སྡོང་མགོ་ནས་གྲིབ་མ་ནག་པོ་ཞིག་སར་ལྷུང་སོང་། ཁོ་ཉེ་སར་བཅར་དུས་དེ་ནི་རྨས་ཕོག་པའི་བྱེའུ་འཇོལ་མོ་ཞིག་ཡིན་པ་ཤེས་པས། སུའུ་ཏུང་ཕའོ་དེ་ལེན་དུ་འགྲོ་གྲབས་བྱེད་སྐབས། ཁོའི་གྲོགས་པོས་སྣང་དོགས་ཅི་ཡང་མི་བྱེད་པར་ཁྱོད་ཀྱིས་དལ་འགོར་མ་བྱེད་ཟེར་ཞོར་རྐང་བཅགས་བྱས་ནས་བྱེའུ་དེ་གཅིར། སྐབས་དེར་སུའུ་ཏུང་ཕའོ་ཡི་སེམས་སུ་མདུད་ལོག་ཅིག་བརྒྱབ་པ་དང་། སྐད་ཆ་ཚིག་གཅིག་ཀྱང་མ་བཤད། གྲོགས་པོ་དེས་ལམ་རིང་ཐུང་དུ་ཁ་བརྡ་སྣ་ཚོགས་བྱས། ཕྱིར་ཐོན་རྗེས། སུའུ་ཏུང་ཕའོ་ཡིས་མི་དེར་འབྲེལ་ཐག་བཅད། གྲོགས་པོ་གཞན་པ་ཞིག་གིས་ཁོ་གཉིས་ཀྱིས་འབྲེལ་ཐག་གཅོད་དོན་ཅི་ཡིན་འདྲི་དུས། སུའུ་ཏུང་ཕའོ་ཡིས་བཤད་རྒྱུར། ཚེ་སྲོག་ལ་གཅེས་སྤྲས་མི་བྱེད་པའི་མི་ལ་གྲོགས་བསྒྲིགས་རིན་མེད་ཟེར། འདྲི་མཁན་དེས། བྱེའུ་ཞིག་བསད་པ་ཙམ་རེད་མོད། དེ་འདྲ་ཞིག་བྱེད་དགོས་དོན་ཡོད་དམ་ཞེས་པར། སུའུ་ཏུང་ཕའོ་ཡིས། ཁོའི་བྱ་སྤྱོད་དེ་ལས་སང་ཕྱིན་ཁོ་ལ་དབང་ཆ་ཞིག་ཐོབ་བྱུང་ན་མིའི་ཚེ་སྲོག་ཡང་ཅི་ལ་མི་བརྩི་བ་དང་། ཐ་ན་རྒྱལ་ཕུང་དམངས་གནོད་ཀྱི་དོན་དག་བསྒྲུབ་ངེས་ཅེས་བཤད། རྗེས་སུ་དངོས་གནས་ཁོས་བཤད་པ་ལྟར་མི་དེ་བློན་ཆེན་ཞིག་ཏུ་བསྡད་པས་མི་མང་པོ་བསད་པ་དང་། ཐ་ན་སུའུ་ཏུང་ཕའོ་ཡང་ཅུང་ཙམ་གྱིས་བསད་པ་རེད། སྐབས་དེར་ད་གཟོད་མི་རྣམས་ཀྱིས་སུའུ་ཏུང་ཕའོ་ཡི་མིག་རྒྱང་རིང་བ་ཤེས་པ་རེད། དོན་དག་འདི་ལས་ང་ཚོ་སུ་ཞིག་ཡིན་ཡང་སེམས་སུ་བྱམས་སེམས་དང་བརྩེ་སེམས་ཞིག་མེད་ན། ཕྱི་ཚུལ་ནས་བྱ་བ་ལམ་འགྲོ་ཡིན་པ་དང་། རིག་གནས་ཡོན་ཏན་ཡོད་པ་ཞིག་ཡིན་ནའང་། དོན་དངོས་སུ་མིའི་རིགས་སྤྱི་ཚོགས་ནང་དུ་མི་དེའི་རིགས་ཧ་ལས་དགོས་པ་ཞིག་གཏན་ནས་མ་རེད།
ད་ལྟའི་སྤྱི་ཚོགས་སྟེང་གནད་དོན་མང་པོ་ཞིག་འབྱུང་བཞིན་ཡོད་པ་ཚང་མས་ཤེས་པ་རེད། དངུལ་དད་རིང་ལུགས་ལས་ཟས་རིགས་ནང་དུག་ལྡན་ཟས་རིགས་རྒྱུན་ཆད་མེད་པར་འབྱུང་བཞིན་ཡོད་པ་དང་། སློབ་གྲྭ་ཆེན་མོའི་སློབ་དཔོན་མང་པོ་ཞིག་གིས་གཙོ་བོ་ཚོང་ལས་གཉེར་བ་དང་། ཐ་ན་སློབ་ཁྲིད་ཀྱང་མི་བྱེད་པ་རེད། སྨན་ཁང་ནང་དུ་དོན་དག་མང་པོ་ཞིག་འབྱུང་བཞིན་ཡོད་ལ། སྨན་པ་དང་ནད་གཡོག་པ་ཁ་ཤས་ཀྱི་སྨན་པའི་ཀུན་སྤྱོད་ཕྱོགས་སུ་ནད་པརའགན་མི་འཁུར་བའི་གནས་ཚུལ་འབྱུང་བཞིན་ཡོད། གནས་ཚུལ་འདི་དག་ནི་ང་ཚོའི་སྤྱི་ཚོགས་ཀྱི་སློབ་གསོ་དང་སྤྱི་དམངས་ཀྱི་ཀུན་སྤྱོད་། དྲིན་གཟོའི་རིག་གནས་བཅས་མཐོར་འདེགས་གཏོང་དགོས་པ་རེད་ལ གལ་ཏེ་དེ་ལྟར་མ་བྱ་ས་ན། ང་ཚོའི་སྤྱི་ཚོགས་འདི་འཕེལ་རྒྱས་འགྲོ་བ་ཡིན་ནམ་ཕྱིར་བསྣུར་བྱེད་བཞིན་ཡོད་པའང་བཤད་དཀའ། ཕྱི་ནས་བལྟས་ན། ང་ཚོའི་དཔལ་འབྱོར་དང་དངོས་པོ་འཕེལ་རྒྱས་འགྲོ་བཞིན་ཡོད་མོད། དོན་དངོས་སུ་ཕྱིའི་རྒྱུ་ནོར་འཕེལ་རྒྱས་སུ་སོང་ཡང་ནང་གི་སེམས་རྒྱ་གོང་འཕེལ་དུ་མ་སོང་ན། ཕྱིའི་འཕེལ་རྒྱས་དེས་མི་ལ་ཕན་པའི་ངེས་པ་མེད། ངས་འདི་ནས་ང་ཚོའི་སྨན་པ་དང་ནད་གཡོག་པ་ཚང་མས་ནད་པར་འབྲེལ་འདྲིས་བྱེད་སྐབས་མི་ཚུལ་གྱི་དོ་ཁུར་བྱེད་པའི་སེམས་ཞིག་དགོས་པའི་རེ་བ་སྙིང་ནས་བཏོན་པ་ཡིན། དེའི་ནང་དུ་རྣམ་འགྱུར་དང་བྱ་སྤྱོད་འདུས། གཏམ་སྤྱོད་རེ་རེ་ནི་ནད་པར་མཚོན་ནས་བཤད་ན་ཧ་ཅང་གལ་ཆེ། རྒྱུ་མཚན་ནི་ནད་པའི་ཡོད་ཚད་ཁྱོད་ལ་བཅོལ་ཡོད་པ་རེད།
ང་རང་གི་ལུས་ཕུང་མི་བདེ་བའི་སྐབས་སུ་ཡང་སྨན་ཁང་མང་པོ་ཞིག་ལ་འབྲེལ་བ་བྱས་མྱོང་། མི་ཚུལ་གྱི་དོ་ཁུར་བཟང་བའི་སྨན་ཁང་དང་མི་ཚུལ་གྱི་དོ་ཁུར་མི་བཟང་བའི་སྨན་ཁང་གང་རུང་ལ་སོང་མྱོང་། གསོ་བཅོས་བྱེད་དུ་འགྲོ་ཐེངས་རེར་རང་གི་སེམས་སུ་སྨན་པ་རྣམས་ལ་སེམས་གཏིང་ནས་གོང་བཀུར་བྱེད་ཀྱིན་ཡོད། རྒྱུ་མཚན་ནི་ང་ལ་སྐྱོབ་རོགས་ཀྱི་འདུ་ཤེས་ཤིག་ཡོད་པས། སྨན་པ་དང་ནད་གཡོག་པའི་བྱ་སྤྱོད་དང་དམིགས་བསལ་གྱི་ནུས་པས་ང་རང་ཉིད་ཀྱི་ནད་ཇེ་དགའ་རུ་འགྲོ་བར་རེ་སྒུག་བྱས་ཡོད། གལ་ཏེ་སྨན་པས་ནད་པར་བག་ཆགས་བཟང་པོ་ཞིག་མ་བཞག་ན། ནད་པར་ཀྱང་བརྗེད་ཐུབ་ནི་མ་རེད། ལོ་ངོ་བཅུའི་ཡར་སྔོན་དུ་ང་རང་ཞ་མོན་ནས་ཟླ་ངོ་གཉིས་རིང་ལ་སྨན་ཁང་དུ་བསྡད་པ་དང་། སྐབས་དེར་སྨན་བཅོས་ཆ་རྐྱེན་དེ་འདྲའི་བཟང་རྒྱུ་མེད་ནའང་སྨན་པ་ཞིག་ང་ལ་ཧ་ཅང་བཟང་གི འོན་ཀྱང་ནད་གཡོག་མ་ཞིག་ཡོད་པ་དེ་ང་ལ་རྣམ་འགྱུར་ངོ་མས་མི་བཟང་གི སྨན་ཁབ་རྒྱག་ཐེངས་རེར་རྫིག་རྫིག་རྔམ་རྔམ་བྱེད་པས། ཁོ་མོའི་གོམ་སྒྲ་ཐོས་ན་ཧ་ཅང་སྐྲག་སྣང་སྐྱེ་སྲིད། ང་རང་ཁོ་ན་སྐྲག་པ་མིན་པར་ནད་ཁང་ནང་གི་མི་ཚང་མས་ཁོ་མོའི་གོམ་སྒྲ་ཐོས་རྗེས་སྐྲག་ནས་སུས་ཀྱང་ཁ་གྲགས་མི་ཕོད། ཁོ་མོ་སོང་རྗེས་སྐྱོན་ལ་མཛུབ་མོ་འཛུགས་སྲིད། རྗེས་ནས་སྨན་པ་ཞིག་གིས་བཤད་ན། མོ་དང་དགའ་རོགས་བར་འགལ་བ་བྱུང་བས་དེའི་ཁོང་ཁྲོ་ཁྱོད་ཚོའི་སྟེང་བཀོལ་བ་རེད་ཟེར། དེ་འདྲ་ཡིན་ནའང་ངས་བསམ་ན་དེ་འོས་པ་ཞིག་མ་རེད། ང་རང་གནས་དེ་ནས་ཉིན་དྲུག་ཅུ་ལ་བསྡད་པའི་རིང་ཁོ་མོའི་རྣམ་འགྱུར་ནམ་རྒྱུན་དེ་ལྟར་རེད། དོན་དག་འདིས་ང་ལ་བག་ཆགས་ཟབ་མོ་ཞིག་བཞག་སོང་། ལོ་ངོ་བཅུའི་རྗེས་ནས་ང་རང་ཞ་མོན་ལ་སོང་དུས་སྔར་བཞིན་ནད་གཡོག་མ་དེ་དྲན་སྲིད། དེ་ནི་བག་ཆགས་ཤིག་ཏུ་གྱུར་ནས་ཁོ་མོའི་བྱ་སྤྱོད་རྣམས་མིག་ལམ་དུ་ཤར་ཡོང་། དེ་བས་ནད་པ་རང་ངོས་ནས་བཤད་ན་དངོས་གནས་མི་ཚུལ་དོ་ཁུར་ལྡན་པའི་སྨན་པའི་ཀུན་སྤྱོད་ཅིག་ཡོད་དགོས། མི་ཚང་མ་ཁོང་ཁྲོ་ལངས་སྲིད་པ་དང་། ཚང་མར་ཞེ་སྡང་ཡོད་སྲིད་ནའང་ང་ཚོས་ནད་པར་ཁོང་ཁྲོ་དང་བྱ་སྤྱོད་ངན་པ་བཀོལ་ན་མི་འགྲིག འདི་ནི་ང་རང་ཉིད་ནད་པ་ཞིག་གི་ངོས་ནས་རང་གི་མྱོང་ཚོར་གླེང་བ་ཡིན།
མི་ཚུལ་དོ་ཁུར་གྱི་སྨན་པའི་ཀུན་སྤྱོད་ཅིག་དངོས་གནས་མཁོ་བ་རེད། གལ་ཏེ་ལམ་ལུགས་དང་རྩ་དོན་ཁོ་ནར་བརྟེན་ནས་ཚོད་འཛིན་བྱེད་པར་དཀའ་ཁག་ཆེན་པོ་ཞིག་ཡོད། ནང་བསྟན་ཆོས་ལུགས་ལ་དད་པ་དང་ཡིད་ཆེས་ཡོད་ན་རབ་ཡིན། སྐྱེ་བ་སྔ་ཕྱི་དང་ལས་རྒྱུ་འབྲས་ཀྱིས་ཚོད་འཛིན་བྱེད་པ་ལྟ་བུ། འདི་ལྟ་བུའི་དད་པ་ཡོད་ན་ང་ཚོའི་ཀུན་སྤྱོད་དེ་ཚད་ངེས་ཅན་ཞིག་ནས་ཇེ་བཟང་ལ་འགྲོ་ངེས། ཁྱད་པར་དུ་དོན་སྙིང་ངེས་ཅན་ཞིག་ནས་བཤད་ན། དེང་རབས་ཀྱི་ཚན་རིག་ལག་རྩལ་ཇེ་དར་ནས་ཇེ་དར་ཡིན་པས། ང་ཚོའི་བརྩེ་སེམས་གཏན་ནས་མེད་མི་རུང་། འདི་ནི་ཐ་ན་ང་ཚོས་ཤེས་པ་ལས་ཀྱང་བརྒལ་ཡོད། ཨེ་དབྱིན་སི་ཐན་གྱིས་མིའི་རིགས་ཀྱི་ཡར་ཐོན་གྱི་སྙིང་སྟོབས་ཀྱི་འཕེལ་འགྱུར་སྔར་བས་གཏིང་ཟབ་ཏུ་ཕྱིན་ན། ཆོས་ལུགས་ཀྱི་ལམ་ནི་ཚེ་སྲོག་དང་འཆི་བའི་འཇིགས་སྐྲག་མེད་ལ། རྨོངས་ཚོད་ཀྱིས་དད་པ་བྱེད་པ་ཡང་མིན་པར། རྗེས་དཔག་གི་ཤེས་ཡོན་གྱིས་འཚོལ་སྙེག་བྱེད་པར་ང་རང་ཡིད་ཆེས་བརྟན་པོ་ཡོད། ང་ཚོས་ང་ཚོའི་མིའི་རིགས་སྤྱི་ཚོགས་ཁྲོད་ཀྱི་ཤེས་བྱ་དང་རྩལ་ནུས་ཡོད་ཚད་ཀྱིས་དོན་དངོས་སུ་ཡིད་ཆེས་དང་བརྩི་བཀུར་ཐོབ་མི་ཐུབ། ང་ཚོ་མིའི་རིགས་ལ་མཚོན་ནས་བཤད་ན་བླ་ན་མེད་པའི་ཀུན་སྤྱོད་ཀྱི་རིན་ཐང་ལྟ་བ་དེ་ཕྱི་རོལ་ཡུལ་གྱི་བདེན་དོན་གྱི་གསར་རྙེད་ཁྲོད་བཞག་ཆོག
ཆོས་ལུགས་ཀྱིས་མིའི་རིགས་ལ་བཞག་པའི་བྱས་རྗེས་ནི་ད་ལྟའི་མིའི་རིགས་ཀྱི་སྤྱང་གྲུང་དང་བློ་གྲོས་ལས་བླངས་པའི་གྲུབ་འབྲས་ཡོད་ཚད་ལས་བརྒལ་ཡོད། དཔེར་ན་ཉིའུ་ཏུན་དང་ཀི་པའེ་ཉི། ཡ་ལི་ཧྲི་ཏའོ་ཏི་ལྟ་བུ་སོགས་ཀྱིས་མིའི་རིགས་ལ་བྱས་རྗེས་ཧ་ཅང་ཆེན་པོ་བཞག་ཡོད་ནའང་། ཚད་ངེས་ཅན་ཞིག་ནས་བཤད་ན། གལ་ཏེ་ང་ཚོར་ཀུན་སྤྱོད་ཀྱི་ཚད་གཞི་མེད་པ་དང་། བྱམས་སེམས་ཀྱི་སློབ་གསོ་མེད་པ། བྱམས་སེམས་ཀྱི་རིན་ཐང་ལྟ་བ་བཅས་མེད་ན། སྤྱི་ཚོགས་འདི་ཅི་འདྲ་ཞིག་ཏུ་འགྱུར་བ་བློ་ངོར་ཤོང་དཀའ། ཁྱད་པར་དུ་སྨན་པ་ཞིག་ཡིན་པའི་ངོས་ནས་ནད་པའི་སྡུག་བསྔལ་ཤེས་དགོས། མཚམས་ལན་རེར་ང་ཚོའི་སེམས་སུ་བྱམས་སེམས་མེད་ན། རྒྱུ་འབྲས་མེད་པའི་བྱ་བ་ལས་སྲིད། བྱ་སྤྱོད་འདི་འདྲ་ནི་ལུགས་དང་མི་མཐུན་པ་ཞིག་ཡིན། དེ་བས་ཕྱིན་ཆད་སྲོག་སྐྱོབ་སྨན་བཅོས་བྱེད་སྐབས། ཆེས་མཁོ་བ་ནི་ཀུན་སྤྱོད་སློབ་གསོ་ཡིན་ལ། འདི་འདྲའི་སློབ་གསོ་ཕྱོགས་གཉིས་ནས་སྤེལ་དགོས་ཏེ། ཐོག་མར་ང་ཚོ་རང་སྟེང་ནས་མི་བཟང་པོ་ཞིག་བྱེད་དགོས། དེའི་ནང་དུ་ནང་བསྟན་གྱི་གཞི་རྩའི་རྩ་དོན་ཞིག་ཡོད་པ་ནི་མི་ཞིག་གི་ཚད་གཞི་ནི་ཚོད་འཛིན་ནམ་ལུང་ཚིག་ཙམ་མིན། ཁྱད་པར་དུ་ང་ཚོ་སྡུག་བསྔལ་ཆེན་པོའམ་དཀའ་ཁག་ཆེན་པོར་འཕྲད་པའི་སྐབས་སུ་ང་ཚོས་དད་པ་དང་སེམས་ནས་གསོལ་བ་བཏབ་ནས་རང་སེམས་གསོ་བ་ཡིན། ཁྱོད་ཚོས་འབྲེལ་གཏུག་བྱེད་པའི་ནད་པ་ནི་དམིགས་བསལ་མི་ཚོགས་ལ་གཏོགས་པས། སྔོན་ཆད་ཁོའི་ཐོབ་ཐང་ཅི་འདྲ་ཡིན་ནའང་ཁོ་ལ་ན་བ་བྱུང་བའི་དུས་སུ་ཁོའི་ལུས་སེམས་གཉིས་ཀར་སྟོབས་ཤུགས་ཅི་ཡང་མེད་པས། སྨན་པས་ཁོའི་ལུས་པོའི་ནད་གསོ་བཅོས་བྱས་པ་ཙམ་གྱིས་མི་ཆོག་པར་ཁོ་ཚོའི་སེམས་ཁམས་ཡང་གསོ་དགོས།
གནའ་བོའི་རོ་མ་རྒྱལ་ཁབ་ཀྱི་མཚན་ཉིད་རིག་པ་བ་པའོ་ལ་ཐུའུ་ཡིས་བཤད་རྒྱུར། སྨན་པའི་ནོར་འཁྲུལ་ཆེས་ཆེན་པོ་ནི་ལུས་པོ་གསོ་བ་ལས་སེམས་ཁམས་མི་གསོ་བ་དེ་རེད། དེ་ནི་ནོར་འཁྲུལ་ཆེན་པོ་ཞིག་རེད། རྒྱུ་མཚན་ནི་ལུས་སེམས་གཉིས་སོ་སོར་དགར་ནས་གསོ་བཅོས་བྱེད་ཐབས་ཡོད་པ་མ་རེད། ངས་བལྟས་ན་འདི་ནི་གནད་འགག་ཅིག་རེད། སྨན་བཅོས་མི་སྣ་ཞིག་ཡིན་པའི་ཆ་ནས་ང་ཚོའི་མཐའ་འཁོར་དུ་ཉམས་ཐག་ཅན་མང་པོ་མང་པོ་ཞིག་ཡོད་པ་རེད། ཁོ་ཚོ་སྨན་ཁང་དུ་ཡོང་དུས་ང་ཚོས་ཁོ་ཚོའི་ལུས་ཕུང་ལ་འགན་འཁུར་དགོས་པ་དང་། སུན་སྣང་མེད་ལ་འགན་ཁུར་གྱི་བསམ་པ་ཡོད་དགོས་པར་མ་ཟད་བྱམས་སེམས་ཡང་ཡོད་དགོས། འདི་ལྟར་བྱས་ན་ད་གཟོད་འགན་ཁུར་གྱི་བསམ་པས་ཁོ་ཚོའི་ནད་གསོ་ཐུབ། འདི་ལྟ་བུའི་འགན་ཁུར་གྱི་བསམ་པ་ནི་ཕྱོགས་གཅིག་ནས་རང་ལ་ཕན་པ་དང་། ཕྱོགས་གཞན་ཞིག་ནས་ནད་པར་འགན་འཁུར་བ་རེད། ད་ལྟ་སྨན་ཁང་ཉུང་ཤས་ཤིག་གི་སྨན་པས་ནད་པར་འགན་མི་འཁུར་བར་ནད་པའི་དཔལ་འབྱོར་གྱི་ཁུར་པོ་ཇེ་ལྗིད་དུ་གཏོང་བ་རེད། གྲྭ་བཙུན་ཁ་ཤས་ལའང་འདིའི་ཕྱོགས་ཀྱི་གནད་དོན་ཡོད་པ་རེད། ནང་བསྟན་གྱི་བྱེད་སྒོ་དང་ནང་བསྟན་ལ་ཁ་གཡར་ནས་ས་ཆ་སོ་སོར་སོང་སྟེ་ཆོས་དད་མང་ཚོགས་ཀྱི་རྒྱུ་ནོར་གཡོ་ལེན་བྱེད་པའི་བྱ་སྤྱོད་ཀྱང་ཡོད་། འདི་ནི་སྤྱི་ཚོགས་ཀྱི་ཕྱོགས་སོ་སོ་ནས་བྱུང་བའི་གནད་དོན་རེད། དཔེར་ན། གྲྭ་བཙུན་རྣམས་ཀྱིས་ལོག་ཆོས་བཀོལ་ནས་སློབ་མ་རྣམས་ལོག་ལམ་དུ་ཁྲིད་ནས་དེའི་བློ་གྲོས་བརླགས་པ་ཡིན་ལ། ཁྱེད་ཅག་སྨན་པ་རྣམས་ཀྱིས་སྨན་པའི་ཀུན་སྤྱོད་ངན་པས་ནད་བཅོས་བྱས་ན་གཞན་པའི་ཆེས་རིན་ཐང་བྲལ་བའི་ཚེ་སྲོག་བརླགས་པ་རེད། འདི་དག་ང་ཚོར་མཚོན་ནས་བཤད་ན་ཧ་ཅང་གལ་ཆེ་བ་རེད། དེ་བས་གནད་དོན་འདིར་ཚང་མས་བསམ་བློ་ཞིབ་མོ་གཏོང་དགོས།
མིག་སྔར་ལས་རིགས་གང་ནའང་སྒོར་མོ་གླེང་བ་ལས་ཀུན་སྤྱོད་མི་གླེང་བར། སྒོར་མོ་ནི་བདེ་སྐྱིད་ཡོད་ཚད་ཀྱི་འབྱུང་ཁུངས་ཡིན་པར་འདོད་ཀྱིན་ཡོད། གལ་ཏེ་ང་ཚོས་སྒོར་མོའི་མཐིལ་མི་རྟོགས་པ་དང་། སྒོར་མོར་འདྲ་མཉམ་དང་གཞུང་དྲང་གི་རྣམ་འགྱུར་ཞིག་མེད་ན། ང་ཚོའི་མི་ཆོས་ཀུན་སྤྱོད་ཡོད་ཚད་ལ་གཏོར་བརླག་ཐེབས་ནས། སྤྱི་ཚོགས་སྟེང་གི་བདེན་དགེ་མཛེས་གསུམ་ལ་སྙེག་མཁན་ཇེ་ཉུང་ནས་ཇེ་ཉུང་དུ་འགྲོ་སྲིད། ཨེ་དབྱིན་སི་ཐན་གྱིས1938ལོར་ལོ་ངོ5000རྗེས་ཀྱི་མིའི་རིགས་ལ་བྲིས་པའི་འཕྲིན་ཡིག་ནང་འདི་ལྟར་བཤད་ཡོད་དེ། མ་འོངས་པའི་དུས་སུ། ང་ཚོའི་མིའི་རིགས་ཁྲོད་ཀྱི་བློ་རིག་ཡོད་པ་དང་བརྩེ་སེམས་ཡོད་པའི་མི་ཧ་ཅང་ཉུང་བ་དང་། ཀུན་སྤྱོད་དམན་པའི་མི་ཇེ་མང་ནས་ཇེ་མང་དུ་འགྲོ་སྲིད་ཟེར། ད་ལྟ་ཉིས་སྟོང་ལོ་ད་དུང་འདས་མེད་ནའང་ང་ཚོས་གནས་ཚུལ་འདི་མཐོང་ཐུབ། ཨེ་དབྱིན་སི་ཐན་ཁོ་ན་མ་ཡིན་པར། ང་ཚོའི་བོད་ཁུལ་དུའང་སློབ་དཔོན་པདྨ་འབྱུང་གནས་དང་བླ་མ་སྐྱེས་ཆེན་ཁ་ཤས་ཀྱིས་ཀྱང་མ་འོངས་ལུང་བསྟན་གནང་ཡོད། དེ་བས་ང་ཚོའི་ད་ལྟའི་གནོད་འཚེ་ཐམས་ཅད་ནི་ནོར་འཁྲུལ་གྱི་རིན་ཐང་ལྟ་བས་བཟོས་པ་རེད། བདེ་སྐྱིད་ཡོད་ཚད་སྒོར་མོ་ལ་འཆོལ་བཞིན་ཡོད་མོད། དོན་དངོས་སུ་སྒོར་མོས་ཁྱོད་ལ་བདེ་སྐྱིད་དང་སྤྲོ་སྣང་སྟེར་ཐུབ་པའི་ངེས་པ་མེད། 1988ལོར་ཀི་ལིམ་པི་ཡ་སློབ་ཆེན་གྱི་མཚན་ཉིད་རིག་པའི་འབུམ་རམས་པ་ཞིག་གིས་འབུམ་རམས་པའི་ཆེད་རྩོམ་འབྲི་སྐབས། ཁོའི་ཞིབ་འཇུག་གི་ཁ་བྱང་ནི་མིའི་རིགས་ཀྱི་བདེ་སྐྱིད་ནི་གང་གིས་ཐག་གཅོད་པ་ཡིན་ཞེས་པ་དེ་རེད། དེ་བས་ཁོས་དྲི་ཤོག་ཅིག་བཟོས་ཏེ། ལས་རིགས་སོ་སོར10000བཀྲམ་པ་རེད། རྗེས་སུ་དྲི་ཤོག5200ཕྱིར་འབྱོར་བ་དང་། དེའི་ནང་ང་རང་ནི་ཆེས་སྐྱིད་པོ་རེད་ཟེར་མཁན121ཡོད་ལ། དེའི་ནང་གི་མི50ནི་ལས་རིགས་ཀྱི་ཐད་ནས་གྲུབ་འབྲས་བླངས་ཡོད་མཁན་དང་མི71ནི་རྣམ་པ་སྣ་ཚོགས་རེད། ཡིན་ནའང་ཁོ་ཚོར་ཐུན་མོང་གི་ཁྱད་ཆོས་ཤིག་ཡོད་པ་ནི་ཡིད་ཚིམས་པ་དང་ལྷིང་འཇགས་ཀྱི་སེམས་ཁམས་ཤིག་ཡོད་པ་དེ་རེད། རྗེས་སུ་འབུམ་རམས་པ་དེས་མིའི་རིགས་ཀྱི་བདེ་སྐྱིད་ནི་ཐོག་མར་ལས་རིགས་ལ་གྲུབ་འབྲས་ཐོབ་པ་དང་སྒོར་མོ་མང་པོ་ཞིག་ཡོད་རྒྱུ་དེ་རེད། གཉིས་ནས་སེམས་ལྷོད་ལ་འབབ་པ་དང་འདོད་ཆུང་ཆོག་ཤེས་བྱ་རྒྱུ་དེ་རེད་ཅེས་སྡོམ་ཚིག་བཀོད། དེ་ནས་ལོ་ངོ20འགོར་རྗེས་ད་དུང་རང་ཉིད་བདེ་སྐྱིད་རེད་འདོད་མཁན་མི་དགུ་མ་གཏོགས་མེད། ཁོས་རྟོག་ཞིབ་བྱས་པ་ལས་ཤེས་གསལ་ལྟར་ན། གཞན་པའི་མི71ཁྲོད་ཀྱི་མི་རེ་འགའ་ལས་གཞན། ཕལ་ཆེ་བ་སྔར་བཞིན་སེམས་བདེ་བར་གནས་ཡོད་པ་ཤེས། མཇུག་མཐར་ཁོ་ལ་ཡང་བསྐྱར་སྡོམ་ཚིག་ཐོབ་པ་ནི་བདེ་སྐྱིད་ཡིན་མིན་དེ་རྒྱུ་ནོར་ལ་འབྲེལ་བ་མེད་ལ། རྒྱུ་ནོར་ལས་ཐོབ་པའི་བདེ་སྐྱིད་དེ་ཡུན་མི་རིང་བ་དང་། དངོས་གནས་ཡུན་རིང་གི་བདེ་སྐྱིད་ནི་རང་ཉིད་ལ་ཆོག་ཤེས་ཡོད་རྒྱུ་དེ་རེད་ཟེར། འདིས་ནང་བསྟན་གྱིས་གསུང་བཞིན་པའི་འདོད་ཆུང་ཆོག་ཤེས་ཡོད་མཁན་དེ། རྒྱུ་ནོར་མེད་པར་ཐང་ནས་ཉལ་དགོས་ཀྱང་སེམས་པ་སྐྱིད་པོ་ཡིན་པར་གསུངས་པ་བཞིན་ནོ།
ང་ཚོས་འབྲོག་པ་དང་ཞིང་པ། ཆོས་དད་མང་ཚོགས་བཅས་ཀྱི་ཁྲོད་ངོ་མ་བདེ་སྐྱིད་རེད་འདོད་མཁན་ཡོད་པ་རྒྱུན་པར་མཐོང་ཐུབ། གྲོང་ཁྱེར་པའི་ཆ་རྐྱེན་བཟང་ནའང་སེམས་ཀྱི་གནོན་ཤུགས་ཆེ་བ་དང་། སེམས་རྒྱ་གྲོལ་ཐུབ་ཀྱིན་མེད་པས། ང་ཚོས་འཚོལ་བཞིན་པའི་སྒོར་མོ་ནི་བདེ་སྐྱིད་ཀྱི་འབྱུང་རྩ་མིན་པའི་མིའི་རིགས་ཀྱི་སྣང་ཚུལ་འདི་ང་ཚོས་ཁས་མི་ལེན་ཐབས་མེད་རེད། འདིར་ཚང་མས་ཡང་བསྐྱར་བསམ་བློ་ཞིག་གཏོང་དགོས། དེ་མིན་ཕྱིར་དུས་རབས་ཉེར་གཅིག་པའི་མི་རྣམས་ཀྱིས་རང་ཉིད་ལ་བློ་རིག་འཛོམས་པ་དང་ལེགས་འགྲུབ་བྱུང་ཡོད་འདོད་མཁན་ཚོ་ནི་ཕྱི་ནས་བལྟས་ན་ཧ་ཅང་དར་ཡོད་ནའང་། ང་ཚོས་ཉིན་རྒྱུན་སྙེག་པ་ནི་རྒྱུ་ནོར་དང་ཐོབ་གོ་ས་ཡིན་པ་དང་། ནང་སེམས་ཀྱི་རྒྱུ་འབྲས་མེད་ལ། བྱམས་སྙིང་རྗེ་དང་བརྩེ་སེམས་མེད་སོང་ཚེ། གལ་ཏེ་མུ་མཐུད་དུ་འདི་ལྟར་སོང་ན་ང་ཚོའི་དངོས་པོའི་འཚོ་བ་ཇེ་ལེགས་ཇེ་རྒྱས་ཡིན་ནའང་། ང་ཚོ་རང་ཉིད་དང་མི་གཞན་པར་བདེ་སྐྱིད་ངོ་མ་ཞིག་ཐོབ་མི་ཐུབ།
གལ་ཏེ་ང་ཚོར་ཆོག་ཤེས་ཡོད་པའི་སྒོ་ནས་སེམས་ལྷོད་ལ་བབས་ཏེ་གཞན་ཕན་གྱི་དོན་དག་བསྒྲུབས་ན་གཞན་ལ་ཕན་པར་མ་ཟད་རང་ཉིད་ལའང་སྐྱིད་སྣང་སྟེར་སྲིད། ང་རང་ཉིད་ཀྱིས་བལྟས་ན། ནང་བའི་བསྟན་པའི་གཞན་ཕན་གྱི་བསམ་པ་ནི་ཐེག་ཆེན་གྱི་བསམ་པ་ཡིན་ན། འདི་ནི་ཧ་ཅང་གལ་ཆེན་པོ་རེད། ང་ཚོས་ཆ་རྐྱེན་འཛོམས་ཚོད་ཀྱིས་གཞན་ལ་རོགས་བྱེད་ཆོག ནང་བསྟན་གཞུང་ལུགས་སུའང་སྨན་པའི་ལས་རིགས་ནི་མཆོག་ཏུ་བརྩི། ངས་ལོ་ཙཱ་བྱས་པའི་ཆོས་གཞུང་གི་གཏམ་རྒྱུད་ཅིག་ཏུ། སྟོན་པ་ཤཱཀྱ་ཐུབ་པའི་སྐྱེ་རབས་ཤིག་ཏུ་རྒྱལ་སྲས་ཀྱི་སྐྱེ་བ་བླངས་། སྐབས་དེར་ཁོང་གི་ཐུགས་ལ་རྒྱལ་བོར་བསྡད་ན་སེམས་སུ་ང་རྒྱལ་གང་མང་སྐྱེས་ནས་ལས་མི་དགེ་བ་བྱེད་སྲིད། གལ་ཏེ་ཚོང་བ་ཞིག་བྱས་ན་གཞན་ལ་མགོ་སྐོར་གཏོང་ངེས། གལ་ཏེ་ཞིང་བ་ཞིག་བྱས་ན་འཚོ་བར་དཀའ་ཁག་ཡོད་རྒྱུ་རེད་ཅེས་བསམ་བློ་བཏང་མཐར། འཇིག་རྟེན་སྟེང་གི་ཆེས་རླབས་ཆེ་བའི་བྱ་བ་ནི་ལྷ་རྗེ་རེད་འདོད་ནས་སྨན་པ་ཞིག་བྱེད་པར་སྨོན་ལམ་བཏབ་པ་རེད། ང་རང་སློབ་འབྲིང་ནས་མཐར་ཕྱིར་དུས་ཤ་ཉེའི་ནང་ན་སྨན་པ་གྲགས་ཅན་ཞིག་ཡོད། ཁོས་ང་ལ་བཤད་རྒྱུར། གལ་ཏེ་སྨན་པ་ཞིག་བྱེད་འདོད་ན་ངས་ཁྱོད་ལ་ཁྲིད་ཆོག་ཟེར། སྐབས་དེར་ངའི་སེམས་སུའང་དམངས་ཁྲོད་ཀྱི་སྨན་པ་ཞིག་བྱེད་འདོད། ངའི་མི་ཚེ་འདིར་སྨན་པ་ཞིག་བྱེད་པའི་བསོད་ནམས་མེད་སོང་ནའང་ཐེག་ཆེན་གྱི་ནང་དུ་སྨན་པ་ཞིག་བྱེད་པར་སྨོན་ལམ་ལེགས་པོ་ཞིག་འདེབས་དགོས་པ་རེད། བྱང་ཆུབ་སེམས་དཔའི་སྤྱོད་པ་ལ་འཇུག་པའི་སྒོ་ནང་དུ་མར་གྱུར་སེམས་ཅན་ཐམས་ཅད་ན་བའི་སྡུག་བསྔལ་ལས་མ་གྲོལ་བར་དུ་རང་ཉིད་སྨན་རྩྭ་ཞིག་ཏུ་གྱུར་ནས་ཀྱང་ནད་གཡོག་བྱ་རྒྱུ་ཡིན་ཅེས་གསུངས་འདུག འདིའི་དོན་ནི་ནད་ཐམས་ཅད་མ་དྲག་་གོང་རང་ཉིད་སྨན་པའམ་སྨན་གཡོག་པ་ཞིག་བྱེད་རྒྱུ་དང་། ཐ་ན་སྨན་རྫས་ཤིག་ཏུ་གྱུར་ནས་འགྲོ་བར་ཕན་འདོགས་རྒྱུ་དེ་ཡིན་ནོ། ངས་ཀྱང་རང་ཉིད་སྨན་པ་ཞིག་བྱས་ནས་ཉིན་གཅིག་ལ་ནད་པ་གཅིག་སྐྱོབ་ཐུབ་ནའང་མི་ཞིག་གི་ལུས་སེམས་ཀྱི་སྡུག་བསྔལ་ཅུང་ཙམ་སེལ་ཐུབ་པས་འདི་ཡང་རིན་ཐང་ལྡན་པ་ཞིག་རེད་འདོད།
ང་ཚོ་སྐྱེ་འགྲོ་ཡོངས་ཀྱིས་བདེ་བ་འདོད་པ་ལས་སྡུག་བསྔལ་མི་འདོད་པ་ནི་འདྲ་འདྲ་ཡིན། ཡིན་ནའང་ང་ཚོའི་མི་མང་པོ་ཞིག་གིས་དེ་འདྲ་འདོད་ཀྱིན་མེད། ཁོ་ཚོའི་རིན་ཐང་ལྟ་བ་ནི་རང་ཉིད་བདེ་སྐྱིད་ཀྱི་ཆེད་རེད། རང་ཉིད་ཀྱི་ཁེ་ཕན་ཆེད་དུ་ཅི་བྱས་ཀྱང་ཆོག ཡིན་ནའང་གཞན་པའི་ཁེ་ཕན་སྲུང་སྐྱོང་བྱེད་མཁན་ཧ་ཅུང་ཉུང་། གཞན་ལ་རོགས་བྱ་ཆེད་རང་ཉིད་ཀྱི་ཡོད་ཚད་འབུལ་བའི་བསམ་བློ་དེ་འདྲ་ད་ལྟ་ཡོད་པ་མ་རེད། དེ་བས་ཐེག་ཆེན་གྱི་ལྟ་བ་ནི་ཆེས་བླ་ན་མེད་པ་དང་ཆེས་གལ་ཆེ་བ་ཞིག་རེད། མིའི་རིགས་ཀྱི་འཇིག་རྟེན་འདི་མ་འཇིག་བར་དུ་གཞན་ཕན་གྱི་བསམ་བློ་ཉམས་མི་སྲིད། ཐེག་ཆེན་གྱི་རིན་ཐང་ལྟ་བ་ནི་མང་ཚོགས་མང་པོ་ཞིག་གི་ཁྲོད་དུ་ད་ལྟ་མངོན་འགྱུར་བཟང་པོ་མ་བྱུང་བར། མི་མང་པོ་ཞིག་གིས་རང་ཉིད་ཀྱི་གཉེན་ཉེའམ་ཆ་རྒྱུས་ཡོད་མཁན། ཚོང་ལས་འབྲེལ་བ་ཡོད་པ་བཅས་ལ་རོགས་རམ་བྱེད་པ་ལས། རང་ཉིད་ལ་འབྲེལ་བ་མེད་པའི་མི་དེ་འདྲ་མང་པོ་ཞིག་ཡོད་པས་ང་ཚོས་ཇི་ལྟར་རོགས་རམ་བྱ་ཐུབ་པར་འདོད་ཀྱིན་ཡོད། འདུ་ཤེས་དེར་མིའི་རིགས་ཀྱི་རིམ་པ་མཐོ་གྲས་ནས་དབྱེ་ཞིབ་བྱས་ན། དེ་ནི་གོ་ལྡོག་པའི་རིན་ཐང་ལྟ་བ་ཞིག་རེད། ང་ཚོའི་ནང་བསྟན་གྱིས་མིའི་རིགས་ཀྱི་ལོ་ངོ2500ཡི་ལོ་རྒྱུས་ཀྱི་ཆུ་རྒྱུན་རིང་མོའི་ནང་འགྱུར་བ་ཅི་ཡང་མ་བྱུང་བར་གནས་པ་འདིས་དེའི་ནུས་པ་དང་སྟོབས་ཤུགས་ར་སྤྲོད་བྱས་པ་རེད། རྒྱུ་མཚན་ནི་ང་ཚོས་ནང་བསྟན་གྱི་རིན་ཐང་ལྟ་བ་དང་གཞན་ཕན་གྱི་བསམ་བློ་ཧ་ཅང་གལ་ཆེ་བ་སྔར་བས་ཤེས་རྟོགས་བྱུང་བ་རེད། དེ་བས་མི་ཚང་མས་སྒོར་མོ་ཁོ་ན་མི་བསམ་པར་གཞན་ཕན་གྱི་བསམ་པ་ཡོད་ན་བཟང་། དེ་མིན་ཕྱིར་མི་སེམས་ཡལ་རྒྱུ་རེད། གཞན་ཕན་གྱི་བསམ་བློ་ནི་བདེ་ཐང་གི་སེམས་ཁམས་ཡིན། ཏིས་ཀུན་སི་ཡིས་ང་ཚོའི་བདེ་ཐང་གི་སེམས་ཁམས་དེ་བློ་རིག་བརྒྱ་ལས་ཀྱང་སྟོབས་ཤུགས་ཡོད་ཟེར། ང་རང་དེར་ཧ་ཅང་འཐད། ང་ཚོ་འདིར་བཞུགས་ཚང་མར་བདེ་ཐང་གི་སེམས་ཁམས་ཤིག་ཡོད་ན། ད་གཟོད་རང་ཉིད་ཀྱི་སྟོབས་ཤུགས་ལ་འོད་སྟོང་ལྡན་པས། རང་ཉིད་ཀྱི་བློ་རིག་གིས་སྤྱི་ཚོགས་དང་མིའི་རིགས་ལ་དོ་ཁུར་བྱེད་པ་དང་། རང་ཉིད་ཀྱི་བརྩེ་སེམས་ཀྱིས་མཐའ་འཁོར་གྱི་རོགས་རམ་བྱ་དགོས་པའི་མི་ལ་རོགས་རམ་བྱེད་ཐུབ། །
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-23 03:01 , Processed in 0.289053 second(s), 21 queries .


text:
༄༅། །ད་རེས་སྐབས་བཅུ་དྲུག་པའི་གྲོས་ཚོགས་ཚོགས་དུས་དྲུག་པའི་ལས་ཉིན་མཐའ་མ་དེ་ཆགས་བསྡད་ཡོད་པ་རེད། ཐོག་མར་ཚོགས་གཙོའི་དབུ་འབྱེད་ཀྱི་གཏམ་བཤད་ནང་ལ་ཞུས་པ་གཞིར་བཟུང་གི་གྲོས་ཚོགས་ཀྱི་ལས་རིམ་རྣམས་དོན་ཕན་ལྡན་པ་དང་ཚགས་ཚུད་པོའི་ཐོག་ནས་བསྐྱང་ཐུབ་སོང་བསམ་གྱི་ཡོད།
དེ་ཡིན་དུས་ང་རང་ཚོ་ལས་རིམ་བསྐྱངས་པའི་ནང་དུ། གཙོ་བོ་བོད་མིའི་སྒྲིག་འཛུགས་ཀྱི་ལྷན་ཁང་ཁག་ཁྱབ་ཁོངས་དང་བཅས་པའི་ལས་བསྡོམས་ཕྱི་ལོ་ ༢༠༡༧༌༌༌༢༠༡༨ ལོའི་ལས་བསྡོམས་རྒྱས་པར་སྤྱི་འཐུས་རྒྱུན་ལས་ཀྱི་ཞིབ་འཇུག་ཞུས་པའི་སྙན་ཐོ་དང་། དེ་བཞིན་འབྲེལ་ཡོད་ལྷན་ཁང་ཁྱབ་ཁོངས་དང་བཅས་པའི་ལས་དོན་སྙིང་བསྡུས་དཔལ་ལྡན་བཀའ་བློན་རྣམ་པས་སྙན་སྒྲོན་ཞུས་པའི་ཐོག་ནས། བཀུར་འོས་སྤྱི་འཐུས་རྣམ་པས་དོགས་འདྲི་ཞུ་རྒྱུ་དང་། དགོངས་ཚུལ་གསུང་རྒྱུ། གཞན་ཡང་དཔལ་ལྡན་བཀའ་བློན་རྣམ་པས་ཀྱང་གསལ་བཤད་དང་ལན་འདེབས་གནང་བའི་ཐོག་ནས། ད་ལྟའི་འཛིན་སྐྱོང་གི་ལས་དོན་གནང་བཞིན་པ་རེད། མ་འོངས་འཛིན་སྐྱོང་གི་ལས་དོན་བྱ་འཆར་བཅས་ལ་ཐུགས་ཕན་ཆེན་པོ་སོས་པའི་རེ་བ་ལྟ་བུ་བྱུང་ཟེར་ནས་ཞུ་རྒྱུ་ཡིན། རྩ་བའི་ང་ཚོ་ཆོས་དང་རིག་གཞུང་། གཞིས་ཆགས་དང་མི་འབོར། དཔལ་འབྱོར་བཅས་ཀྱི་གནས་སྟངས་རེད། དེ་བཞིན་ཤེས་རིག་གི་ཐོག་ནས་ང་ཚོའི་ན་གཞོན་རྣམས་འདབ་གཤོག་ཟུང་ལྡན་གནང་ཐུབ་དགོས་རྒྱུ། དེ་བཞིན་གཙོ་བོ་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཕྱྭ་དང་མཛད་འཕྲིན། སྤྱི་ཚོགས་བདེ་འཇགས་ཡོང་ཐབས། གཞན་ཡང་བོད་དོན་དྲིལ་བསྒྲགས་གནང་ཐབས་གནང་རྒྱུ་དང་། བོད་དོན་ལ་རྒྱབ་སྐྱོར་ཡོང་ཐབས་གནང་དགོས་རྒྱུ། ང་ཚོ་བོད་པའི་སྤྱི་ཚོགས་ནང་ལ་འཕྲོད་བསྟེན་གྱི་གནས་སྟངས་ཐོག་ལ་ཡིན་ནའང་གང་ལ་གང་འཚམ་ཡར་རྒྱས་འགྲོ་ཡི་ཡོད་པ་དང་། མ་འོངས་པར་ཡིན་ནའང་ཚགས་ཚུད་ཡོང་རྒྱུར་ང་ཚོ་བོད་པའི་དཔེ་ལྟར། མི་ཉམས་གོང་སྤེལ་དང་ཉམས་པ་སོར་བཅུད་གནང་ཐུབ་དགོས་རྒྱུ་དེ་གཙོ་བོ་འགན་ཁུར་མཁན་གྱི་འབྲེལ་ཡོད་བཀའ་བློན་རྣམ་པ་རེད། འཛིན་སྐྱོང་གི་ལས་དོན་ཚགས་ཚུད་ཡོང་ཐབས་ལ་མཐུན་རྐྱེན་གལ་ཆེ་བ་གཅིག་དེ་ལས་བྱེད་རྣམས་ཀྱིས་ལྷག་བསམ་དང་ལས་འགན་བཞེས་ཕྱོགས་འདི་ཆགས་ཡོད་སྟབས། བོད་མིའི་སྒྲིག་འཛུགས་ཀྱི་དབུས་སའི་ལས་བྱེད་རྣམ་པས་ལས་འཆར་གང་ཡིན་ཡང་དོན་ལ་སྨིན་པ་ལྟ་བུ་ཡོང་ཐུབ་རྒྱུར་གཙོ་བོ་བཀའ་བློན་རྣམ་པ་དང་ཁོང་རྣམས་ལ་ཕྱར་གྲུ་མཉམ་འདེགས་ཞུ་ཐུབ་དགོས་རྒྱུ་འདི་ཡང་གལ་ཆེན་པོ་ཆགས་འདུག་ཅེས་ཞུ་རྒྱུ་ཡིན།
ད་རེས་གྲོས་ཚོགས་ནང་ལ་གཞུང་འབྲེལ་མྱ་ངན་གུས་འདུད་ཀྱི་གྲོས་ཆོད་གྲོས་འཆར་གསུམ་འཇོག་ཐུབ་ཡོད། སྐར་རྟགས་ཅན་གྱི་དྲི་བ་གཉིས། གཞན་ཡང་གྲོས་ཆོད་གྲོས་འཆར་གལ་ཆེ་བ་གཅིག་དེ། བོད་ནང་གི་ཛ་དྲག་གནས་སྟངས་ཐོག་ལ་གདུང་སེམས་མཉམ་སྐྱེད་ཀྱི་གྲོས་འཆར་དེ་ཆགས་བསྡད་ཡོད་པ་རེད། དེའི་ཐོག་ལ་བཀུར་འོས་སྤྱི་འཐུས་མང་པོ་ཞིག་གི་ཆ་ཤས་བཞེས་གནང་བ་དང་། དེ་བཞིན་འཛིན་སྐྱོང་བཀའ་ཤག་གི་ངོས་ནས་ཀྱང་ཆ་ཤས་བཞེས་པ་ཙམ་མིན་པར་གྲོས་ཆོད་དོན་ཚན་ལྔ་འཇོག་ཐུབ་པ་བྱུང་ཡོད། དེའི་ཐོག་ནས་བོད་ནང་གི་ཛ་དྲག་གནས་སྟངས་ལ་ད་ལྟའི་རྒྱ་ནག་གཞུང་གི་འཛིན་བཞིན་པའི་སྲིད་བྱུས་ཀྱི་གནས་སྟངས་ཤེས་ཐུབ་རྒྱུ། རྒྱལ་སྤྱིའི་སྤྱི་ཚོགས་ནས་བོད་དོན་ཐོག་ལ་རྒྱབ་སྐྱོར་གྱི་གནས་ཚད་དེ་ཤུགས་ཆེ་ཡོང་རྒྱུར་ངོ་གདོང་ཆ་ཚང་བ་ཞིག་ཤེས་ཐུབ་རྒྱུར། འབྱུང་འགྱུར་མུ་མཐུད་ནས་བོད་དོན་བདེན་མཐའ་གསལ་ཐབས་ཀྱི་ཐབས་བྱུས་བཏོན་ཐུབ་དགོས་རྒྱུའི་གྲོས་ཆོད་གལ་ཆེ་བ་ཞིག་ཆགས་ཡོད། དེའི་ཐོག་ལ་ང་ཚོ་བགྲོ་གླེང་དང་བསམ་ཚུལ་སྤུངས་ཐུབ་དགོས་རྒྱུ་དེ་ཡང་ཧ་ཅང་གི་ཡག་པོ་བྱུང་སོང་ཟེར་ནས་ཞུ་རྒྱུ་ཡིན། སྤྱི་འཐུས་ལྷན་ཚོགས་ཀྱི་ཉེ་ཆར་མང་གཙོའི་དུས་དྲན་གྱི་སྐབས་སྤྱི་འཐུས་ལྷན་ཚོགས་ཀྱི་གསུང་བཤད་ནང་དུ་བསྔགས་བརྗོད་ཞུས་ཡོད། ཨ་རི་གྲོས་ཚོགས་འོག་མའི་ཁྲིམས་དོན་ཚོགས་ཆུང་གི་ཐོག་ནས་ཕན་ཚུན་འགྲོ་བསྐྱོད་ཆོག་པའི་ཁྲིམས་འཆར་ Reciprocal Access to Tibet Act ཞེས་པ་སྤྱི་མོས་ཀྱི་ཐོག་ནས་གཏན་འབེབས་ཞུ་ཐུབ་པ་དང་། གཞན་ཡང་ད་རེས་ང་ཚོ་གྲོས་ཚོགས་ཚོགས་བཞིན་པའི་སྐབས་ལ་ཨ་རི་གྲོས་ཚོགས་འོག་མའི་ནང་ནས་ཁྲིམས་འཆར་དེར་སྤྱི་མོས་ཀྱི་ཐོག་ནས་རྒྱབ་སྐྱོར་ཞུ་ཐུབ་པར་ང་ཚོ་གྲོས་ཚོགས་ནང་ལ་ཡིན་ནའང་དེའི་ཐོག་ལ་གང་ལ་གང་འཚམ་ཞིག་གླེང་སློང་བྱུང་སོང་། དེ་ཡིན་དུས་འདི་ཚོའི་ཐོག་ལ་འགན་ཁུར་བཞེས་མཁན་གཙོ་བོ་ལྕམ་སྐུ་ Nancy Peloci མཆོག་དང་། གཞན་ཡང་སྐུ་ཞབས་ Jim McGovern མཆོག དེ་མིན་གྲོས་འཆར་འདོན་མཁན་དང་རྒྱབ་སྐྱོར་གནང་མཁན་མང་པོ་ཞིག་འདུག ཁོང་རྣམ་པ་ཚང་མར་ད་རེས་གོ་སྐབས་དེ་བརྒྱུད་ནས་ཐུགས་རྗེ་ཆེ་ཞེས་ཞུ་རྒྱུ་དང་། དེའི་ཐོག་ལ་གཙོ་བོ་ཕྱག་ལས་གནང་མཁན་རྒྱལ་སྤྱིའི་བོད་དོན་ལས་འགུལ་ཁང་རེད། འབྲེལ་ཡོད་དོན་གཅོད་རེད། འབྲེལ་ཡོད་བོད་མི་ཚང་མས་ཕྱར་གྲུ་མཉམ་འདེགས་ཀྱི་ཐོག་ནས་ཕྱག་ལས་གནང་བ་ལས་བྱུང་བ་ཡིན་དུས། འབྲེལ་ཡོད་ཚང་མར་དམིགས་བསལ་གྱི་བསྔགས་བརྗོད་དང་ཐུགས་རྗེ་ཆེ་ཞེས་ཞུ་འདོད་བྱུང་།
ད་རེས་ང་ཚོ་ལས་རིམ་གལ་ཆེ་བ་གཅིག་འདི། བཙན་བྱོལ་བོད་མིའི་འོས་བསྡུའི་སྒྲིག་གཞི་བསྐྱར་བཅོས་དེ་ཆགས་བསྡད་ཡོད་པ་རེད། རྩ་བའི་འཛིན་སྐྱོང་བཀའ་ཤག་ནས་སྲིད་སྐྱོང་དང་སྤྱི་འཐུས་ཀྱི་འོས་ཐེངས་གཅིག་གི་འདེམས་ཐོན་གྱི་བཟོ་བཅོས་ཁྲིམས་འཆར་བསྣམས་ཕེབས་པ་རེད། དེའི་ཐོག་ལ་ཡིན་ནའང་དགེ་སྐྱོན་དང་གནས་སྟངས་མང་པོའི་ཐོག་ལ་བཀུར་འོས་སྤྱི་འཐུས་རྣམ་པ་རེད། འཛིན་སྐྱོང་བཀའ་ཤག་ནས་དགོངས་ཚུལ་མང་པོ་ཞིག་སྤུངས་ཐུབ་པ་དེ་ཡག་པོ་བྱུང་སོང་བསམ་གྱི་ཡོད། མ་འོངས་པར་དགོངས་པ་བཞེས་ཆེད་ཀྱི་ས་བོན་ལྟ་བུ་ཆགས་ཐུབ་ཡོད་པ་རེད། རྩ་བའི་ང་ཚོ་དངོས་སུ་ལག་བསྟར་བརྒྱུད་རིམ་ནང་དུ་བཙན་བྱོལ་བོད་མིའི་གནས་སྟངས་དེ་རང་དབང་ཡོད་པའི་རྒྱལ་ཁབ་གཅིག་དང་ཕྱོགས་ཐམས་ཅད་ནས་བསྡུར་ན། བསྡུར་ཐུབ་ཐབས་མེད་པའི་གནས་སྟངས་ཤིག་ཆགས་བསྡད་ཡོད་པ་རེད། འདི་འདྲའི་ཐོག་ནས་གྲོས་ཚོགས་ཚོགས་དུས་དང་པོའི་སྐབས་བཀའ་སྤྱི་གཉིས་དང་འོས་བསྡུའི་འགན་འཛིན་ཡོད་པའི་ཐོག་ནས་ང་ཚོས་ཚོགས་ཆུང་ཞིག་བཙུགས་ཐུབ་རྒྱུ། ཚོགས་ཆུང་འདིའི་ཐོག་ནས་ཕྱི་ལོ་ ༢༠༡༦ ལོའི་སྲིད་སྤྱི་གཉིས་ཀྱི་འོས་བསྡུའི་བརྒྱུད་རིམ་ནང་དུ་དཀའ་ངལ་གང་འདྲ་འཕྲད་ཀྱི་འདུག མང་ཚོགས་ཀྱི་བསམ་ཚུལ་གཞི་ལ་བཞག་སྟེ་ཚོགས་ཆུང་གི་སྙན་ཐོ་དང་། འོས་བསྡུའི་སྒྲིག་གཞི་བསྐྱར་བཅོས་ཁྲིམས་འཆར་གྱི་ཟིན་བྲིས་གནང་ཐུབ་པ་དང་། ད་རེས་ང་ཚོ་གྲོས་ཚོགས་ཚོགས་དུས་དྲུག་པ་དེའི་ཐོག་དངོས་སུ་དོན་ཚན་རེ་རེ་བཞིན་བགྲོ་གླེང་དང་བཟོ་བཅོས་ཁྲིམས་འཆར་བཅས་ཀྱི་ཐོག་ནས་གཏན་འབེབས་བྱུང་ཐུབ་པ་དེ་གྲོས་ཚོགས་ཀྱི་ལས་འགན་གལ་ཆེ་ཤོས་ཤིག་གྲུབ་ཐུབ་པ་བྱུང་སོང་བསམ་གྱི་ཡོད། མ་འོངས་པར་ལོ་བཅུ་ཕྲག་འགའ་ཤས་ནང་ལ་འོས་བསྡུའི་སྒྲིག་གཞི་ལ་བསྐྱར་བཅོས་ཆེན་པོ་གནང་མི་དགོས་པའི་གནས་སྟངས་ལྟ་བུ་ཞིག་ཆགས་སོང་སྙམ། དེ་བཞིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་གཞན་གཅིག་གྲོས་ཚོགས་དེའི་ཐོག་ནས་མང་མོས་ཀྱི་བདམས་ཐོན་ཞུ་ཐུབ་པ་གཅིག་དང་། བཅའ་ཁྲིམས་ཀྱི་དོན་ཚན་འགའ་ཤས་ཀྱི་ནང་ལའང་བསྐྱར་བཅོས་གནང་ཐུབ་ཡོད། ད་གིན་གོང་ལ་དཔལ་ལྡན་སྲིད་སྐྱོང་མཆོག་གི་གསུངས་པ་གཞིར་བཟུང་རེེད། ཐོག་མར་བཀའ་ཤག་གི་གསལ་བཤད་ཡོད་པ་ཞིག་ལས་རིམ་ཁོངས་ལ་བཞག་ཡོད། རྗེས་སུ་བཀའ་ཤག་ནས་གསལ་བཤད་ཕེབས་མི་དགོས་པའི་ཕྱིར་འཐེན་གནང་སོང་། དེ་བཞིན་སྤྱི་འཐུས་རྣམ་པ་བཞུགས་མོལ་གྱི་ཚོགས་འདུ་ཞིག་ཀྱང་ཚོགས་ཐུབ་ན་སྙམ་པའི་ཐོག་མའི་འཆར་གཞི་ཡོད། ཡིན་ནའང་གྲོས་ཚོགས་ཀྱི་ལས་རིམ་མང་བའི་རྐྱེན་གྱི་བཞུགས་མོལ་ཚོགས་འདུ་འདི་ཚོགས་ཐུབ་མ་སོང་ཞེས་སྙན་སེང་ཙམ་ཞུ་རྒྱུ་ཡིན།
དེ་མིན་གྲོས་ཚོགས་ནང་ལས་རིམ་གྱི་ཐོག་ཆ་ཤས་བཞེས་པའི་སྐབས་སུ་འཛིན་སྐྱོང་བཀའ་ཤག་ནས་དཔལ་ལྡན་སྲིད་སྐྱོང་མཆོག་གི་དབུས་པའི་འབྲེལ་ཡོད་བཀའ་བློན་རྣམ་པས་འགན་ཁུར་ཆེ་བཞེས་ཀྱི་ལན་འདེབས་དང་གསལ་བཤད། བགྲོ་གླེང་གི་ཆ་ཤས་བཞེས་གནང་བ། དེ་བཞིན་བཀུར་འོས་སྤྱི་འཐུས་རྣམ་པས་ཀྱང་དོགས་འདྲི་དང་དགོངས་ཚུལ་བགྲོ་གླེང་བཅས་ཀྱི་ཆ་ཤས་བཞེས་པར་བརྟེན། གྲོས་ཚོགས་ཀྱི་ལས་རིམ་ཐམས་ཅད་གང་ལེགས་ངང་ཐོག་མའི་ཚོགས་གཙོ་གཉིས་ནས་བང་བསྒྲིག་པ་ཇི་བཞིན་བསྒྲུབས་ཐུབ་པ་བྱུང་སོང་། དེ་ཡིན་དུས་དཔལ་ལྡན་སྲིད་སྐྱོང་མཆོག་དང་བཀའ་བློན་རྣམ་པ་དང་། བཀུར་འོས་གྲོས་ཚོགས་ཀྱི་འཐུས་མི་རྣམ་པ་ཚང་མ་ལ་ཚོགས་གཙོ་གཉིས་ཀྱི་ངོས་ནས་བསྔགས་བརྗོད་དང་ཐུགས་རྗེ་ཆེ་ཞེས་ཞུ་འདོད་བྱུང་། ང་ཚོ་གྲོས་ཚོགས་ཀྱི་ལས་རིམ་བསྐྱངས་པའི་སྐབས་སུ་བཀུར་འོས་སྤྱི་འཐུས་གཅིག་གི་གསུང་བབ་ལ་བརྟེན་ནས་དཔལ་ལྡན་དགའ་ལྡན་ཕོ་བྲང་གི་གསལ་བཤད་ཀྱི་ཚུལ་དུ་ཕྱག་བྲིས་ཤིག་ཚོགས་གཙོ་གཉིས་ཀྱི་མིང་ཐོག་ལ་གནང་སོན་བྱུང་། དེ་ཡིན་དུས་མཚམས་རེ་གྲོས་ཚོགས་ལས་རིམ་འགྲོ་བཞིན་པའི་སྐབས་སུ་བཀུར་འོས་སྤྱི་འཐུས་རྣམ་པའི་གསུང་བབ་རིགས་གཅིག་ལ་ཚོགས་གཙོས་ཐད་ཀར་སྟངས་འཛིན་བྱེད་དུས། མཚམས་རེ་གནས་ཚུལ་ཆགས་པའི་གཞི་ལྟ་བུ་ཆགས་ཀྱི་མེད་དམ་བསམ་ནས་ཚོགས་གཙོ་ལའང་དཀའ་ངལ་ཞིག་ཡོང་གི་འདུག དེ་ཡིན་དུས་མ་འོངས་པར་དཔལ་ལྡན་དགའ་ལྡན་ཕོ་བྲང་དང་འབྲེལ་བའི་གསུང་བབ་རིགས་དགའ་ལྡན་ཕོ་བྲང་ནས་བཀའ་འཁྲོལ་ཡོད་པའམ་གལ་ཆེ་བ་རིགས་དེ་འདྲ་མིན་ན། མཚན་འབོད་ཀྱི་ཐོག་ནས་གསུང་གླེང་གནང་མི་དགོས་པ་གཙོ་འདོན་ཞུ་ཐུབ་དགོས་པ་དེ་དགེ་མཚན་ཆེན་པོ་མཐོང་གི་འདུག དེ་ཡིན་དུས་གྲོས་ཚོགས་ནང་ལ་ཐད་ཀར་གསལ་བཤད་ཞུ་རྒྱུའི་གོ་སྐབས་མེད་དུས། མཚམས་རེ་གླེང་གཞི་ལྟ་བུ་ཆགས་ཏེ་སྤྱི་ཚོགས་དང་སྒྲིག་འཛུགས། སྒེར་སོ་སོ་དང་སུ་གཅིག་ལའང་ཕན་ཐོགས་མེད་པ་ལྟ་བུ་ཡོང་གི་འདུག དེ་ཡིན་དུས་འབྱུང་འགྱུར་འདི་ཚོའི་ཐོག་ལ་ཐུགས་གཟབ་གནང་དགོས་རྒྱུ་གལ་ཆེན་པོ་ཆགས་ཀྱི་འདུག་ཟེར་ནས་ད་རེས་འབོད་བསྐུལ་གྱི་ཚུལ་དུ་ཞུ་རྒྱུ་ཡིན།
དེ་བཞིན་ད་ལྟ་མཇུག་བསྡོམས་གཏམ་བཤད་ཞུ་མཁན་གྱི་ཚོགས་གཙོ་དེ་གྲོས་ཚོགས་གཙོ་སྐྱོང་ཞུ་རྒྱུའི་ལས་འགན་མཐའ་མ་དེ་ཆགས་ཡོད། ཐོག་མར་ཕྱི་ལོ་ ༢༠༡༦ ལོའི་ཚོགས་གཙོའི་འགན་ཁུར་ཞུ་བའི་དུས་ཚོད་དེར། ང་ཚོའི་སྤྱི་ཚོགས་ནང་ལ་ཟང་ཟིང་ཆེ་བའི་སྐབས་ཤིག་ཆགས་བསྡད་ཡོད། འོན་ཀྱང་བཀུར་འོས་སྤྱི་འཐུས་རྣམ་པའི་རྒྱབ་སྐྱོར་དང་ཐུགས་རེ་བཞིན་རྒྱ་ཆེའི་མང་ཚོགས་ནས་ཀྱང་རེ་བ་དང་ཡིད་ཆེས་འགེལ་བ་ལྟ་བུ་བྱུང་བ་དང་། རང་ངོས་ནས་ཀྱང་ལྷག་བསམ་ཟོལ་མེད་ཀྱི་སྤྱི་པའི་ལས་དོན་རྣམས་རེད། ལྷག་པར་དུ་བོད་མིའི་ཉག་ཕྲ་བའི་དུས་ཚོད་དེར་བོད་བསྟན་སྲིད་ལ་ལྷག་བསམ་དཀར་བ་ཕྲན་བུ་བྱུང་ནའང་ཕན་ཐོགས་ཆེན་པོ་ཡོང་གི་རེད་སྙམ་ནས་འཇོན་ཐང་དང་ཤེས་ཡོན་གྱི་ཐོག་ནས་མ་འདང་ནའང་ང་ཚོ་བོད་པའི་དཔེ་ལ། སྙིང་ལ་རུས་པ་བཅུག་ཟེར་བ་ནང་བཞིན་གྱི་གང་ཐུབ་ཅི་ཐུབ་ཀྱི་སྒོ་ནས་ལས་དོན་རྣམས་འགན་ཁུར་བྱེད་ཕྱོགས་ཀྱི་ཐོག་ལ་འཐུས་ཤོར་མེད་པ་གྲུབ་ཐུབ་ཡོད་བསམ་པ་ཞིག་ཡོད་ཟེར་ནས་ཞུ་རྒྱུ་ཡིན། གྲོས་ཚོགས་ཚོགས་པའི་སྐབས་སུའང་བཀུར་འོས་སྤྱི་འཐུས་རྣམ་པ་རེད། གྲོས་ཚོགས་མེད་པའི་སྐབས་སུ་སྤྱི་འཐུས་རྒྱུན་ལས་རྣམ་པས་འགན་ཁུར་དང་ནུས་པ་མཉམ་སྤུངས་ཡོང་ཐུབ་རྒྱུ་དང་། བཀུར་འོས་སྤྱི་འཐུས་རྣམ་པ་ཡོངས་དང་ལྷག་པར་དུ་རྒྱུན་ལས་བཞུགས་མཁན་གྱི་བཀུར་འོས་སྤྱི་འཐུས་རྣམ་པའི་འགན་ཁུར་མཉམ་བཞེས་གང་ལེགས་བྱུང་བས། ད་བར་རྒྱུན་ལས་ལྷན་ཚོགས་ཐེངས་ ༢༠༠ ཙམ་འཚོགས་ཐུབ་པ་དང་། ལས་དོན་ཚང་མའི་ཐོག་ལ་ནུས་པ་མཉམ་སྤུངས་གནང་བྱུང་། གཞན་ཡང་དཔལ་ལྡན་ཚོགས་གཞོན་མཆོག་ནས་ཀྱང་འགན་ཁུར་མཉམ་བཞེས་ཀྱི་དམིགས་བསལ་རོགས་འདེགས་གནང་བར་རྣམ་པ་ཚོ་ཚང་མར་ད་རེས་ཀྱི་གོ་སྐབས་དེ་བརྒྱུད་ནས་བསྔགས་བརྗོད་དང་ཐུགས་རྗེ་ཆེ་ཞེས་ཞུ་འདོད་བྱུང་།
དེ་བཞིན་འཛིན་སྐྱོང་བཀའ་ཤག་གི་ངོས་ནས་ཀྱང་གྲོས་ཚོགས་ཀྱི་ལས་རིམ་བསྐྱངས་པའི་སྐབས་ལ་རེད། དེ་མིན་གྱི་གྲོས་ཚོགས་ཀྱི་ཕྱི་ལོགས་ལ་ལས་དོན་ཅི་འདྲ་ཞིག་ཡིན་རུང་། མཐུན་འགྱུར་དང་གཞོགས་འདེགས་ཆ་ཚང་བ་ཞིག་གནང་སོང་། དེ་ཡིན་དུས་ད་རེས་གོ་སྐབས་འདི་བརྒྱུད་ནས་འཛིན་སྐྱོང་བཀའ་ཤག་ལའང་དམིགས་བསལ་ཐུགས་རྗེ་ཆེ་ཞེས་ཞུ་རྒྱུ་ཡིན།
གཞན་ཡང་ལས་བསྡོམས་ལྟ་བུ་སྙིང་བསྡུས་ཤིག་ཞུ་རྒྱུར། ལོ་གཉིས་དང་ཕྱེད་ཀའི་ནང་ལ། ཐོག་མར་ང་ཚོ་སྤྱི་འཐུས་རྣམ་པ་བོད་མིའི་སྡོད་སྒར་ཁག་ལ་འཚམས་གཟིགས་ཕེབས་རྒྱུ་དང་། ས་བགོས་ཕྱོགས་བསྐྱོད་ཕེབས་ཐུབ་པ་དང་། ད་ལྟའང་ལས་རིམ་དེ་མུ་མཐུད་ནས་འགྲོ་བཞིན་པ་ཞིག་ཆགས་བསྡད་ཡོད་པ་རེད། སྐབས་བཅུ་དྲུག་པའི་སྤྱི་འཐུས་གསར་པ་ཕེབས་པ་རྣམས་ལ་སྤྱི་འཐུས་ཀྱི་ལས་དོན་གནང་ཕྱོགས་ཀྱི་ཐོག་ནས་ཟབ་སྦྱོང་ཕུལ་ཐུབ་པ། དེ་བཞིན་ས་གནས་འཐུས་ཚོགས་ཁག་ ༢༢ ལ་ས་འཐུས་ཀྱི་འགན་དབང་དང་ལས་དོན་བྱེད་ཕྱོགས་ཀྱི་ཐོག་ནས་ཟབ་སྦྱོང་གོ་སྒྲིག་ཞུ་ཐུབ་ཡོད། གྲོས་ཚོགས་ནས་ཆེད་བཙུགས་ཚོགས་ཆུང་འོས་བསྡུའི་སྒྲིག་གཞི་བསྐྱར་བཅོས་ཚོགས་ཆུང་དང་། མང་ཚོགས་རྩིས་ཁྲའི་ཚོགས་ཆུང་སྐབས་བརྒྱད་པ་དང་དགུ་པ། གཞན་ཡང་སྤྱི་ཁྱབ་རྩིས་ཞིབ་ལས་ཁུངས་ཁྱབ་ཁོངས་དང་བཅས་པའི་རྩིས་ཁྲ་རྩིས་ཞིབ་བྱས་པའི་ཚོགས་ཆུང་སྔ་རྗེས་ཐེངས་གསུམ་ཙམ་ཞིག་བཙུགས་ཐུབ་ཡོད་ཅེས་ཞུ་རྒྱུ་གཅིག་དང་། གྲོས་ཚོགས་ནང་ལ་ཕྱིའི་རྒྱལ་ཁབ་ཁག་གི་འཐུས་མི་མཇལ་འཕྲད་ཀྱི་ལས་རིམ་ནང་ལ། སུད་སི་གྲོས་ཚོགས་ཀྱི་ཚོགས་གཙོ་ཟུར་པ་ལྕམ་སྐུ་ Maya Graf དབུ་ཁྲིད་པའི་གྲོས་ཚོགས་ཀྱི་སྐུ་ཚབ་ཚོགས་ཆུང་ཁག་ཅིག་ལ་སྣེ་ལེན་མཇལ་འཕྲད། གཞན་ཡང་ཨ་རི་གྲོས་ཚོགས་ཀྱི་ཚོགས་གཙོ་ཟུར་པ་ལྕམ་སྐུ་ Nancy Peloci མཆོག་གི་དབུ་ཁྲིད་པའི་ཨ་རི་ཆེས་མཐོའི་ཚོགས་ཆུང་མཇལ་འཕྲད་དང་། གྲོས་ཚོགས་ནང་གདན་ཞུ་གནང་བ་བཞིན་ཆེད་ཕེབས་གནང་ཐུབ་ཡོད། གཞན་ཡང་ཡུ་རོབ་མཐུན་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་ Mr. Thomas Mann མཆོག་གི་དབུ་ཁྲིད་པའི་སྐུ་ཚབ་ཚོགས་ཆུང་། དེ་བཞིན་ Esthonia གྲོས་ཚོགས་འཐུས་མི། Sweden གྲོས་ཚོགས་འཐུས་མི། Australia གྲོས་ཚོགས་འཐུས་མི། Canada གྲོས་ཚོགས་འཐུས་མི། ཐའེ་ཝན་གྲོས་ཚོགས་འཐུས་མི། England གྲོས་ཚོགས་འཐུས་མི་བཅས་ལ་མཇལ་འཕྲད་དང་བོད་ནང་གི་གནས་སྟངས། བཙན་བྱོལ་སྒྲིག་འཛུགས་ཀྱི་མང་གཙོའི་འབྱུང་རིམ་གྱི་ཐོག་ལ་ཕན་ཚུན་གོ་བསྡུར་དང་གླེང་སློང་གང་ལ་གང་འཚམ་གྱི་གང་ལེགས་བྱུང་ཐུབ་ཡོད་ཅེེས་ཞུ་རྒྱུ་ཡིན།
གལ་ཆེ་བ་གཅིག་དེ། རྒྱ་གར་གྱི་གྲོས་ཚོགས་བོད་དོན་རྒྱབ་སྐྱོར་ཚོགས་པའི་གནས་སྟངས་དེ་ཆགས་ཡོད་པ་རེད། དང་པོ་ཚོགས་གཙོ་གཉིས་རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་ Shanta Kumar མཆོག་དམིགས་བསལ་མཇལ་འཕྲད་ཞུས་ཏེ། རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པས་སྔར་ལྷག་རྒྱབ་སྐྱོར་ཚད་མཐོ་བ་ཡོང་ཆེད་དམིགས་བསལ་གྱི་འབོད་སྐུལ་ཞུས་ཡོད། གཞན་ཡང་རྒྱ་གར་གྲོས་ཚོགས་འཚོགས་བཞིན་པའི་སྐབས་སྤྱི་འཐུས་རྒྱུན་ལས་ཀྱི་སྐུ་ཚབ་སྔ་རྗེས་ལྡི་ལིར་ཕེབས་ཏེ། དམིགས་བསལ་བོད་དོན་ཞུ་སྐུལ་དང་། གཞན་ཡང་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་འདུ་ཐེངས་སྔ་རྗེས་ཚོགས་ཏེ་གྲོས་ཆོད་ཡང་གང་ལེགས་འཇོག་ཐུབ་ཡོད་ཅེས་ཞུ་རྒྱུ་ཡིན།
བཞུགས་སྒར་རྡ་རམ་ས་ལར་གཞུང་འབྲེལ་གྱི་མཛད་སྒོ་ཁག་ལ་རྒྱ་གར་གྲོས་ཚོགས་གོང་འོག་གཉིས་ཀྱི་འཐུས་མི་དམིགས་བསལ་མགྲོན་འབོད་ཞུ་རྒྱུ་ཧ་ལམ་བར་མ་ཆད་པ་ཞུ་ཐུབ་ཡོད་ཅེས་ཞུ་རྒྱུ་ཡིན། དེ་མིན་གྱི་ང་ཚོའི་ཕྱོགས་ནས་སྔ་རྗེས་སྤྱི་འཐུས་ལྷན་ཚོགས་ཀྱི་སྐུ་ཚབ་ཚོགས་ཆུང་ཕྱིའི་རྒྱལ་ཁབ་ཉི་ཧོང་། སུད་སི། ཕ་རན་སི། སྦེལ་ཇམ། ནི་ཐར་ལན་ཌ། ཨུ་རུ་སུ། ཁེ་ན་ཌ་བཅས་ལ་ཕེབས་ཐུབ་པ་བྱུང་ཡོད། སྦར་སིལ་དུ་སྤྱི་འཐུས་སྐུ་ཚབ་ཚོགས་ཆུང་ནས་ཡོ་རོབ་གྲོས་ཚོགས་ནང་བོད་ཀྱི་ཛ་དྲག་གནས་སྟངས་ཐོག་ལ་ཉན་ཞིབ་ཀྱི་གོ་སྐབས་བྱུང་ཐུབ་ཡོད། གཞན་ཡང་ཁེ་ན་ཌ་གྲོས་ཚོགས་ཀྱི་ཕྱི་འབྲེལ་དང་རྒྱལ་སྤྱིའི་ཡར་རྒྱས་ལས་དོན་ཚོགས་ཆུང་ནང་བོད་དོན་ཉན་ཞིབ་གོ་སྐབས་བྱུང་བ་དང་མཉམ་ཞུགས་ཞུ་ཐུབ་ཡོད། ཚོགས་གཙོ་ལའང་འབྲེལ་ཡོད་ས་གནས་ནས་མགྲོན་འབོད་གནང་བ་བཞིན། ཨ་རི་དང་སུད་སི་ཆེད་བཅར་གྱི་གྲོས་ཚོགས་འཐུས་མི་རེད། གནད་ཡོད་མི་སྣ་མང་པོ་དམིགས་བསལ་གྱི་མཇལ་འཕྲད་ཞུ་ཐུབ་ཡོད་ཅེས་ཞུ་རྒྱུ་ཡིན། དེ་བཞིན་རྒྱལ་སྤྱིའི་གྲོས་ཚོགས་བོད་དོན་རྒྱབ་སྐྱོར་ཚོགས་ཆེན་ཐེངས་བདུན་པ་དེ་རེད། དངོས་གནས་བྱས་ན་འདི་ལོའི་ལོ་མགོར་ང་ཚོ་རྒྱ་གར་གྱི་རྒྱལ་ས་ལྡི་ལིར་ཚོགས་རྒྱུའི་གོ་སྒྲིག་གང་ལ་གང་འཚམ་ཞུས་ཡོད། ཡིན་ནའང་མཐར་ལྡོག་ཏུ་མེད་པའི་གནས་སྟངས་ཤིག་གི་རྐྱེན་པས་ཕར་འགྱངས་ཞུ་དགོས་ཐུག་པ་རེད། ཡིན་ནའང་ད་ལྟ་ང་ཚོ་རྒྱལ་ཁབ་གཞན་ཞིག་ཏུ་མུ་མཐུད་ཚོགས་རྒྱུའི་གྲ་སྒྲིག་ལྟ་བུ་ཞིག་འགྲོ་བསྡད་ཡོད་ཅེེས་སྙན་སེང་ཞུ་རྒྱུ་ཡིན།
གཞན་ཡང་ཚོགས་གཙོའི་དབུ་འབྱེད་གཏམ་བཤད་ནང་ཞུས་པ་གཞིར་བཟུང་། ང་ཚོ་གྲོས་ཚོགས་དེ་ཚར་བའི་རྗེས་སུ་ཡུ་རོབ་རྒྱལ་ཁབ་ཁག་ཅིག་ནང་ལ་སྤྱི་ལྷན་གྱི་སྐུ་ཚབ་ཚོགས་ཆུང་ཕེབས་ཐུབ་རྒྱུའི་ལས་རིམ་གང་ལ་གང་འཚམ་གྲུབ་བསྡད་ཡོད། གཞན་ཡང་རྒྱ་གར་དབུས་སའི་གྲོས་ཚོགས་ཀྱི་འཐུས་མི། བོད་དོན་ཞུ་སྐུལ་གྱི་ལས་རིམ་ནང་ལ་སྤྱི་འཐུས་རྣམ་པ་ཆ་བགོས་བྱས་ཏེ་རིགས་གཅིག་ཕེབས་ཟིན་པ་རེད། ད་ལྟ་ཡིན་ནའང་ལས་རིམ་དེ་མུ་མཐུད་ནས་ཚ་ཚ་འུར་འུར་གྱི་ཐོག་ནས་འགྲོ་ཐུབ་རྒྱུའི་རེ་བ་ཆེན་པོ་འདུག་ཅེས་ཞུ་རྒྱུ་ཡིན།
དེ་བཞིན་ཚོགས་གཙོ་རྒྱལ་སྤྱིའི་ཚོགས་འདུ་རིགས་གཅིག་དང་བོད་པའི་སྤྱི་ཚོགས་ནང་ཚོགས་པ་དང་དགོན་སྡེ་ཁག་གི་མགྲོན་འབོད་གནང་བ་བཞིན། ཚོགས་གཙོ་ཆེད་དུ་བཅར་ནས་གཏམ་བཤད་ཐེངས་མང་ཞུ་ཐུབ་པ་དང་། སྤྱི་འཐུས་རྒྱུན་ལས་ཀྱི་ཐོག་ནས་གོ་སྒྲིག་བྱས་ཏེ་བོད་དོན་གྱི་ཐོག་ལ་ལྡི་ལི་དང་ Lucknow གཉིས་ལ་དམིགས་བསལ་ཚོགས་འདུ་ཞིག་གོ་སྒྲིག་ཞུ་ཐུབ་ཡོད། གཞན་ཡང་གནད་ཡོད་མི་སྣ་རེད། གསར་འགོད་པ་རེད་མང་པོ་ཞིག་མཇལ་འཕྲད་བྱས་ཏེ་བོད་ནང་གི་གནས་སྟངས་དང་བཙན་བྱོལ་བོད་མིའི་མང་གཙོའི་འབྱུང་རིམ་སོགས་ལ་དྲི་བར་ལན་འདེབས་དང་དམིགས་བསལ་གསལ་བཤད་ཞུ་རྒྱུའི་གོ་སྐབས་བྱུང་ཟེར་ནས་འདི་གཅིག་ཞུ་རྒྱུ་ཡིན།
དེ་བཞིན་གྱི་སྤྱི་ལྷན་ཚོགས་དྲུང་ལས་ཁུངས་ཀྱི་འཛིན་སྐྱོང་ལས་དོན་བྱེད་ཕྱོགས་ཐོག་ལའང་འཐུས་ཤོར་མེད་པ་གང་ལ་གང་འཚམ་གྱི་ཡག་ཏུ་ལྟ་བུ་ཕྱིན་ཡོད་ཅེས་ཞུ་རྒྱུ་ཡིན། ད་གིན་གོང་དུ་དཔལ་ལྡན་སྲིད་སྐྱོང་མཆོག་གི་གསུངས་པ་གཞིར་བཟུང་རེད། མ་འོངས་པར་ཨ་རིའི་ USAID རོགས་ཚོགས་ནས་རྒྱ་གར་གྱི་ཧིན་སྒོར་འབུམ་བརྒྱ་ཙམ་ཞིག་རོགས་དངུལ་ཡོང་ཐུབ་པའི་རེ་བ་འདུག འཛིན་སྐྱོང་མཉམ་དུ་གོ་བསྡུར་བྱུང་སོང་། དེའི་ཐོག་ནས་གྲོས་ཚོགས་ཀྱི་ནུས་པ་དང་འཛིན་སྐྱོང་ཡར་རྒྱས་གཏོང་རྒྱུ། ས་གནས་འཐུས་ཚོགས་ཁག་ལ་མཐུན་རྐྱེན་ཡར་རྒྱས་གཏོང་རྒྱུའི་ཆེད་དུ་ཕན་ཐོགས་པའི་ལས་རིམ་ཞིག་ཡོང་ཐུབ་རྒྱུའི་རེ་བ་ཡོད་ཅེས་ཞུ་རྒྱུ་ཡིན། དེ་དག་ང་ཚོ་ལས་བསྡོམས་ཀྱི་ཚུལ་དུ་སྙིང་བསྡུས་བྱས་ཏེ་ཞུས་པ་ཡིན།
དེ་བཞིན་ཚོགས་གཙོ་དམ་བཅའ་ཕུལ་བའི་རྗེས་སུ་ཕྱི་ལོ་ ༢༠༡༦ ཟླ་ ༦ ཚེས་ ༨ ཉིན་༸གོང་ས་༸སྐྱབས་མགོན་ཆེན་པོ་མཆོག་ཚོགས་གཙོ་གཉིས་ལ་དམིགས་བསལ་གཟིམ་ཆུང་མཇལ་ཁ་བཀའ་དྲིན་བསྩལ་གནང་སོང་། དུས་དེ་ནས་བཟུང་ང་ཚོ་སྤྱི་པའི་ལས་དོན་གྲུབ་རྒྱུ་དང་། ལྷག་པར་གྲོས་ཚོགས་ཀྱི་ཚོགས་གཙོའི་འགན་ཁུར་ཞུ་རྒྱུའི་སྲོག་གི་ཟུང་དང་སྤོབས་པ་ལྟ་བུ་ཞིག་བྱུང་སོང་། འདི་འདྲའི་ཐོག་ནས་གྲོས་ཚོགས་ཀྱི་ལས་དོན་ཡོངས་རྫོགས་གང་ལ་གང་འཚམ་གྲུབ་ཐུབ་པ་དེ་དམིགས་བསལ་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་གཟིགས་པ་གནང་བ་ཁོ་ན་ལས་བྱུང་བ་ཆགས་བསྡད་ཡོད། དེ་ཡིན་དུས་ད་རེས་ཀྱི་གོ་སྐབས་འདི་བརྒྱུད་ནས་༸གོང་ས་༸སྐྱབས་མགོན་ཆེན་པོ་མཆོག་ལ་སྒོ་གསུམ་གུས་པ་ཆེན་པོས་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན། དེ་བཞིན་བོད་སྤྱི་པའི་ལས་དོན་ཕྲན་བུ་གྲུབ་རྒྱུའི་བདག་ལྟ་བུར་མཚོན་ན། འདི་འདྲའི་གོ་སྐབས་བྱུང་བ་མི་ཚེའི་ནང་ལ་རིན་ཐང་ཆེན་པོ་ཡོད་པ་ཞིག་ལ་བརྩི་ཡི་ཡོད། དེ་ཡིན་དུས་འབྲེལ་ཡོད་རྒྱབ་སྐྱོར་གནང་མཁན་དང་དེ་བཞིན་འབྲེལ་ཡོད་ཚང་མ་ལ་ཐུགས་རྗེ་ཆེ་ཟེར་ནས་ཞུ་རྒྱུ་ཡིན། དེ་བཞིན་གྱི་ང་ཚོ་གལ་ཆེ་བ་གཅིག་དེ། ང་ཚོ་བོད་མི་ཡོངས་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་སྐུ་ཕྲེང་ན་རིམ་རེད། ལྷག་པར་དུ་༸གོང་ས་༸སྐྱབས་མགོན་ཆེན་པོ་སྐུ་ཕྲེང་བཅུ་བཞི་པ་ལྟ་བུ་མཚོན་པ་ཡིན་ན། བོད་མི་དང་དམིགས་བསལ་གྱི་ལས་སྨོན་གྱི་འབྲེལ་བ་ཡོད་པ། ༸སྐྱབས་མགོན་རིན་པོ་ཆེ་མཆོག་ནས་ཡིན་ནའང་ཐུགས་བརྩེ་གཟིགས་ཆེན་པོས་ང་ཚོ་བོད་མི་སྐྱོང་བ་དེ་ང་ཚོས་ཚད་འཇལ་དཀའ་བ་ལྟ་བུ་ཞིག་ཆགས་བསྡད་ཡོད་པ་རེད། ངས་དེ་སྔོན་གྱི་གྲོས་ཚོགས་ཚོགས་དུས་བཞི་པའི་མཇུག་བསྡོམས་ཀྱི་གཏམ་བཤད་ནང་ལ། དཔེ་མཚོན་ཙམ་ཞུས་ཡོད། ད་རེས་བསྐྱར་དུ་གཅིག་ཞུ་འདོད་བྱུང་། ” ཕྱི་ལོ་ ༢༠༡༧ ལོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་བྱང་ཤར་གྱི་ཕྱོགས་སུ་ཆིབས་བསྒྱུར་བསྐྱངས་པའི་སྐབས་སུ་ Guwahati ནས་ Dibrugarh ཡི་བར་ལ་གནམ་གྲུ་ནང་ཆིབས་བསྒྱུར་བསྐྱངས་པ་རེད། སྐབས་དེ་དུས་གནམ་གྲུ་ཆུང་ཆུང་དེའི་ནང་འགྲོ་དུས་ཆར་འཚུབ་ཀྱི་ཐོག་ནས་ཨ་ཁ་ཛ་དྲག་གི་གནས་སྟངས་ཤིག་ལྷག་སོང་སྙམ་པའི་ཚོར་སྣང་བྱུང་ཞེས་གསུངས་པ་དང་། ཡིན་ཡང་བོད་མི་ས་ཡ་དྲུག་གི་གནས་སྟངས་དེ་གང་འདྲ་ཆགས་ཀྱི་ཡོད་ན་བསམ་པ་སེམས་པའི་ནང་ལ་ཐུགས་ཚོར་ཤུགས་ཆེན་པོ་བྱུང་སོང་ “ཟེར་ནས་ང་ཚོར་དེ་བཀའ་ཕེབས་གནང་སོང་། དེ་ཡིན་དུས་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་པའི་ནང་ལ་བོད་མི་རིགས་ལ་ཐུགས་འཁུར་ཆེན་པོ་གནང་བ་འདི་ཚོ་ཧ་ཅང་གི་བཀའ་དྲིན་ཆེན་པོ་ཞིག་དང་རླབས་ཆེན་པོ་ཞིག་ཆགས་ཡོད་པ་རེད། རྩ་བའི་ད་ལྟའི་དུས་ཚོད་འདིར་ཕྱོགས་གཅིག་ནས་བལྟས་པ་ཡིན་ན། བོད་ས་ཤོར་ནས་གནས་སྟངས་ཐབས་སྐྱོ་པོ་འདྲ་པོ་ཞིག་ཆགས་བསྡད་ཡོད་པ་རེད་དེ། ཕྱོགས་གཞན་ནས་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་གཟིགས་པ་དང་བཀའ་དྲིན་གྱི་འོག་ནས་ང་ཚོ་ལས་རིམ་བརྩམས་གནང་བ་དེ་དག་དཔེར་ན། བསྐལ་བཟང་དུས་བཟང་གི་དུས་ཚོད་འདྲ་པོ་ཞིག་བརྩིས་པ་ཡིན་ནའང་མི་ཆོག་པ་མེད་པ་ལྟ་བུ་ཞིག་ཆགས་བསྡད་ཡོད་པ་རེད། དེ་ཡིན་དུས་ད་ལྟ་ང་ཚོ་གྲོས་ཚོགས་ལྟ་བུར་ཆ་མཚོན་པ་ཡིན་ན། ཆོལ་ཁ་དང་ཆོས་བརྒྱུད་ཀྱི་སྐུ་ཚབ་ངོས་ནས་བོད་མི་ས་ཡ་དྲུག་གི་ངོ་ཚབ་དང་བོད་སྤྱི་པའི་ལས་དོན་བརྩམས་བཞིན་པ་ཆགས་ཀྱི་ཡོད་པ་རེད། མང་གཙོའི་སྒྲིག་འཛུགས་ཚད་དང་ལྡན་པ་འདི་ལྟ་བུ་ཞིག་ཡོང་ཐུབ་པའི་རྒྱུ་མཚན་གཙོ་བོ་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན་ཉག་ཅིག་ལ་བརྟེན་ནས་བྱུང་བ་ཡིན་དུས། ང་ཚོའི་ངོས་ནས་བཀའ་དྲིན་ཚོར་དགོས་པ་དང་། དེ་བཞིན་བོད་རྒྱ་ཆེའི་མང་ཚོགས་ཀྱི་ངོས་ནས་ཀྱང་བཀའ་དྲིན་ཚོར་ཤེས་ཐུབ་དགོས་པ་དེའང་ཧ་ཅང་གི་གལ་འགངས་ཆེན་པོ་རེད། ད་ནང་བཀུར་འོས་སྤྱི་འཐུས་གཅིག་གིས་གསུང་བབ་ལ་བརྟེན་ནས་ད་ལྟའི་དཔལ་ལྡན་བཀའ་ཤག་གི་ཐོག་ནས་གསལ་བཤད་ཕེབས་སོང་། འདི་འདྲའི་༸སྐྱབས་མགོན་རིན་པོ་ཆེ་ལ་མཚན་སྨད་དང་སྐུར་འདེབས་རིགས་ཧ་ལམ་སེམས་ཀྱི་ཟུར་ལའང་དྲན་མི་ཕོད་པ་ཞིག་དང་། གལ་སྲིད་འདི་རིགས་དྲན་པ་ཡིན་ནའང་ལས་འབྲས་ཆུད་ཟ་བར་གཅིག་དང་། དྲིན་ལན་ལོག་འཇལ་གྱི་ངོ་བོ་ལྟ་བུ་ཞིག་ལ་བརྩི་ཡི་ཡོད། དེ་ཡིན་དུས་དུས་དང་རྣམ་པ་ཀུན་ཏུ་༸གོང་ས་༸སྐྱབས་མགོན་ཆེན་པོ་མཆོག་གི་མཛད་པ་འཕྲིན་ལས་ལ་དྲིན་ལན་ལོག་འཇལ་མ་སོང་བར། བོད་མི་ཚང་མས་རྣམ་པ་ཀུན་ཏུ་ཡིད་གཟབ་གནང་དགོས་པ་ཞིག་དང་། ཁོང་གི་མཛད་འཕྲིན་ལ་གཞོགས་འདེགས་སུ་འགྲོ་ཐུབ་དགོས་རྒྱུ། ཐུགས་མཉེས་པའི་རྗེས་སུ་བཟུང་ཐུབ་ཐབས་གནང་དགོས་རྒྱུ་བོད་མི་ཚང་མས་ལས་འགན་གལ་ཆེན་པོ་ཞིག་ཆགས་ཡོད་པ་རེད། དེ་ཡིན་དུས་ད་རེས་གོ་སྐབས་འདི་བརྒྱུད་ནས་འབོད་བསྐུལ་ཤུགས་ཆེན་པོའི་ཐོག་ནས་ནན་པོ་ཞུ་རྒྱུ་ཡིན།
གལ་ཆེ་བ་ཞུ་རྒྱུ་གཅིག་ལ། ང་ཚོ་བོད་མི་རྣམས་ཀྱི་ཆིག་སྒྲིལ་གྱི་ནུས་པ་མཉམ་སྤུངས་བྱེད་ཐུབ་དགོས་རྒྱུ་དེ་རེད། དེ་ཡིན་དུས་ངས་རྒྱུ་མཚན་གསུམ་གྱི་ཐོག་ནས་ཞུ་ཡི་ཡོད། དང་པོ། ང་ཚོ་ཆིག་སྒྲིལ་ཡོང་རྒྱུར་མཐུན་རྐྱེན་ལྟ་བུ་དེ། ལོ་རྒྱུས་ཀྱི་གནས་བབ་ཐོག་ནས་ཆོལ་ཁ་གསུམ་ནུས་པ་གཅིག་ཏུ་སྒྲིལ་ཐུབ་རྒྱུ། གཉིས་པ། དེ་བསམ་བློའི་ཁྱེར་གསོའི་ཐོག་ནས་ནུས་པ་གཅིག་ཏུ་སྒྲིལ་ཐུབ་དགོས་རྒྱུ་དང་། གསུམ་པ། དེ་རིག་གཞུང་དང་སྐད་ཡིག་གི་ཐོག་ནས་ནུས་པ་གཅིག་ཏུ་སྒྲིལ་ཐུབ་དགོས་རྒྱུའི་གནས་སྟངས་ཆགས་ཀྱི་འདུག དེ་ཡིན་དུས་དང་པོ་ང་ཚོ་ལོ་རྒྱུས་ཀྱི་ཐོག་ནས་བརྩིས་པ་ཡིན་ན། བོད་རྒྱལ་ཐོག་མར་གཉའ་ཁྲི་བཙན་པོ་ནས་བཟུང་བོད་སིལ་བུར་མ་ཆགས་བར་ལོ་ངོ་ཆིག་སྟོང་བར་གྱི་རིང་ལ་བོད་ཆོལ་ཁ་གསུམ་ཟེར་ནས་གཅིག་སྒྲིལ་ནུས་པ་གོང་བུ་ལྕགས་ནང་བཞིན་གྱི་གནས་བསྡད་ཡོད་པ་རེད། བོད་སིལ་བུར་ཐོར་བའི་རྗེས་སུ་ཡིན་ནའང་ས་སྐྱ། ཕག་གྲུ རིན་སྤུངས་པ། སྡེ་པ་གཙང་པ། དགའ་ལྡན་ཕོ་བྲང་གི་བར་དུ་ཆོལ་གསུམ་ཆིག་སྒྲིལ་གནས་ཐུབ་ཡོད་པ་རེད། དེ་ཡིན་དུས་ལོ་རྒྱུས་ཀྱི་བྱུང་རིམ་ནང་ལའང་ང་ཚོ་ཆིག་སྒྲིལ་གནས་ཐུབ་པ་གཅིག་དང་། དེ་བཞིན་ད་ལྟའི་ང་ཚོའི་གནས་བབ་ཀྱི་ཐོག་ནས་ཡིན་ནའང་ང་ཚོ་བཙན་བྱོལ་བའི་གནས་སྟངས་ཆགས་བསྡད་ཡོད་པ་རེད། བོད་མི་མང་ཆེ་བ་དེ་བོད་ནང་ལ་ལྷག་བསྡད་པ་ཡིན་དུས། ཁོང་རྣམ་པའི་དཀའ་སྡུག་དེ་དམྱལ་བ་མི་ཡུལ་དུ་འཕོས་པ་ལྟ་བུའི་གནས་སྟངས་ཆགས་བསྡད་དུས། འདི་ཚོའི་ངོ་ཚབ་མཚོན་ཐུབ་རྒྱུ་དང་། ང་ཚོའི་ངོས་ནས་དུས་དང་རྣམ་པ་ཀུན་དུ་ལས་རྒྱུ་འབྲས་ལའང་མི་རུང་བའི་གནས་སྟངས་ཤིག་ལ་བརྟེན་ནས་ཆོལ་གསུམ་ཆིག་སྒྲིལ་ཡོང་ཐུབ་དགོས་རྒྱུའི་ཐོག་འབད་བརྩོན་ཞུ་དགོས་རྒྱུ་དེའང་གལ་འགངས་ཆེན་པོ་ཆགས་འདུག་ཅེས་ཞུ་རྒྱུ་ཡིན། བསམ་བློའི་ཁྱེར་གསོའི་ཐོག་ནས་ང་ཚོ་ཐག་རིང་པོ་དེ་ཉེ་བོ་བཟོ་རྒྱུ་དེ་དག་ང་ཚོའི་བསམ་བློ་གཏོང་ཕྱོགས་ཁོ་ན་ལ་རག་ལུས་ཡོད་པ་ལྟ་བུའི་གནས་སྟངས་ཤིག་ཆགས་ཀྱི་འདུག དེ་ཡིན་དུས་ཁོང་བོད་པ་རེད། ཁོང་ང་ཚོའི་ཤ་ཁྲག་གི་འབྲེལ་བ་ཡོད་པ་རེད་སྙམ་པའི་གཅིག་གི་གཅིག་ལ་བློ་ཉེ་བོ་ཡོང་ཐབས་བྱ་རྒྱུ། འདི་ལ་དོགས་པ་རྣམ་རྟོག་མང་པོ་རིགས་མི་ཡོང་རྒྱུ། གང་ལྟར་གཅིག་ལ་གཅིག་བརྟེན་གྱི་འདུ་ཤེས་ཤིག་བཟུང་ཐུབ་པ་ཡིན་ན། འདིའི་ཐོག་ནས་ང་ཚོ་རང་བཞིན་གྱི་ཆིག་སྒྲིལ་ཡོང་ཐུབ་རྒྱུ། ཡོང་མི་ཐུབ་པའི་གནས་སྟངས་གང་ཡང་ཆགས་ཀྱི་མི་འདུག དཔེར་ན། རྒྱལ་སྲས་ཞི་བ་ལྷས་གསུང་པ་ལྟར། གོམས་ན་སླ་བར་མི་འགྱུར་བའི། དངོས་དེ་གང་ཡང་ཡོད་མ་ཡིན། ཞེས་པའི་འདི་འདྲའི་བསམ་བློ་ཞིག་བཏང་བ་ཡིན་ན། རིམ་པས་བཟང་སྤྱོད་ཀྱི་བསམ་བློར་འགྱུར་བ་ཕྱིན་ཐུབ་རྒྱུ་དེ་ཏན་ཏན་དངོས་པོའི་ཆོས་ཉིད་ལྟ་བུ་ཞིག་ཆགས་བསྡད་དུས། འདི་ཚོའི་ཐོག་ལ་ང་ཚོའི་སྤྱི་ཚོགས་ཐོག་ནས་དགོངས་པ་བཞེས་དགོས་པ་དེ་ཧ་ཅང་གི་གལ་ཆེན་པོ་འདུག་ཟེར་ནས་ཞུ་རྒྱུ་ཡིན། དེ་བཞིན་གྱི་གསུམ་པ། རིག་གཞུང་དང་སྐད་ཡིག་ནུས་པའི་ཐོག་ནས་ཆིག་སྒྲིལ་ཡོང་ཐུབ་དགོས་རྒྱུ་དེ། དེ་བས་ཀྱང་གལ་ཆེ་བ་ཞིག་ཆགས་ཀྱི་ཡོད་པ་རེད། ང་ཚོ་བོད་མི་ཞིག་ཡིན་ཕྱིན་ཆད་སོ་སོའི་བོད་ཀྱི་རིག་གཞུང་དང་སྐད་ཡིག་ཟེར་བ་དེ་སོ་སོའི་གནས་སྟངས་ལས་རྩ་ཆེ་བ་ཞིག་བརྩི་ཡི་ཡོད་པ་རེད། སྐད་ཡིག་དང་རིག་གཞུང་གནས་རྒྱུར་མི་གཅིག་གཉིས་དང་མི་བཅུ་ཕྲག་འགའ་ཤས་ཀྱི་རྒྱུན་འཛིན་བྱ་ཐུབ་རྒྱུ་མེད་པ་རེད། འདི་འདྲའི་ཐོག་ནས་སྤྱི་ཚོགས་ཟེར་བ་དེ་རང་བཞིན་གྱི་གལ་ཆེན་པོ་ཆགས་ཡོད་དུས། ང་ཚོའི་སྤྱི་ཚོགས་དེ་ཆོལ་ཁ་གསུམ་གྱི་མི་མང་གི་ཐོག་ནས་གྲུབ་ཡོད་པ་རེད། དེ་ཡིན་དུས་སོ་སོའི་རིག་གཞུང་དང་སྐད་ཡིག་ལ་བརྩི་མཐོང་ཆེན་པོ་བཞག་པ་ནང་བཞིན་གྱི་སྤྱི་ཚོགས་ལའང་བརྩི་མཐོང་ཆེན་པོ་ཞིག་འཇོག་ཐུབ་པ་ཡིན་ན། དེའི་ཐོག་ནས་ང་ཚོ་ཆིག་སྒྲིལ་ཡོང་རྒྱུའི་མཐུན་རྐྱེན་བླ་ན་མེད་པ་ལྟ་བུ་ཞིག་མཐོང་གི་འདུག འདི་འདྲའི་ཐོག་ནས་ང་ཚོ་ཆིག་སྒྲིལ་ཡོང་ཐུབ་དགོས་རྒྱུ་གལ་ཆེ་བ་ཞིག་དང་། ལེགས་བཤད་འདི་ཚོའི་ནང་གསུང་གི་ཡོད་པ་རེད། མང་པོ་གཅིག་ཏུ་བློ་མཐུན་ན། ཉམ་ཆུང་གིས་ཀྱང་དོན་ཆེན་འགྲུབ། ཞེས་པ་ལྟར་གང་ལྟར་བློ་མཐུན་པོ་དང་ནུས་པ་ཆིག་སྒྲིལ་ཡོང་བ་ཡིན་ན། ང་ཚོ་བོད་དོན་སླར་གསོ་བྱ་རྒྱུ་དང་གཞན་ཡང་བོད་མིའི་ཐུན་མོང་མ་ཡིན་པའི་རིག་གཞུང་རྒྱུན་འཛིན་གནང་ཐུབ་རྒྱུར་ལས་སླ་པོའི་ངང་ནས་ཡོང་ཐུབ་རྒྱུ་ཞིག་ཆགས་ཀྱི་འདུག དེ་ཡིན་དུས་ང་ཚོས་དེའི་ཐོག་ནས་ཆོལ་གསུམ་ཆིག་སྒྲིལ་གྱི་གནས་སྟངས་དེ་འབྲེལ་ཡོད་ཚང་མས་སྒོ་ཀུན་ནས་གནང་ཐུབ་དགོས་རྒྱུ་དེ་རྒྱུ་མཚན་དེ་དག་ལ་བརྟེན་ནས་གལ་ཆེན་པོ་རེད་འདུག་ཅེས་ཚང་མས་བསམ་གཞིགས་བྱ་ཐུབ་དགོས་རྒྱུ་དེའང་གནད་འགག་ཆེན་པོ་རེད་འདུག་ཅེས་ཞུ་རྒྱུ་ཡིན།
གཙོ་བོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་བཀའ་དྲིན་རེད། རྒྱ་གར་གཞུང་མང་གཉིས་ཀྱི་བཀའ་དྲིན་ལ་བརྟེན་ནས། ང་ཚོ་བཙན་བྱོལ་བའི་སྤྱི་ཚོགས་དེ་འདྲ་འདྲའི་ནང་ནས་མ་འདྲ་བ་ལྟ་བུ་ཞིག་ཆགས་ཐུབ་ཡོད་པ་རེད། དེ་དག་ང་ཚོ་མུ་མཐུད་ནས་རྒྱུན་འཛིན་གནང་ཐུབ་དགོས་རྒྱུ། ནུས་པ་ཆེ་རུ་ཡོང་ཐབས་བྱ་དགོས་རྒྱུ་དེའང་གྲོས་ཚོགས་ཀྱི་ཚོགས་མི་ཚང་མའི་ཐོག་ནས་ཐུགས་འགན་བཞེས་དགོས་པ་གཅིག་དང་། ལྷག་པར་དུ་རྒྱ་ཆེའི་མང་ཚོགས་ནས་ཀྱང་དོ་སྣང་དང་ཕྱར་གྲུ་མཉམ་འདེགས་ཡོང་ཐུབ་རྒྱུར་ཐུགས་འགན་བཞེས་དགོས་ཀྱི་འདུག་ཟེར་ནས་གསོལ་འདེབས་ཀྱི་ཚུལ་དུ་ཞུ་འདོད་བྱུང་།
གཞན་ཡང་རྒྱལ་སྤྱིའི་སྤྱི་ཚོགས་ལ་འགྱུར་བ་འགྲོ་བ་ནང་བཞིན་གྱི་རྒྱ་ནག་དམར་ཤོག་གི་སྒྲོམ་གཞི་ནང་དུའང་འགྱུར་བ་འགྲོ་ངེས་པ་ཞིག་ཆགས་བསྡད་ཡོད་པ་རེད། དེ་བཞིན་གྱི་ང་ཚོ་བོད་མི་རྣམས་ཀྱི་སེམས་ཤུགས་ཡིན་ནའང་སྔར་བས་ལྷག་པ་བོད་དོན་བདེན་མཐའ་གསལ་ཐབས་ལ་འབད་བརྩོན་གནང་ཐུབ་པ་ཡིན་ན། ཏན་ཏན་གྱི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་གཞི་རེད། བོད་མིའི་སྒྲིག་འཛུགས་ཀྱི་སྲིད་བྱུས་ལངས་ཕྱོགས་རེད། དེའི་ཐོག་ནས་རིམ་པས་བཟང་ཕྱོགས་ཀྱི་འགྱུར་བ་འགྲོ་རྒྱུའི་རེ་བ་ཏན་ཏན་ཡོད་པ་རེད་བསམ་གྱི་འདུག རེ་བ་མང་བ་དེ་རྒྱ་ནག་གཞུང་གི་འགན་ཁུར་བཞེས་ཕྱོགས་དང་མདུན་བསྐྱོད་བྱེད་ཐབས་ལ་རག་ལུས་ཡོད་དུས། འདི་འདྲའི་ཐོག་ནས་ཡོང་དགོས་རྒྱུ་གཅིག་རེེད་ལ། ང་རང་ཚོ་འབྲེལ་ཡོད་ཚང་མའི་ཐོག་ནས་དུས་རྒྱུན་དུ་ནས་བོད་དོན་བདེན་མཐའ་གསལ་ཐབས་དང་འདི་འདྲའི་ཐོག་ནས་དགོངས་པ་བཞེས་ཏེ་གང་ལྟར་ལས་དོན་བརྩམས་ཐུབ་དགོས་རྒྱུ་དེ་གལ་ཆེན་པོ་འདུག་ཟེར་ནས་ཞུ་རྒྱུ་ཡིན།
ད་རེས་ང་ཚོ་སྐབས་བཅུ་དྲུག་པའི་གྲོས་ཚོགས་ཚོགས་དུས་དྲུག་པ་ཚགས་ཚུད་པོ་ཡོང་རྒྱུར་མཐུན་འགྱུར་གལ་ཆེ་བ་ཁག་ཅིག་ཡོད། གཙོ་བོ་ཚོགས་དྲུང་གཙོས་པའི་ཚོགས་དྲུང་ལས་ཁུངས་ཀྱི་ལས་བྱེད་རེད། གྲོས་ཚོགས་ཀྱི་ལས་རིམ་ཐད་གཏོང་གནང་མཁན་ཕྱི་དྲིལ་ལས་ཁུངས་ཀྱི་སྒྲ་བརྙན་སྡེ་ཚན་དང་ཀམ་པུ་ཌར་སྡེ་ཚན། གྲོས་ཚོགས་ཀྱི་ལས་ཉིན་བཅུའི་རིང་ལ་ལས་ཁུངས་སུ་སྔ་པོ་ཕེབས་རྒྱུ་དང་ཕྱི་པོ་བཞུགས་དགོས་རྒྱུ། ཚོགས་དྲུང་གི་ལས་བྱེད་ཡོངས་དང་དེ་བཞིན་ཕྱི་ནང་གི་བདེ་འཇགས་ཆེད་དུ་བདེ་སྲུང་ལས་ཁུངས་ཀྱི་ལས་བྱེད་རྣམས་ནས་ཐུགས་སྣང་དང་འགན་ཁུར་ཆེན་པོ་བཞེས་གནང་སོང་། དེ་ཡིན་དུས་ཁོང་རྣམ་པར་ད་རེས་གོ་སྐབས་འདི་བརྒྱུད་ནས་ཐུགས་རྗེ་ཆེ་ཞེས་ཞུ་རྒྱུ་དང་། དེ་བཞིན་ང་ཚོ་གྲོས་ཚོགས་ཀྱི་ལས་རིམ་སྒྲ་ཕབ་ཞུ་མཁན་ས་རཱ་མཐོ་སློབ་ཀྱི་སློབ་ཕྲུག་དྲུག་ཞིག་དུས་རྒྱུན་དུ་ནས་དེར་ཕེབས་བསྡད་ཀྱི་ཡོད། དེ་ཡིན་དུས་ཁོང་རྣམ་པར་ད་རེས་གོ་སྐབས་འདི་བརྒྱུད་ནས་སླར་ཡང་ཐུགས་རྗེ་ཆེ་ཞུ་རྒྱུ་དང་། ཕལ་ཆེར་ཚོགས་གཙོའི་མཇུག་བསྡོམས་ཀྱི་གཏམ་བཤད་ཞུ་རྒྱུ་དེ་ནས་མཚམས་འཇོག་རྒྱུ་ཡིན། ད་རེས་གྲོས་ཚོགས་འདི་གྲོལ་ནས་ཟླ་བ་དྲུག་གི་རྗེས་ལ་དཔལ་ལྡན་བཀའ་ཤག་ལྷན་རྒྱས་དང་བཀུར་འོས་སྤྱི་འཐུས་རྣམ་པ་གཟུགས་ཁམས་བདེ་ཐང་དང་སྤྱི་པའི་ལས་དོན་ཐོག་མཉམ་ཞུགས་ཡོང་ཆེད་རེ་བ་དང་སྨོན་ལམ་ཞུ་ཡི་ཡོད། དེ་བཞིན་ཕྱི་ཟླ་ ༡༢ པའི་ཚེས་ཤར་ལ་གྲོས་ཚོགས་ཀྱི་ཚོགས་གཙོ་གསར་པ་ཕེབས་ཀྱི་ཡོད། ཁོང་གི་ལས་དོན་ཐམས་ཅད་ལམ་ལྷོང་ཡོང་རྒྱུར་སྨོན་འདུན་ཞུ་ཡི་ཡོད། མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚེ་བསྐལ་བརྒྱར་བརྟན་ཅིང་། ཐུགས་བཞེད་ལྷུན་གྱི་འགྲུབ་པ་དང་། བོད་དོན་བདེན་མཐའ་གསལ་ཞིང་གང་མགྱོགས་གཞིས་བྱེས་མཉམ་འཛོམས་ཡོང་རྒྱུར་སྨོན་འདུན་ཞུ་རྒྱུ་ཡིན། ཐུགས་རྗེ་ཆེ།།


text:
༧གོང་ས་རྒྱལ་བ་རིན་པོ་ཆེ་མཆོག་གིས་ང་ཚོས་མཐོང་བ་མངོན་འགྱུར་དང་། ཅུང་ཟད་ལྐོག་འགྱུར། ཤིན་ཏུ་ལྐོག་འགྱུར་ཞེས་བཤད་པའི་ནང་གི་མཐོང་བ་མངོན་འགྱུར་ལ་ཚན་རིག་པས་དཔྱད་པ་ཧ་ཅང་བྱས་ནས་ང་ཚོས་མ་ཤེས་པ་དེ་འདྲ་མང་པོ་བཤད་དེ་ཕན་གྱི་ཡོད་པ་དང་། མཐོང་བ་མངོན་འགྱུར་ལ་དཔྱད་པ་བྱས་ཏེ་གཞི་ནས་ཅུང་ཟད་ལྐོག་འགྱུར་ལ་དོ་སྣང་གསར་པ་བསླེབ་རྒྱུ་ཞིག་ཆགས་ཀྱི་ཡོད་སྐོར་གསུངས་འདུགཟླ་འདིའི་ཕྱི་ཚེས་ ༡༥ ཉིན། ༧གོང་ས་རྒྱལ་བ་རིན་པོ་ཆེ་མཆོག་གིས་ལ་དྭགས་ལྡུམ་རྭ་བསམ་གཏན་གླིང་དགོན་པའི་གསུང་ཆོས་ར་བའི་ནང་དུ། ལ་དྭགས་དབྱར་ཆོས་ཆེན་མོ་ཐེངས་༦ དབུ་འབྱེད་བཀའ་དྲིན་བསྐྱངས་ཡོད་པ་དང་། དབྱར་ཆོས་དབུ་འཛུགས་ཀྱི་བཀའ་སློབ་གནང་སྐབས་༧གོང་ས་མཆོག་གིས། ང་རང་ཚོའི་བོད་ལ་དེ་སྔ་ཕལ་ཆེར་ནཱ་ལེནྜའི་བཞེད་སྲོལ་རེད། རིག་གནས་ཆེ་བ་ལྔ་དང་ཆུང་བ་ལྔ་ཞེས་བཤད་སྲོལ་ཡོད། རིག་གནས་ཆེ་བ་ལྔའི་ནང་དུ་ཚད་མ་དང་སྒྲ། གསོ་བ་རིག་པ། བཟོ་རིག་པ་དེ་དག་དམིགས་བསལ་ཆོས་དང་མ་འབྲེལ་བ་རེད། ནང་དོན་རིག་པ་འདི་ནང་ཆོས་སྐོར་ཆགས་ཡོད། འདིར་དབྱར་ཆོས་སྐབས་མི་མང་པོ་འདུས་པའི་ཁོངས་ཆོས་དད་ཡོད་པ་དང་མེད་པ། ཆོས་དད་ཡོད་མཁན་ཁུངས་སུའང་ཆོས་ལུགས་འདྲ་མིན་ཡོད། ང་ཚོའི་གཞི་རྩའི་དམིགས་ཡུལ་གང་ཡིན་བརྗོད་ན། ཤེས་ཡོན་ཡར་རྒྱས་གཏོང་རྒྱུ་འདི་ཤོད་བཞིན་ཡོད། ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་འགྲོ་བ་མི་ཡོངས་རྫོགས་ལ་འབྲེལ་བ་དང་ཕན་ཐོགས་ཡོད་པ་ཆགས་ཡོད། འདི་ཆོས་ཀྱི་སྐད་ཆ་མ་རེད། ད་ལྟ་གནའ་རབས་རྒྱ་གར་འཕགས་པའི་ཡུལ་གྱི་ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་དེང་སྐབས་དངོས་ཡོད་གནས་ཚུལ་ལ་ནང་པའི་གཞུང་ནང་ཡོད་པ་དེ་དག་མུ་མཐུད་ནས་སློབ་སྦྱོང་བྱེད་མཁན་ཡོད་པ་རེད། སྤྱིར་རྩ་བའི་འབྱུང་ཁུངས་རྒྱ་གར་ཡིན་ཡང་སྔར་ནཱ་ལེནྜའི་གཙུག་ལག་སློབ་གྲྭའི་ནང་མཁས་དབང་དེ་འདྲ་ཡོད་སྐབས་མཁས་དབང་ཚོའི་གསུང་གི་ནང་ལ་ཕྱོགས་སྔ་མུ་སྟེགས་པའི་མཁས་དབང་མང་པོའི་བཞེད་པ་བཀོད་ནས་ཡོད། དེར་བརྟེན་དེའི་ཚེ་དེའི་དུས་རྒྱ་གར་གྱི་ཕྱི་ནང་དབྱེ་བ་མེད་པར་སེམས་ཁམས་རིག་པ་དང་། ཚད་མ་རིག་པ་དེ་དག་ཧ་ཅང་ཁྱབ་བརྡལ་ཆེན་པོ་ཡོད་པ་རེད། བར་སྐབས་ནས་དེ་དག་གི་ཐད་དོ་སྣང་བྱ་རྒྱུ་ཉུང་དྲགས་པ་དང་། དེ་འདྲའི་མཁས་དབང་མང་པོ་ཞིག་དེང་སྐབས་མཐོང་རྒྱུ་མེད། བོད་གངས་ཅན་གྱི་ལྗོངས་ལ་རྒྱ་གར་མཁས་པའི་གཞུང་ནང་ནས་ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་ད་ལྟ་ཡིན་ནའང་སློབ་གཉེར་བྱས་ནས་འགྲོ་བཞིན་ཡོད། སློབ་གཉེར་བྱེད་སྟངས་དེའང་ཚིག་འགྲེལ་ཐེབས་པ་ཙམ་མིན་པར་དགག་བཞག་སྤོང་གསུམ་གྱི་ཐོག་ནས་འགྲོ་སྟངས་དེ་འདྲ་ཞིག་ཡོད། གཞན་ལུགས་དགག་པ། རང་ལུགས་བཞག་པ། དེར་རྩོད་པ་སྤོང་བ་དེ་ལྟར་རེད། དེ་དག་ཡོངས་རྫོགས་རིགས་ལམ་ཐོག་ནས་འགྲོ་དགོས་པ་ཞིག་རེད། ལུང་ཙམ་ལ་བརྟེན་ནས་ཡོང་རྒྱུ་མེད། གང་ལྟར་བོད་གངས་ཅན་གྱི་ལྗོངས་ལ་མཁན་ཆེན་ཞི་བ་འཚོ། སློབ་དཔོན་ཀ་མ་ལ་ཤཱི་ལ་དངོས་སུ་ཕེབས་ཡོད། དེ་དག་གི་ཐུགས་རྗེའི་བཀའ་དྲིན་ལ་བརྟེན་ནས་ད་ལྟ་བོད་གངས་ཅན་ལ་རིག་གནས་དེ་དག་གྲས་ཤུགས་ཆེན་པོ་བྱས་ནས་འཛིན་བཞིན་ཡོད། ང་ཚོ་བོད་རིགས་ངོས་ནས་སེམས་ཁམས་རིག་པ་དང་ཚད་མ་རིག་པ་ལོ་སྟོང་གི་རིང་བདག་པོ་བརྒྱབ་ནས་གཅེས་སྤྲས་བྱས་ནས་ཉར་བ་དེ་དག་སྤྱིར་འཛམ་གླིང་འདིའི་སྒང་ལ་ལེགས་སྐྱེས་ཕུལ་ཐུབ་ཀྱི་རེད་བསམ་པའི་ཚོད་དཔག་བྱེད་ཐུབ་བཞིན་ཡོད། བྱེ་བྲག་ཏུ་ང་ཚོའི་ཧི་མ་ལ་ཡི་ས་ཁུལ་དེ་དག་ལོ་རྒྱུས་ཐོག་ནས་བོད་པའི་རིག་གཞུང་ལ་འབྲེལ་བ་ཡོད་པ་རེད། ཁྱེད་ཚོས་དེར་དོ་སྣང་བྱས་ནས་ཡོད། དེང་སྐབས་ངོས་ཀྱིས་རྒྱ་གར་གྱི་གནའ་རབས་ཀྱི་ཤེས་ཡོན་སེམས་ཁམས་རིག་པ་རེད། སེམས་ཁམས་རིག་པ་ཤེས་པའི་ཐོག་ནས་སེམས་ལ་སྒྱུར་བཅོས་གཏོང་རྒྱུ་དང་། གང་ལྟར་རང་གཞན་ལ་གནོད་པ་འདྲེན་མཁན་གྱི་ (Emotion) དེ་ཚོའི་གྲས་སྨོན་ལམ་བརྒྱབ་ནས་མེད་པ་ཆགས་མི་ཐུབ། འདོད་པ་ཙམ་གྱིས་མེད་པ་ཆགས་མི་ཐུབ། རྒྱུ་མཚན་ལ་བསམ་བློ་བཏང་ནས་རྣམ་རྟོག་འདྲ་མིན་ཡོད་པ་དེ་དག་ལས་རྣམ་རྟོག་གང་དང་གང་གིས་ང་ཚོར་ཕན་གྱི་འདུག རྣམ་རྟོག་གང་དང་གང་གིས་ང་ཚོར་གནོད་ཀྱི་འདུག་དེ་དག་དབྱེ་འབྱེད་བཏང་ནས་བློའི་འགྲོ་སྟངས་དཔེར་ན་བྱམས་པ་དང་བརྩེ་བ། བཟོད་པ་ལ་སོགས་པ་དེ་ཚོའི་གྲས་སྐྱེ་བ་ཕྱི་མའི་སྐད་ཆ་མ་རེད། ཐར་པ་དང་ཐམས་ཅད་མཁྱེན་པའི་སྐད་ཆ་མིན། མི་ཚེ་འདིའི་རིང་དུ་སེམས་ནང་ཞི་བདེ་ཡོང་རྒྱུ་དང་ཕན་ཐོགས་ཡོང་བ་ཞིག་རེད། ཞེ་སྡང་དང་ཕྲག་དོག ང་རྒྱལ། ང་རྒྱལ་དང་སྤོབས་པ་དབྱེ་བ་འབྱེད་དགོས། སོ་སོས་གང་འཚམ་སྦྱངས་ནས་ཐོས་བསམ་སྒོམ་གསུམ་དང་འབྲེལ་བའི་ཐོག་ནས་གང་འཚམ་ཚོད་ཐིག་པོ་ཞིག་དང་རྒྱུས་ཡོད་པའི་ཐོག་ནས་སྤོབས་པ་བྱེད་དགོས་པ་ཆགས་ཀྱི་ཡོད། རྒྱུ་མཚན་ལྡན་པའི་ཐོག་ནས་ངས་དེ་བྱེད་ཐུབ་རྒྱུ་རེད་བསམ་པའི་བསམ་བློ་དེ་སྤོབས་པ་རེད། རྒྱུ་མཚན་དེ་ཙམ་མེད་པར་སོ་སོར་སྣང་བ་དག་ནས་ང་ཧ་ཅང་ཡིན་བསམས་ནས་གཞན་ལ་མཐོང་ཆུང་བྱས། དམའ་འབེབས་བྱས། སོ་སོ་གཅིག་པུར་བསམ་བློ་གཏོང་རྒྱུ་དེ་ང་རྒྱལ་རེད། ང་རྒྱལ་ལའང་ང་རྒྱལ་རྣམ་པ་བདུན་ཙམ་ཡོད། གང་ལྟར་ང་ཚོས་བསམ་བློའི་ནང་ནས་བློ་གང་འདྲ་ཞིག་གིས་ང་ཚོར་གནོད་ཀྱི་འདུག དེའང་སོ་སོ་གཅིག་པུའི་སྐད་ཆ་མིན། སྤྱི་ཚོགས་རང་གི་ནང་བློ་གང་དང་གང་གིས་འཕུང་དཀྲུག་བྱེད་ཡག་དང་། མ་འཆམ་པ་དང་མ་སྐྱིད་པ་བྱས་པ། ཆེ་ས་ནས་འཛམ་གླིང་ནང་མི་དུང་ཕྱུར་བདུན་བཅུ་ཙམ་ཡོད་པ་དེ་དག་བློ་གང་འདྲ་ཞིག་གིས་འཛམ་གླིང་ཕུང་ལ་སྦྱོར་བཞིན་འདུག དཔེར་ན་དམག་འཁྲུག་གིས་མཚོན་པའི་གོད་ཆག་ཧ་ཅང་ཡོང་བཞིན་ཡོད། དེ་དག་ཕྱིའི་རྐྱེན་ཙམ་གྱིས་བྱས་པ་མིན། གཙོ་བོ་བསམ་བློའི་འགྲོ་སྟངས་ཀྱི་ཐོག་ནས་ཡོང་བཞིན་ཡོད། དེ་དག་ལ་སེམས་ཁམས་རིག་པའི་རྣམ་གཞག་སྐོར་གང་འཚམ་ཤེས་པའི་ཐོག་ནས་དེར་གཉེན་པོ་བསྟེན་པའམ་བཟོ་བཅོས་བྱ་རྒྱུ་དེ་རྒྱུ་མཚན་ཐོག་ནས་བཟོ་བཅོས་བྱ་རྒྱུ་རེད་མ་གཏོགས་འདོད་པ་ཙམ་དང་། དཔེར་ན་ཆོས་དང་འབྲེལ་ནས་སྨོན་ལམ་བརྒྱབ་པ་ཙམ་གྱིས་ཡོང་ཐུབ་རྒྱུ་མེད། དེར་བརྟེན་གཏན་ཚིགས་རིག་པའམ་ཚད་མ་རིག་པ་དགོས། རྒྱུ་མཚན་ལ་བརྟེན་ནས་བློར་འགྱུར་བ་གཏོང་རྒྱུ་ཞིག་སེམས་ཅན་གཞན་ལ་བྱེད་ཐུབ་རྒྱུ་མེད། མི་གཅིག་པུ་རེད། རྣམ་རྟོག་འདྲ་མིན་ཐོག་ནས་རང་གཞན་འཕུང་ལ་སྦྱོར་རྒྱུ་དེའང་མི་གཙོ་བོ་རེད། མིའི་ཀླད་པ་མི་འདྲ་བ་ཞིག་ཡོད། མིར་ཀླད་པ་དེ་འདྲ་ཡོད་པ་དེ་ལེགས་པའི་ཕྱོགས་སུ་འགྱུར་བར་ཚད་མ་རིག་པ་དང་། ཚད་མ་རིག་པའི་ཐོག་ནས་དཔྱད་པ་བྱེད་སའི་བློའི་འགྲོ་སྟངས་དེ་དག་ཡག་པོ་ཤེས་པ་བྱ་རྒྱུ་དེར་སེམས་ཁམས་རིག་པ་བརྗོད་བཞིན་ཡོད། ཕལ་ཆེར་སེམས་ཁམས་རིག་པ་འདི་གསོ་བ་རིག་པའི་ནང་སྦྱར་ཐུབ་རྒྱུ་ལྟ་བུ་འདུག ལུས་པོའི་འཕྲོད་བསྟེན་ཡག་པོ་ཡོང་བར་སེམས་ཞི་བདེ་དགོས། སེམས་འཁྲུག་བསྡད་ན་རིམ་བཞིན་ལུས་པོའི་གནས་སྟངས་དེའང་སྐྱོ་རུ་འགྲོ་རྒྱུ་རེད། སེམས་སྐྱིད་པོ་ཡོད་ན་ལུས་པོའི་གནས་སྟངས་དེའང་ཡག་པོ་ཡོང་བཞིན་འདུག དེར་བརྟེན་གསོ་བ་རིག་པའི་ཁུངས་ལ་སྦྱར་ཆོག་པ་ལྟ་བུ་འདུག་པས། སེམས་ཁམས་རིག་པ་དང་ཚད་མ་རིག་པ་དེ་དག་ཡོངས་ས་ནང་པའི་གཞུང་ནས་ཡིན་ཡང་ཆོས་དད་ཡོད་མིན། ཆོས་ལུགས་གང་ཡིན་དབྱེ་བ་མེད་པར་ཉམས་ལེན་བྱེད་ཐུབ་རྒྱུ་ཞིག་རེད། པཎ་གྲུབ་བཅུ་བདུན་གྱི་གཞུང་དེ་དག་ཧ་ཅང་ཡག་པོ་འདུག འོན་ཀྱང་བརྗོད་བྱ་དེ་ང་ཚོས་ཐུན་མོང་ཤེས་བྱའི་རྣམ་གྲངས་ལ་བརྩི་རྒྱུ་དང་། ལྷག་པར་འཕྲོད་བསྟེན་ངོ་བོ་ལ་བལྟས་ནས་ཚད་མ་རིག་པ་དེས་ཀླད་པ་གྲུང་དུ་འགྲོ་ཡི་ཡོད། ཚད་མ་རིག་པ་འདི་མིའི་རྣམ་དཔྱོད་གོང་མཐོར་གཏོང་རྒྱུ་ལས་མཐའ་གཅིག་ཏུ་ཆོས་དང་འབྲེལ་བའི་སྐད་ཆ་མིན། དེ་རིང་ང་ཚོ་འདིར་ཚོགས་རྒྱུ་འདིའང་གཙོ་བོ་རིག་གནས་ཆེ་བ་ལྔའི་ནང་ནས་ཚད་མ་རིག་པ་དང་། སེམས་ཁམས་རིག་པ་དེ་དག་ཕལ་ཆེར་འཕྲོད་བསྟེན་ནང་སྦྱར་ཆོག་པ་ལྟ་བུ་འདུག་བསམ་པ་དྲན་བྱུང་། ཅེས་གསུངས་ཡོད་པ་རེད།
ཡང་དབྱར་ཆོས་དེ་རྟགས་གསལ་བཏང་བ་ཙམ་མིན་པར་མི་མང་ལ་ཕན་ཐོགས་པ་ཞིག་དང་མི་མང་ཚང་མའི་ཆོས་ཞེས་དད་པ་ཙམ་མ་ཡིན་པར་ཚད་མ་རིག་པའི་གཞུང་སོགས་ལ་སློབ་གཉེར་དང་རྒྱུ་མཚན་ཤེས་པའི་ཆོས་པ་ཞིག་བྱེད་དགོས་པའི་སྐོར་ལ་ཁོང་གིས། ང་ཚོས་དབྱར་ཆོས་ཚོགས་པ་རེད་ཟེར་ནས་རྟགས་གསལ་ཏོག་ཙམ་ཞིག་བཏང་། བགྲོ་གླེང་ཏོག་ཙམ་བྱས་པ་དེ་ཙམ་མིན་པར་གང་ལྟར་མང་ཚོགས་ལ་ཕན་ཐོགས་བྱེད་ཐུབ་པ་དང་། ལྷག་པར་ཤེས་ཡོན་ཐོག་ལ་ཡར་རྒྱས་གཏོང་ཆེད་ཐབས་ལམ་གང་འདྲ་འདུག་དེ་དག་ཐོག་བསམ་བློ་གཏོང་དགོས། དེ་རིང་འདིར་ཁྱིམ་པ་ཚོས་རྟགས་གསལ་བཏང་བ་དེ་ཧ་ཅང་ཡག་པོ་རེད། རྟགས་གསལ་གཏོང་སྐབས་སྐྱབས་འགྲོའི་སྐོར་བཏང་སོང་། འབྲེལ་ཡོད་རེད། ཡག་པོའང་རེད། ངོས་རང་ལ་མཚོན་ན། དབྱར་ཆོས་འཚོགས་སྐབས་བློ་རིག་དང་རྟགས་རིག་སྒང་ལ་རྟགས་གསལ་གཏང་ཐུབ་ན་ཡག་པོ་ཡོད། གོང་དུ་བརྗོད་པ་ལྟར་སེམས་ཁམས་རིག་པ་དང་ཚད་མ་རིག་པ་བཤད་ཀྱི་ཡོད། རྒྱུད་བླ་མ་ནས་གསུང་པའི་སངས་རྒྱས་དང་ཆོས་དགེ་འདུན་དཀོན་མཆོག་དེ་དག་ནང་པ་རང་གི་ཐོག་ནས་འགྲོ་བཞིན་ཡོད། ངོས་ཀྱིས་ནང་ཆོས་ཡག་ཤོས་རེད་རྩ་བ་ནས་ཟེར་གྱི་མེད། ཆོས་ཟེར་བ་དེ་སྒེར་སོ་སོའི་ཁམས་དང་མོས་པར་བསྟུན་ནས་འགྲོ་རྒྱུ་མ་གཏོགས་མི་གཅིག་གིས་ཆོས་འདི་ཡག་ཤོས་རེད་ཅེས་བརྗོད་ཐུབ་རྒྱུ་མེད། བཅོམ་ལྡན་འདས་ལ་མཚོན་ནའང་ཉན་ཐོས་དང་རང་རྒྱལ། བྱང་སེམས་ཐེགས་པ་བཅས་ཐེགས་པ་རིམ་པ་གསུམ་གསུང་པ་དེ་དག་འདུལ་བྱའི་སྙིང་སྟོབས་ཆེ་ཆུང་དང་ཁམས་དང་མོས་པའི་ཁྱད་པར་ལ་བརྟེན་ནས་གསུང་ཡོད། ལྷག་པར་ལྟ་གྲུབ་སྐོར་བསླེབས་སྐབས་ཆོས་ཀྱི་བདག་མེད་འདོད་མཁན་དང་མི་འདོད་མཁན། ཆོས་ཀྱི་བདག་མེད་འདོད་མཁན་ནང་དུ་ཡིན་ནའང་རྣམ་རིག་པ་དང་དབུ་མ་པ་དེ་ཚོ་འདུལ་བྱའི་ཁམས་དང་མོས་པ་མི་འདྲ་བ་ཡོད་པར་བརྟེན་གསུང་ཡོད། དེར་བརྟེན་འཛམ་གླིང་ནང་གི་མི་དུང་ཕྱུར་བདུན་བཅུ་ཙམ་ཡོད་པ་དེ་དག་ནང་པ་བྱེད་དགོས། ཞེས་བརྗོད་ཐུབ་ཐབས་རྩ་བ་ནས་མེད། ངོས་ཀྱིས་ནང་ཆོས་སྤེལ་རྒྱུའི་བསམ་བློ་རྩ་བ་ནས་གཏོང་གི་མེད། ནང་པ་ཡག་ཤོས་རེད་ཟེར་གྱི་མེད། ཆོས་འདི་སྨན་ལྟ་བུ་རེད། སྨན་གཅིག་ཡར་བསྒྲུགས་ནས་སྨན་འདི་ཡག་ཤོས་རེད། ཅེས་བརྗོད་ཐུབ་ཐབས་མེད། ནད་པའི་གཟུགས་པོའི་གནས་སྟངས། ལོ་སོགས་གནས་སྟངས་མང་པོ་ཞིག་ལ་བསྟུན་ནས་ནད་པ་དེ་ལ་སྨན་འདི་ཡག་ཤོས་ཡིན་པ་རེད་ཅེས་བརྗོད་ཐུབ་རྒྱུ་མ་གཏོགས། སྤྱི་ཡོངས་ནས་སྨན་འདི་ཡག་ཤོས་རེད་ཅེས་བརྗོད་ཐུབ་ཐབས་བྲལ། འདི་དང་ཕྱོགས་མཚུངས་ཆོས་ལུགས་ཚང་མའི་ནང་ནས་ནང་པ་ཡག་ཤོས་རེད་རྩ་བ་ནས་བརྗོད་མི་ཐུབ། འདུལ་བྱ་སོ་སོའི་ཁམས་དང་མོས་པར་བསྟུན་ནས་རིགས་འགའ་ཤས་ལ་འཇིག་རྟེན་བཀོད་པ་པོ་འདོད་པ་ཡིན་ན་ཧ་ཅང་ཤུགས་ཆེ་བ་འདུག རིགས་འགའ་ཤས་ལ་སྐྱེ་བ་སྔ་ཕྱི་དང་ལས་འབྲས་སྐད་ཆ་ཤོད་སྐབས་ནུས་པ་ཧ་ཅང་ཆེ་བ་འདུག དེང་སྐབས་ངོས་ཀྱིས་སྐྱེ་བ་སྔ་ཕྱི་སྐད་ཆ་ཤོད་སྐབས་ཕུང་པོ་ལས་དོན་གཞན་པའི་བདག་འདི་བཤད་ན་ཡག་པ་ལྟ་བུ་མཐོང་གི་འདུག ཅེས་ཞལ་ཤོབ་མཛད་རྗེས་མུ་མཐུད་བཀའ་སློབ་སྩལ་དོན། ནང་པ་སངས་རྒྱས་པའི་གཞུང་ནང་བདག་མེད་པ་གསུང་བཞིན་ཡོད། ཕུང་པོ་ལྔ་ལ་བརྟེན་ནས་བཏགས་ཙམ་གྱི་བདག་འཇོག་བཞིན་ཡོད། ཚེ་འདིའི་ཕུང་པོ་ལྔ་པོ་དེ་འཆི་ཚར་རྗེས་མེད་པ་ཆགས་རྒྱུ་རེད། གཞི་ནས། རྣམ་ཤེས་མིན་པར་རྣམ་ཤེས་ཀྱིས་ཉེར་ལེན་མིན་པའི་ཕྱིར་ཡང་བསྒྲུབ། ཟེར་བ་དེས་རྣམ་ཤེས་དེ་རྣམ་ཤེས་རགས་པ་ཀླད་པ་ལ་བརྟེན་པ་དེའི་ཐོག་ནས་བཤད་ཐུབ་རྒྱུ་ཁག་པོ་འདུག རྣམ་ཤེས་ཕྲ་རགས་ཕྱེ་ནས་ཤེས་པ་གང་ཡིན་ཡང་ཉེར་ལེན་གྱི་རྒྱུ་ལས་ཡོང་དགོས། ཤེས་པ་ཕྲ་མོའི་ཐོག་གཏུག་ནས་ཉེར་ལེན་རྒྱུ་བཤད་ཡོང་སྐབས་སྐྱེ་བ་སྔོན་མའི་ཤེས་པའི་སྒང་གཏུག་བཞིན་ཡོད། དེར་བརྟེན་ནང་པའི་གཞུང་གི་ཐོག་ནས་སྐྱེ་བ་སྔ་ཕྱི་བསྒྲུབ་རྒྱུ་དེ་ཏོག་ཙམ་རྙོག་གྲ་ཚ་པོ་འདུག དེ་ལས་ཕུང་པོ་ལས་དོན་གཞན་པའི་བདག་ཡོད། ཅེས་ལབ་པ་ཡིན་ན་དེ་འདྲའི་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་དེ་སྐྱེ་བ་སྔོན་མ་ནས་འདིར་འོང་། འདི་ནས་ཕྱི་མར་འགྲོ་ཟེར་བ་ཡིན་ན་ལས་སླ་བ་ལྟ་བུ་འདུག འགྲེལ་བཤད་མང་པོ་དགོས་རྒྱུ་མེད། ཅེས་ཞལ་ཤོབ་མཛད། སྐྱེ་བ་སྔ་ཕྱི་སྒྲུབ་སྐབས་ཕུང་པོ་ལས་དོན་གཞན་པའི་བདག་ཡོད།ཅེས་ལབ་ན་སྟབས་བདེ་པོ་ཆགས་ཀྱི་འདུག གང་ལྟར་སེམས་ཅན་གྱི་ཁམས་དང་མོས་པ་སོ་སོར་བསྟུན་ནས་འགྲོ་དགོས་པ་ཡིན་སྟབས། ནང་པའི་ཆོས་འདི་ཡག་ཤོས་རེད་ཅེས་ངོས་ཀྱིས་ནམ་ཡང་ཟེར་གྱི་མེད། ནཱ་ལེནྜའི་ཆོས་རྒྱུད་འདི་རིག་པས་བསྒྲུབ་རྒྱུ་ཡིན་སྟབས་རིག་ལམ་ཧ་ཅང་གལ་ཆེན་པོ་རེད། ནཱ་ལེནྜའི་ཆོས་རྒྱུད་དེ་རིང་ཁ་སང་ཚན་རིག་དང་མཉམ་དུ་འགྲོ་ཐུབ་མཁན་གྱི་ཆོས་རེད། འདས་པའི་ལོ་སུམ་ཅུ་ལྷག་ཙམ་རིང་ཚན་རིག་པ་དང་ལྷན་གོ་བསྡུར་དང་བགྲོ་གླེང་བྱ་རྒྱུ་མང་པོ་ཞིག་བྱས་པ་རེད། དེ་འདྲ་བྱས་པའི་འབྲས་བུར་ཚན་རིག་པ་ལའང་བློ་སྐྱེད་དང་ཕན་ཐོགས་ཡོང་ཐུབ་རྒྱུ་དང་། ང་ཚོ་ལའང་དངོས་ཁམས་རིག་པ་དེ་ཚོའི་ཐོག་ལ་ཚན་རིག་པའི་ཐོག་ནས་ང་ཚོས་སློབ་སྦྱོང་ལེན་ཐུབ་པ། ཕན་ཚུན་གཉིས་ཀར་ཕན་ཐོགས་ཡོང་ཐུབ་རྒྱུ་འདུག རིག་པས་དཔྱད་པ་བྱས་ནས་འགྲོ་རྒྱུ་མེད་ན་དད་པ་ཙམ་གྱིས་ཐོག་ནས་ཕྱིན་པ་ཡིན་ན་ཚན་རིག་པ་དང་ལྷན་དེ་ཙམ་གཉིས་སྨན་གྱི་ཕན་ཐོགས་ཡོང་ཐུབ་རྒྱུ་ཕལ་ཆེར་ཁག་པོ་རེད། ང་ཚོ་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས། དེ་འདྲ་ཡོང་བར་རྒྱུ་མཚན་ཤེས་པའི་ཐོག་ནས་ནང་ཆོས་འགྲེལ་བཤད་རྒྱག་དགོས་ཀྱང་རིགས་པའི་ལམ་ནས་འགྲེལ་བཤད་རྒྱག་ཐུབ་རྒྱུ་ཧ་ཅང་གལ་ཆེན་པོ་རེད། ཅེས་གསུངས།
ཁ་སང་ཕྱི་ཚེས་ ༡༦ ཉིན། ༧གོང་ས་རྒྱལ་བ་རིན་པོ་ཆེ་མཆོག་གིས་ལ་དྭགས་ལྡུམ་རྭ་བསམ་གཏན་གླིང་དགོན་དུ་རྗེ་ཙོང་ཁ་པ་ཆེན་པོས་མཛད་པའི་ལམ་གཙོ་རྣམ་གསུམ་དང་། སེམས་སྐྱེས་བཀའ་བརྒྱ་མ། དེ་བཞིན་འཇམ་དཔལ་མཚན་བརྗོད་ཀྱི་ལྗགས་ལུང་བཀའ་དྲིན་བསྩལ་ཡོད་པ་དང་། སྐབས་དེར་༧གོང་ས་མཆོག་གིས་ཆོས་འདི་ལམ་དང་ལུགས་སྲོལ་ལྟ་བུ་བྱས་ནས་ཕྱིན་པ་ཡིན་ན་དེར་དེ་ཙམ་གྱིས་དོན་གཉེར་དང་དོ་སྣང་བསླེབ་ཐུབ་རྒྱུ་མེད། ཆོས་དེ་དེ་རིང་ཁ་སང་དུས་རབས་ ༢༡ ནང་འབྲེལ་བ་ཡོད་པ་གཅིག་ཡིན་ན། དེར་དོ་སྣང་བྱེད་དགོས་པ་ཞིག་ཆགས་ཡོད། སྤྱིར་ཆོས་ལུགས་ཚང་མའི་ནང་བྱམས་བརྩེའི་བསླབ་བྱ་ཡོད་པ་ལྟར་ངོས་ཀྱི་ངོ་ཤེས་ཡེ་ཤུའི་ཆོས་པ་ཁག་ཅིག་ལ་བྱམས་བརྩེའི་ཉམས་ལེན་ཧ་ལས་པ་འདུག ཕྱོགས་མཚུངས་དཔེར་ན་ཨ་མ་ཊེ་རེ་སཱ་ (Mother Teresa) ལ་མཚོན་ན། ཡེ་ཤུའི་ཆོས་པ་རེད། གཞན་ཕན་ཧ་ལས་པ་རེད། བྱང་ཆུབ་ཀྱི་སེམས་ཞེས་བརྗོད་ཐུབ་རྒྱུ་མ་རེད། ཤེས་རབ་ཀྱི་ཆ་ནས་བྱང་ཆུབ་ལ་དམིགས་པ་དེ་མེད་སྟབས་བྱང་ཆུབ་ཀྱི་སེམས་ཞེས་བརྗོད་མ་ཐུབ་ཀྱང་གཞན་དོན་དོན་གཉེར་གྱི་སེམས་ཤུགས་ཧ་ལས་པ་རེད། མི་མང་པོར་ཕན་ཐོགས་བྱེད་ཀྱི་ཡོད། ངོས་རང་ཁོང་ལ་མོས་པ་ཆེན་པོ་ཡོད། ཁོང་མོ་གཤེགས་རྗེས་མོའི་བཞུགས་གནས་ཀལ་ཀ་ཊ་ལ་ཕྱིན་པ་ཡིན། ཨ་མ་ལགས་ཁོང་གཤེགས་ཟིན་ཡང་རྗེས་འཇུག་ཚོས་ཧུར་ཐག་གནང་བཞིན་འདུག ཆོས་ལུགས་ཚང་མས་བྱམས་པ་དང་བརྩེ་བའི་བསླབ་བྱ་ཧ་ཅང་སྐྱོན་བཞིན་ཡོད་སྟབས་ཆོས་ལུགས་ཚང་མ་ད་ལྟའི་དུས་རབས་འདིར་དགོས་མཁོ་ཡོད་པ་ཞིག་རེད། ང་ཚོས་མཐོང་བ་མངོན་འགྱུར་དང་། ཅུང་ཟད་ལྐོག་འགྱུར། ཤིན་ཏུ་ལྐོག་འགྱུར་ཞེས་བཤད་པའི་ནང་གི་མཐོང་བ་མངོན་འགྱུར་ལ་ཚན་རིག་པས་དཔྱད་པ་ཧ་ཅང་བྱས་ནས་ང་ཚོས་མ་ཤེས་པ་དེ་འདྲ་མང་པོ་ཤོད་བཞིན་འདུག ཕན་རྒྱུ་འདུག ཏག་ཏག་ར་འཕྲོད་རྒྱུ་ཡོང་བཞིན་འདུག མཐོང་བ་མངོན་འགྱུར་ལ་དཔྱད་པ་བྱས་ནས་གཞི་ནས་ཅུང་ཟད་ལྐོག་འགྱུར་ལ་དོ་སྣང་གསར་པ་བསླེབ་རྒྱུ་ཞིག་ཆགས་ཀྱི་འདུག ཅེས་དང་། དུས་རབས་ ༢༡ ནང་དཔལ་ནཱ་ལེནྜའི་ཆོས་རྒྱུད་འདི་དགོས་མཁོ་ཡོད་པ་ཞིག་དང་ཕན་ཐོགས་ཡོད་པ་ཞིག་ཏན་ཏན་ཡིན་སྟབས། ཧི་མ་ལ་ཡི་རི་རྒྱུད་ཀྱི་སྐྱ་སེར་ཕོ་མོ་དབྱེ་བ་མེད་པར་གཞུང་ཆེན་ལ་དོ་སྣང་བྱས་ནས་སློབ་སྦྱོང་བྱེད་བཞིན་ཡོད་པ་དེ་ཧ་ཅང་ཡག་པོ་ཡིན་སྐོར་གསུངས་འདུག
སྐུ་སྒེར་དྲ་བའི་མཛད་འཆར་ལྟར་ན། ཕྱི་ཚེས་ ༡༨ ནས་ ༢༠ བར་དབྱར་ཆོས་ཆེན་པོར་༸ཞབས་སོར་བཀའ་དྲིན་ཆེ་གནང་མཛད་རྒྱུ་དང་། ཕྱི་ཚེས་ ༢༠ ཉིན་བསམ་གཏན་གླིང་དགོན་པར་བརྟན་བཞུགས་བསྟར་འབུལ་ཞུས་གྲུབ་བསྟུན། བདེ་སྐྱིད་དགོན་པའི་གཟིམ་ཆུང་ཕོ་བྲང་དུ་ཆིབས་སྒྱུར་བཀའ་དྲིན་བསྐྱང་རྒྱུ་ཡིན་པ་མ་ཟད། ཐེངས་འདིར་༸གོང་ས་རྒྱལ་བ་རིན་པོ་ཆེ་མཆོག་ཀར་གྷིལ་(Kargil) དང་ཟངས་དཀར་ཁུལ་དུའང་འཁྱུག་ཙམ་རིང་ཆིབས་སྒྱུར་བསྐྱང་འཆར་ཡོད་འདུག
སངས་རྒྱས་དཀོན་མཆོག་གིས་བོད་མིའི་སྒྲིག་འཛུགས་ཀྱི་དྲ་རྒྱ་ལས་བསྡུ་སྒྲིག་བྱས།


text:
སེམས་པ་བོད་ཡུལ་ལ་བཅོལ་བའི་རྒྱའི་སྲུང་མ། ངས་ལྷ་སའི་ལོ་རྒྱུས་ལ་ཞིབ་འཇུག་བྱེད་དུས་ཆེས་སྟབས་བདེ་བའི་ལོ་རྒྱུས་མཚོན་བྱེད་ནི་ལྷ་སའི་ལྷ་ཁང་དག་རེད། སྐད་ཆ་འདིས་ཀློག་པ་བོ་ཧ་ལས་པར་བྱེད་མོད། འདི་ནི་བསམ་གཞིག་གཏོང་རིན་ཡོད་པའི་ལོ་རྒྱུས་རིག་པའི་གནད་དོན་ཆེན་པོ་ཞིག་ཡིན། ངས་ལྷ་སའི་ལོ་རྒྱུས་ཀློག་གིན་ལྷ་ས་ན་མི་རིགས་གཞན་པའི་ལྷ་ཁང་ག་འདྲ་ཡོད་མེད་ལ་བསམ་གཞིག་བཏང་བ་ཡིན། སྐབས་འདིར་ཀུན་གྱི་ཐུགས་ལ་ཁ་ཆེའི་ལྷ་ཁང་ཤར་ཡོང་མོད། ཁ་ཆེ་ལྷ་ཁང་མིང་ཆེ་ལ་དེ་ལས་གཞན་དོན་ཆེ་བའི་མི་རིགས་གཞན་པའི་ལྷ་ཁང་འགའ་ཡོད།
—ཀོན་ཡིན་ཁྲང་དང་གྲྭ་བཞི་ལྷ་མོ།
1 བར་མ་རི་ནི་ཕོ་བྲང་པོ་ཏ་ལའི་ནུབ་ངོས་སུ་གནས་ཡོད་ཅིང༌། རི་དེའི་དབྱིབས་ནི་སྟག་མོ་ཚང་ལ་འཛུལ་བའི་དབྱིབས་དང་མཚུངས། རིའི་སྟེང་གི་འོད་འཕྲོ་ལྷ་ཁང་དང༌། དེའི་འདབས་སུ་རྒྱའི་ལོ་རྒྱུས་ཐོག་གི་མི་སྣ་ཀོན་ཡུས་ཞེས་པའི་གསོལ་མཆོད་བྱེད་སའི་ལྷ་ཁང་ཞིག་ཡོད་པ་དེར་མི་རྣམས་ཀྱིས་བོང་བ་རིའམ་བར་མ་རིའི་གེ་སར་ལྷ་ཁང་ཞེས་འབོད། འོན་ཀྱང་དོན་དངོས་ཐོག་རྒྱའི་ཀོན་ཏིས་ལྷ་ཁང་ཡིན།
རི་དེའི་སྟེང་རྒྱ་ལུགས་ཀྱི་ལྷ་ཁང་ཞིག་ཡོད་པས་མི་རྣམས་ཀྱིས་གེ་སར་ལྷ་ཁང་ཟེར་ཡང་དོན་དུ་གེ་སར་ལྷ་ཁང་མ་ཡིན་པར་རྒྱའི་ལོ་རྒྱུས་ཐོག་གི་དྲག་དཔོན་ཀོན་ཡིན་ཁྲང་ལ་གསོལ་མཆོད་བྱེད་ས་ཡིན། འདི་ལ་གེ་སར་ལྷ་ཁང་ཞེས་འབོད་པས་གེ་སར་ལ་དད་པ་མང་བོ་ཞིག་འདི་རང་རེའི་གེ་སར་ལ་ནོར་གྱིན་ཡོད། དེ་བས་ཁོང་ནི་གེ་སར་བརྫུན་མ་ཞིག་དང་ཀོན་ཡིན་ཁྲང་ངོ་མ་ཞིག་ཏུ་གྱུར་ཡོད་པ་ངེས་པར་ཤེས་དགོས།
སྤྱི་ལོ1792 ལོར་རྒྱའི་གོང་མ་ཆན་ལུང་ཁྲི་ལོ་བདུན་པའི་ནང་གོར་ཥས་བོད་ལ་བཙན་འཛུལ་བྱས་སྟབས་གོང་མས་དམག་དཔོན་ཀྲུང་ཐང་ཕུའུ་ཨན་གྱིས་གཙོ་བྱས་པའི་དམག་རོགས་བཏང་ནས་གོར་ཥ་མཐར་བསྐྲད། ཀྲུང་ཐང་ཕུའུ་ཨན་གྱིས་འདོད་པ་ལྟར་སྐབས་དེའི་བོད་ཀྱི་སྲིད་སྐྱོང་རྟ་ཚག་བསྟན་པའི་མགོན་པོ་སོགས་ཀྱི་བཀའ་བཀོད་ཇི་བཞིན་མཐུན་རྐྱེན་སྦྱར་ནས་རྒྱ་བོད་ཀྱི་རྡོ་ཤིང་ལས་བཟོ་རྣམས་ཀྱིས་དུས་ཡུན་ཟླ་བ་དྲུག་ཙམ་གྱི་རིང་ལ་ད་ལྟའི་ལྷ་ཁང་གི་བཀོད་དབྱིབས་ཇི་བཞིན་རྒྱ་ལུགས་ཀོན་ཏིས་ལྷ་ཁང་བཞེངས། ལྷ་ཁང་དབུས་སུ་ཀོན་ཡུན་ཆང་གཙོ་འཁོར་དང་འཇམ་དབྱངས་སོགས་ཀྱི་སྐུ་བཞུགས་ཡོད།
ཀོན་ཏིས་ལྷ་ཁང་དེའི་སྒོ་མོ་ནུབ་ཕྱོགས་སུ་གཏད་ཡོད་པ་དང༌། སྒོའི་སྟེང་རྫ་གཡམ་གཡུ་རྩི་མའི་ཐོག་གིས་བརྒྱན་ཅིང༌། གཡས་གཡོན་དུ་དཔའ་རྟུལ་གྱི་རྣམ་པའི་འདྲ་གཟུགས་ཆེན་པོ་གཉིས་ལངས་སྟབས་སུ་གནས། སྐས་རིམ་བཅུ་གཉིས་ཡོད་པའི་རྡོ་སྐས་ཀྱི་གཡོན་ཕྱོགས་སུ་སྐབས་དེའི་ལྷ་ཁང་བཞེངས་དགོས་པའི་སྐོར་དང༌། ཧྥུའུ་ཀན་ཨན་གྱི་བྱས་རྗེས་ཆེན་པོ་བཅུ་བཀོད་པ་ཟེར་བའི་རྡོ་རིང་ཞིག་བསླངས་ཡོད་དེའི་སྟེང་ཕྱོགས་རྒྱབ་དབུས་སུ་ཀ་བ་དྲུག་གི་རྒྱ་ཁྱོན་ལྡན་པའི་ཀོན་ཧྥེས་གཙང་ཁང་དེ་ཆགས། དེའི་རྒྱབ་ཀྱི་འཇམ་དབྱངས་ལྷ་ཁང་ལ་རྫ་གཡམ་གཡུ་རྩི་མའི་རྒྱ་ཕིབས་དང༌། ནང་དུ་རྗེ་བཙུན་འཇམ་དཔལ་དབྱངས་ཀྱི་སྐུ་འདྲ་འཇིམ་པ་ལས་གྲུབ་པ་ཐོག་ཚད་མས་གཙོས་གཡས་སུ་སྤྱན་རས་གཟིགས་དང་གཡོན་དུ་ཕྱག་ན་རྡོ་རྗེ་བཅས་རིགས་གསུམ་མགོན་པོའི་སྣང་བརྙན་ལྷ་ཁང་འདི་འཇམ་གནས་རི་འདིར་ཀོན་ཏིས་ལྷ་ཁང་མ་བྱུང་བའི་སྔོན་ནས་ཡོད་སྐད། གཙང་ཁང་དེ་གཉིས་ཀྱི་མཐའ་སྐོར་དུ་རྡོ་རྩིག་ཐོག་བརྩེགས་གཉིས་ལྡན་གྱི་མཁར་གྱིས་བསྐོར་པ་དེ་དག་ནི་ལྷ་ཁང་དེའི་ལས་ཀ་བ་དང་གསོལ་མཆོད་བྱེད་པའི་གྲྭ་བ་ཚོའི་བཞུགས་གནས་ཡིན།
ཀོན་ཏིས་ལྷ་ཁང་གི་ཕྱིའི་འཛུགས་སྐྲུན་གྱི་བཟོ་བཀོད་དང་ནང་རྟེན་གཙོ་བཅས་ནི་རྒྱ་ནག་གི་གནའ་བོའི་མཁར་གྱི་བཀོད་དབྱིབས་ཇི་བཞིན་བསྐྲུན་ཡོད་ཅིང༌། གཙང་ཁང་སྟེང་གི་རྒྱ་ཕིབས་རྫ་གཡམ་གཡུ་རྩི་ཅན་དང༌། རྒྱ་ཕིབས་ཀྱི་ཕྱོགས་བཞིར་རྫ་ལས་བྱས་ པའི་ཆུ་སྲིན་གྱིས་བརྒྱན་པ་བཅས་ཡོད།
ལྷ་ཁང་དེའི་ནང་རྟེན་གཙོ་བོ་ནི་ཀོན་ཡུས་ཀྱི་འདྲ་གཟུགས་འཇིམ་སྐུ་སྟེ་དེའི་མཐའ་སྐོར་དུ་ཀོན་ཡུས་དང་དུས་མཉམ་པའི་རྒྱའི་ལོ་རྒྱུས་མི་སྣ་འགྱིང་སྟབས་སུ་འཁོད། ལྷ་ཁང་དེའི་སྒོའི་སྟེང་དང་གཡས་གཡོན་རྩིག་ངོས་ཀྱི་མཐའ་སྐོར་དུ་གོང་མ་ན་རིམ་གྱིས་དམག་དཔོན་ཀོན་ཡུས་ཀྱི་བྱས་རྗེས་ལ་བསྔགས་པ་བརྗོད་པའི་སྙན་ཚིག་རྣམས་ཤིང་བྱང་ངོས་སུ་བྲིས་པ་ལྔ་བཅུ་ལྷག་ཙམ་བཀལ་ཡོད་སྐད།
ད་ལྟ་བོང་བ་རི་ཀོན་ཏིས་ལྷ་ཁང་གི་ཕྱི་དབྱིབས་ཙམ་ལས་བསྡད་མེད། ཀོན་ཏིས་ལྷ་ཁང་དེ་འདྲ་བ་གཞིས་ཀ་རྩེ་དང༌། དིང་རི། ཆབ་མདོ་སོགས་ས་ཆ་འགའ་ཤས་ལའང་ཡོད་པ་མ་ཟད། དེ་ཚོར་ཡང་གེ་སར་ལྷ་ཁང་ཞེས་འབོད་ཀྱི་ཡོད་པ་རེད། ཀོན་ཏིས་ལྷ་ཁང་ནི་སྔར་ལྷ་སར་རྒྱ་ལྷ་ཁང་གསུམ་ཡོད་པའི་ནང་གི་གཅིག་ཡིན་ཞིང༌། དེ་མིན་གཞན་གཉིས་ནི་སོང་ཀྲུང་ལྷ་ཁང་དང་ཀྲའོ་ཀྲུང་ལྷ་ཁང་རེད། དེ་གཉིས་ཆིང་རྒྱལ་རབས་ཀྱི་སྐབས་སུ་བསྐྲུན་པ་ཡིན་ཞིང་ད་ལྟ་གཉིས་ཀ་འཐོར་ཞིག་ཏུ་སོང་ཟིན་པར་གྲགས།
2 ང་གྲྭ་བཞི་དགོན་ལ་འགྲོ་འདོད་མེད་མོད། འོན་ཀྱང་རྒྱ་ནག་ནས་ཀེའུ་ཚང་གི་རྗེས་སུ་འབྲང་ནས་ཡོང་བའི་ལྷ་མོ་འདིས་ད་ལྟ་བོད་དུ་ས་གང་ཞིག་ཟིན་ཡོད་མེད་ནི་ངེས་པར་བལྟ་འདོད་པ་ཞིག་རེད། ཡིན་ན་ཡང༌། མོས་བདག་ལ་དགའ་བསུ་བྱེད་འདོད་གཏན་ནས་མེད་པ་འདྲ། ང་ཚོ་དེར་སླེབས་དུས་དགོན་པའི་སྒོ་བརྒྱབས་འདུག ངས་སྒོ་ཁ་ནས་དགོན་པ་དེར་རགས་ལྟ་ཞིག་བྱས་ནས་ཕྱིར་ལོག་པ་ཡིན།
ངས་འདིའི་སྐོར་གྱི་ལོ་རྒྱུས་མང་བོ་ལ་བལྟས་མྱོང༌། གྲྭ་བཞི་དགོན་པའི་མཚན་རྒྱས་པར་གྲྭ་བཞི་བརྟན་བཞུགས་ཆོས་འཁོར་གླིང་ཟེར། སེ་ར་དགོན་ནས་གཡོན་ངོས་སུ་སྤྱི་ལེ་གསུམ་ཙམ་མར་ཡོང་ན་དགོན་དེར་སླེབས། ཐོག་མར་གནས་དེར་བཀའ་བརྒྱུད་པའི་དགོན་གནས་ཤིག་ཡོད་སྐད་ལ་རྒྱལ་བ་ལྔ་བའི་དུས་དགེ་ལུགས་པའི་དགོན་པར་གྱུར།
དེ་ནས་རྒྱལ་བ་ཡབ་སྲས་ཀྱི་བརྟན་བཞུགས་དགོན་དུ་གྱུར་པས“བརྟན་བཞུགས་ཆོས་འཁོར་གླིང”ཞེས་པའི་མཚན་རྒྱལ་བ་ལྔ་བས་གནང་ཟེར། དེ་རྗེས་ཀེའུ་ཚང་འཇམ་དབྱངས་སྨོན་ལམ་དུས་སུ་རྒྱ་བསྐྱེད་ཅིང༌། ཐོག་མར་གྲྭ་གྲངས་བཞི་ལས་མེད་སྟབས་གྲྭ་བཞི་ཞེས་གྲགས་ཤིང་རྗེས་སུ་ཉེར་ལྔ་བར་འཕར།
སྔོན་ཀ་བ12 ཅན་གྱི་འདུ་ཁང་གི་དབུས་སུ་འཇིམ་སྐུའི་རྒྱལ་བ་ལྔ་བའི་སྐུ་བརྙན་སྐུ་རྒྱབ་ཏུ་མཚན་བྱང་འཁོད་པ། པང་ཁེབས་སྟེང་མུ་ཏིག་གི་འབྲུག་རིས་ཡོད་པ་ཞིག་དང༌། ཚེ་ལྷ་རྣམ་གསུམ། རྗེ་ཡབ་སྲས་གསུམ། གནས་བཅུ་མདའ་ཚད་ཙམ། ཀེའུ་ཚང་འཇམ་དབྱངས་སྨོན་ལམ་གྱི་འདྲ་སྐུ། སྤྱན་རས་གཟིགས་ཕྱག་སྟོང་སྤྱན་སྟོང༌། རྒྱའི་དམག་དཔོན་ཁག་གི་ཕའན་ཞེས་རྒྱ་ཡིག་གི་མིང་བྱང༌། སྲུང་མ་ལྕམ་སྲིང༌། རིག་པའི་ལྷ་མོ། སྲོག་བདག བཀའ་འགྱུར་དཔར་མ་དང༌། བསྟན་འགྱུར་གསེར་བྲིས། ཡང་ཐོག་ཏུ་ཀེའུ་ཚང་རིན་པོ་ཆེའི་གཟིམ་ཆུང༌། དེའི་སྟེང་གསེར་ཟངས་ཀྱི་རྒྱ་ཕིབས་དང་རྒྱལ་མཚན་གཉིས་བཅས་ཡོད། ཤར་དུ་ལྷ་མོ་ཁང་ནང་གེ་སར་རམ་སྤྲིན་རིས་རྒྱལ་བོ་ཞེས་གོང་མའི་ཕུལ་བྱུང་གི་བློན་པོའི་སྐུ་བརྙན་རེད་ཅེས་ཟེར་བ་གཉིས་ཡོད་པས་དེའི་མདུན་ཚེམས་ལེན་སྲོལ་ཡོད་ཚེམས་ཡིག་ནི་རྒྱ་ཡིག་ཡིན། དེ་རྗེས་རྒྱལ་བ་ཐུབ་བསྟན་རྒྱ་མཚོའི་དུས་ལྷ་མོ་ཁང་རྒྱ་སྐྱེད་གནང༌། ཀེའུ་ཚང་སྐུ་ཐོག་གཉིས་པ་འཇམ་དབྱངས་སྨོན་ལམ་རྒྱ་ནག་གོང་མས་གདན་དྲངས་རྗེས་ཡར་ཕེབས་སྐབས་རྒྱ་ཡི་ལྷ་མོ་ཞིག་ཆིབས་ཞབས་སུ་འབྲངས་པས་ད་ལྟའི་གྲྭ་བཞིར་ཕེབས་སྐབས་ད་ཁྱོད་གནས་དེར་སྡོད། འདི་ནས་འོང་ས་མེད་ཅེས་གསུངས་པ་ད་ལྟའི་གྲྭ་བཞི་ལྷ་མོ་ཡིན། འདིར་ཚེམས་ཡིག་བོད་ཡིག་ཏུ་བསྒྱུར།
གཞིས་བདག་ཅེས་པ་ནི། ལྷ་ཁང་འོག་སྟེ་ཡ་མོན་དམག་སྒར་ནས་གདན་དྲངས་པ་ཡིན། ད་ལྟ་འདུ་ཁང་རྙིང་བ་ཉམས་གསོ་གནང་བ་དང༌། བསྐྱར་དུ་བཞེངས་པའི་འདུ་ཁང་དུ་སྔོན་གྱི་སྐུ་བརྙན་དག་བསྐྱར་བཞེངས་གནང༌། སྔོན་དགོན་དེའི་གཤམ་དུ་གྲྭ་བཞི་ཡ་མོན་ཁང་དང༌། རྒྱབ་ཏུ་གྲྭ་བཞི་དམག་སྒར། དེའི་ཤར་དུ་གྲྭ་བཞི་དངུལ་པར་ཁང་སོགས་ཀྱི་གནས་ཡུལ་ཡིན།


text:
|
ཟླ་བཅུ་གཉིས་པའི་ཚེས་ཉེར་དགུ་ཉིན། རྒྱལ་ཡོངས་སྲིད་གྲོས་ཀྱིས་པེ་ཅིན་ནས་ལུགས་གསར་ལོ་སར་གྱི་ཇ་སྟོན་ཚོགས་འདུ་བསྡུས། ཏང་དང་རྒྱལ་ཁབ་ཀྱི་འགོ་ཁྲིད་པ་ཞི་ཅིན་ཕིང་དང་ལིས་ཁི་ཆང་། ཀྲང་ཏི་ཅང་། ཡུས་ཀྲིན་ཧྲིན། ཀྲང་ཀའོ་ལིས། ལིས་ཀྲན་ཧྲུའུ། ཝང་དབྱང་། ཝང་ཧུའུ་ཉིན། ཀྲའོ་ལི་ཅི། ཧན་ཀྲིན་བཅས་ཇ་སྟོན་ཚོགས་འདུར་ཞུགས་པར་མ་ཟད་འཁྲབ་སྟོན་ལ་གཟིགས།
ཟླ་བཅུ་གཉིས་པའི་ཚེས་ཉེར་དགུ་ཉིན། རྒྱལ་ཡོངས་སྲིད་གྲོས་ཀྱིས་པེ་ཅིན་ནས་ལུགས་གསར་ལོ་སར་གྱི་ཇ་སྟོན་ཚོགས་འདུ་བསྡུས། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཀྲུའུ་ཞི་ཞི་ཅིན་ཕིང་གིས་ཇ་སྟོན་ཚོགས་འདུའི་སྟེང་གསུང་བཤད་གལ་ཆེན་གནང་།
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཀྲུང་གོ་མི་དམངས་ཆབ་སྲིད་གྲོས་མོལ་གྲོས་ཚོགས་རྒྱལ་ཡོངས་ཨུ་ཡོན་ལྷན་ཁང་གིས་ཟླ་བཅུ་གཉིས་པའི་ཚེས་ཉེར་དགུ་ཉིན་གྱི་སྔ་དྲོར་རྒྱལ་ཡོངས་སྲིད་གྲོས་ཀྱི་ཚོམས་ཁང་ནས་ལུགས་གསར་ལོ་སར་གྱི་ཇ་སྟོན་ཚོགས་འདུ་བསྡུས། ཏང་དང་རྒྱལ་ཁབ་ཀྱི་འགོ་ཁྲིད་པ་ཞི་ཅིན་ཕིང་དང་ལིས་ཁི་ཆང་། ཀྲང་ཏི་ཅང་། ཡུས་ཀྲིན་ཧྲིན། ཀྲང་ཀའོ་ལིས། ལིས་ཀྲན་ཧྲུའུ། ཝང་དབྱང་། ཝང་ཧུའུ་ཉིན། ཀྲའོ་ལི་ཅི། ཧན་ཀྲིན་བཅས་ཀྱིས་དམངས་གཙོ་ཏང་ཁག་སོ་སོའི་ཀྲུང་དབྱང་དང་རྒྱལ་ཡོངས་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་འགན་ཁུར་བ་དང་ཏང་ཁག་གང་ལའང་མི་གཏོགས་པའི་མི་སྣ། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་འབྲེལ་ཡོད་ཕྱོགས་ཀྱི་འགན་ཁུར་མི་སྣ། རྒྱལ་སའི་རིགས་སོ་སོ་དང་ལས་རིགས་ཁག་གི་མི་སྣའི་འཐུས་མི་དང་དགའ་སྤྲོའི་ངང་མཉམ་དུ་འཛོམས་ནས་2018ལོའི་ལུགས་གསར་ལོ་སར་ལ་བསུ་བ་ཞུས།
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཀྲུའུ་ཞི་ཞི་ཅིན་ཕིང་གིས་ཇ་སྟོན་ཚོགས་འདུའི་སྟེང་གསུང་བཤད་གལ་ཆེན་གནང་།
ཞི་ཅིན་ཕིང་གིས་གསུངས་རྒྱུར། 2017ལོ་ནི་ཏང་དང་རྒྱལ་ཁབ་ཀྱི་འཕེལ་རྒྱས་བརྒྱུད་རིམ་ཁྲོད་ལམ་ཚད་རྡོ་རིང་ལྟ་བུའི་དོན་སྙིང་གལ་ཆེན་ལྡན་པའི་ལོ་ཞིག་ཡིན་ལ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལས་དོན་སྣ་ཚོགས་ཐད་ནས་གྲུབ་འབྲས་གལ་ཆེན་གསར་བ་བླངས། ང་ཚོས་བརྟན་འཇགས་ཁྲོད་ཡར་རྒྱས་བརྩོན་ལེན་བྱེད་པའི་བྱ་བའི་སྤྱིའི་བྱེད་ཕྱོགས་རྒྱུན་འཁྱོངས་བྱས་ནས། འཕེལ་རྒྱས་ཀྱི་འདུ་ཤེས་གསར་བ་ལག་ལེན་མཐར་ཕྱིན་བྱེད་པ་དང་། ཕྱོགས་ལྔ་གཞི་གཅིག་གི་སྤྱིའི་བཀོད་སྒྲིག་ལ་མཐུན་སྦྱོར་སྒོས་སྐུལ་འདེད་གཏོང་བ། འདོན་སྤྲོད་ཕྱོགས་ཀྱི་སྒྲིག་གཞི་རང་བཞིན་གྱི་བཅོས་སྒྱུར་ལ་སྐུལ་འདེད་གཏོང་བ་བཅས་བྱས་ཏེ། སྟོབས་ཤུགས་ཡོད་རྒུ་བཏོན་ནས་དབུལ་ཐར་མཁྲེགས་གཏོར་བྱ་བ་དོན་ཐོག་ཏུ་འཁྱོལ་བར་བྱས་ཏེ། དཔལ་འབྱོར་འཛུགས་སྐྲུན་དང་། ཆབ་སྲིད་འཛུགས་སྐྲུན། རིག་གནས་འཛུགས་སྐྲུན། སྤྱི་ཚོགས་འཛུགས་སྐྲུན། སྐྱེ་ཁམས་དཔལ་ཡོན་འཛུགས་སྐྲུན། དམག་དཔུང་དང་རྒྱལ་སྲུང་འཛུགས་སྐྲུན་བཅས་ཐད་ནས་གྲུབ་འབྲས་གསར་བ་བླངས་ཡོད་ཟེར།
ཞི་ཅིན་ཕིང་གིས་གསུངས་རྒྱུར། 2018ལོར་ང་ཚོས་ཀྲུང་གོ་གུང་ཁྲན་ཏང་གི་ཚོགས་ཆེན་ཐེངས་བཅུ་དགུ་པའི་དགོངས་དོན་ཁྱོན་ཡོངས་ནས་ལག་ལེན་མཐར་ཕྱིན་བྱེད་པ་དང་། དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་བཟུང་སྟེ། བརྟན་འཇགས་ཁྲོད་ཡར་རྒྱས་བརྩོན་ལེན་བྱེད་པའི་བྱ་བའི་སྤྱིའི་བྱེད་ཕྱོགས་རྒྱུན་འཁྱོངས་བྱས་ནས། བརྟན་འཇགས་སྒོས་ཐོན་ཚད་འཕར་སྣོན་བྱེད་པ་དང་། བཅོས་སྒྱུར་ལ་སྐུལ་འདེད་གཏོང་བ། སྒྲིག་གཞི་ལེགས་སྒྲིག་བྱེད་པ། དམངས་ཚིས་ལ་ཕན་བདེ་སྐྲུན་པ། ཉེན་ཁ་སྔོན་འགོག་བྱེད་པ་བཅས་ཀྱི་བྱ་བ་སྣ་ཚོགས་ལ་མཐུན་སྦྱོར་སྒོས་ཡར་སྐུལ་གཏོང་བ་དང་། དཔལ་འབྱོར་དང་སྤྱི་ཚོགས་རྒྱུན་མཐུད་དང་བདེ་བླག་སྒོས་འཕེལ་རྒྱས་སུ་གཏོང་དགོས། ང་ཚོས་བཅོས་སྒྱུར་གྱི་བྱ་སྤྱོད་དངོས་ལ་བརྟེན་ནས་བཅོས་སྒྱུར་སྒོ་འབྱེད་ལོ་འཁོར་བཞི་བཅུ་ལོན་པར་རྟེན་འབྲེལ་ཞུ་བ་དང་། བཅོས་སྒྱུར་སྒོ་འབྱེད་ཀྱི་ཡངས་ཤིང་རྒྱ་ཆེ་བའི་བགྲོད་ལམ་སྟེང་མུ་མཐུད་དུ་ཡར་རྒྱས་བརྩོན་ལེན་དང་མདུན་སྐྱོད་འབད་འཐབ་བྱེད་དགོས། ང་ཚོས་རྒྱལ་ཁབ་གཅིག་ལ་ལམ་ལུགས་གཉིས་དང་། ཞང་ཀང་པས་ཞང་ཀང་སྐྱོང་བ་། ཨོ་མིན་པས་ཨོ་མིན་སྐྱོང་བ། ཆེས་མཐོའི་རང་སྐྱོང་བཅས་ཀྱི་བྱེད་ཕྱོགས་མུ་མཐུད་དུ་ལག་ལེན་མཐར་ཕྱིན་བྱས་ནས། ཞང་ཀང་དང་ཨོ་མིན་གཉིས་ཡུན་རིང་དུ་དར་རྒྱས་གོང་འཕེལ་དང་བརྟན་འཇགས་ཡོང་བར་སྲུང་སྐྱོབ་བྱེད་དགོས། ང་ཚོས་ཀྲུང་གོ་གཅིག་གི་རྩ་དོན་མུ་མཐུད་དུ་རྒྱུན་འཁྱོངས་བྱས་ནས། གོ་གཉིས་ལོའི་ཐུན་མོང་གི་ལྟ་བའི་རྨང་གཞིའི་སྟེང་མཚོ་འགག་འགྲམ་གཉིས་ཀྱི་འབྲེལ་བ་ཞི་བའི་སྒོ་ནས་འཕེལ་རྒྱས་སུ་གཏོང་བ་དང་། མེས་རྒྱལ་ཁ་བྲལ་དུ་གཏོང་བའི་བྱ་འགུལ་མཐའ་དག་ལ་ངོ་རྒོལ་བྱེད་དགོས། ང་ཚོས་དུས་དང་རྣམ་པ་ཀུན་དུ་ཞི་བའི་འཕེལ་རྒྱས་ཀྱི་བགྲོད་ལམ་རྒྱུན་འཁྱོངས་བྱས་ནས། ཡུན་རིང་ཞི་བདེ་ཡོང་བ་དང་མཉམ་དུ་དར་རྒྱས་གོང་འཕེལ་དུ་འགྲོ་བ། སྒོ་འབྱེད་དང་བཟོད་སྒོམ། དག་གཙང་དང་མཛེས་སྡུག་ལྡན་པའི་འཛམ་གླིང་ཞིག་འཛུགས་སྐྲུན་བྱེད་པར་སྐུལ་འདེད་བཏང་སྟེ། འཛམ་གླིང་གི་རྒྱལ་ཁབ་སོ་སོའི་མི་དམངས་རྣམས་མཉམ་དུ་མིའི་རིགས་ཀྱི་དཔལ་ཡོན་ཡར་ཐོན་གྱི་གྲུབ་འབྲས་ལོངས་སྤྱོད་བྱེད་དུ་འཇུག་དགོས་ཟེར།
རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲིན་ཧྲིན་གྱིས་ཇ་སྟོན་ཚོགས་འདུར་འགོ་འཛིན་མཛད། ཁོང་གིས་གསུང་རྒྱུར། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུང་བཤད་གནང་སྐབས་2017ལོའི་ཀྲུང་གུང་ཀྲུང་དབྱང་གིས་རྒྱལ་ཡོངས་ཀྱི་རིགས་སོ་སོའི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ཀྲུང་གོའི་ཁྱས་ཆོས་ཀྱི་སྤྱི་ཚོགས་རིང་ལུགས་ལས་དོན་རྒྱུན་འཁྱོངས་དང་འཕེལ་རྒྱས་སུ་གཏོང་བའི་ཐད་ནས་གྲུབ་འབྲས་གསར་བ་བླངས་བར་སྤྱི་སྡོམ་བྱས་པར་མ་ཟད། སང་ལོའི་ཏང་དང་རྒྱལ་ཁབ་ཀྱི་བྱ་བ་བཟང་བོར་སྒྲུབ་པའི་ཐད་ལ་རེ་བ་གལ་ཆེན་བཏོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུང་བཤད་གནང་སྐབས་མི་དམངས་སྲིད་གྲོས་ཀྱི་ལོ་གཅིག་རིང་གི་བྱ་བར་ཁས་ལེན་གང་ལེགས་མཛད་པར་མ་ཟད། ཆེས་ཁྱབ་ཆེ་བའི་རྒྱལ་གཅེས་འཐབ་ཕྱོགས་གཅིག་གྱུར་བྱ་བ་ལེགས་སྒྲུབ་དང་དར་སྤེལ་བྱེད་པ་དང་། མི་དམངས་སྲིད་གྲོས་ཀྱི་བྱ་བ་སྣ་ཚོགས་བཟང་བོར་སྒྲུབ་པའི་ཐད་ལ་རེ་བ་གསར་བ་བཏོན། ང་ཚོས་ངེས་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུང་བཤད་གལ་ཆེན་གྱི་དགོངས་དོན་ལ་སློབ་སྦྱོང་བྱེད་པ་དང་གོ་བ་ཟབ་མོ་བླངས་ཏེ། ཆབ་སྲིད་གྲོས་མོལ་དང་དམངས་གཙོ་ལྟ་སྐུལ། སྲིད་ཞུགས་སྲིད་གྲོས་བཅས་ཀྱི་འགན་ནུས་ནན་ཏན་སྒོས་ལག་བསྟར་བྱས་ནས། ཡར་རྒྱས་བརྩོན་ལེན་གྱི་སྙིང་སྟོབས་དང་དངོས་གཉེར་བདེན་འཚོལ་གྱི་བྱ་བའི་སྤྱོད་ཚུལ་སྤྱད་དེ། ཀྲུང་གོ་གུང་ཁྲན་ཏང་གི་ཚོགས་ཆེན་ཐེངས་བཅུ་དགུ་པའི་འཐབ་ཇུས་བཀོད་སྒྲིག་ལག་ལེན་མཐར་ཕྱིན་བྱེད་པའི་རླབས་ཆེན་ལག་ལེན་ཁྲོད་ཧུར་ཐག་སྒོས་ཞུགས་དགོས་ཟེར།
ཞིང་བཟོ་ཏང་ཀྲུང་དབྱང་གི་ཀྲུའུ་ཞི་ཁྲིན་ཀྲུའུ་ཡིས་དམངས་གཙོ་ཏང་ཁག་སོ་སོའི་ཀྲུང་དབྱང་དང་། རྒྱལ་ཡོངས་བཟོ་ཚོང་ལས་རིགས་མཉམ་འབྲེལ་ལྷན་ཚོགས། ཏང་ཁག་གང་ལའང་མི་གཏོགས་པའི་མི་སྣ་བཅས་ཀྱི་ཚབ་བྱས་ཏེ་ཚོགས་ཐོག་ཏུ་གཏམ་བཤད།
ཇ་སྟོན་ཚོགས་འདུའི་སྟེང་ཞི་ཅིན་ཕིང་ལས་རིགས་ཁག་གི་མི་སྣའི་ཁྲོད་ཕེབས་ཏེ་ཚང་མ་དང་བརྩེ་བའི་ཕྱག་འཇུ་གནང་བ་དང་། ཕན་ཚུན་བར་འཚམས་འདྲི་གནང་སྟེ། མཉམ་དུ་ལུགས་གསར་ལོ་སར་ལ་རྟེན་འབྲེལ་ཞུས། རྒྱལ་ཡོངས་སྲིད་གྲོས་ཀྱི་ཨུ་ཡོན་དང་རིག་རྩལ་བྱ་བ་སྒྲུབ་མཁན་ཁ་ཤས་ཀྱིས་ཕུན་སུམ་ཚོགས་པའི་རིག་རྩལ་ལེ་ཚན་འཁྲབ་སྟོན་བྱས།
པེ་ཅིན་དུ་ཡོད་པའི་ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་ཨུ་ཡོན། ཀྲུང་དབྱང་ཧྲུའུ་ཅི་ཁྲུའུ་ཡི་ཧྲུའུ་ཅི། ཏང་དང་རྒྱལ་ཁབ་ཀྱི་འབྲེལ་ཡོད་འགོ་ཁྲིད་བློ་མཐུན། སྔོན་ཆད་རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པའི་འགན་འཁུར་མྱོང་བའི་པེ་ཅིན་དུ་ཡོད་པའི་བློ་མཐུན་རྒན་པ་བཅས་ཇ་སྟོན་ཚོགས་འདུར་ཞུགས།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-22 00:53 , Processed in 0.285669 second(s), 21 queries .


text:
རྩོམ་པ་པོ་ལྷ་བཟང་ཚེ་རིང་ལགས་ཀྱིས་རྡོ་སྣུམ་མེད་པ་ཡིན་ན་མི་ཤི་ཡི་མེད་ཀྱང་ཆུ་མེད་པ་ཡིན་ན་འཚོ་ཐབས་མེད་སྟབས། བོད་ཀྱི་ཆུ་ནི་བོད་དོན་རྒྱལ་སྤྱིའི་གནད་དོན་དུ་བཟོ་ཐབས་ཀྱི་ལམ་ཀ་ཡག་པོ་ཞིག་ཡིན་སྐོར་གསུངས་སོང་།
དེ་རིང་སྔ་དྲོའི་ཆུ་ཚོད་ ༩ སྟེང་། བཞུགས་སྒར་ཉེ་འདབས་དྷ་ཤོད་རྒྱ་གར་ཡུལ་མིའི་བདེ་དོན་ཚོགས་ཁང་དུ། རྒྱལ་སྤྱིའི་བོད་རང་བཙན་ཚོགས་ཆེན་ཐེངས་ ༥ པ་མགོ་བཙུགས་གནང་སོང་བ་དང་། ཚོགས་ཆེན་ཐོག་སྐུ་མགྲོན་གཙོ་བོ་རྒྱ་གར་བོད་དོན་རྒྱབ་སྐྱོར་བ་ཤི་རི་ཨ་ཇེ་སི་སིན(Shri Ajay Singh)ལགས་དང་། དམིགས་བསལ་སྐུ་མགྲོན་རྩོམ་པ་པོ་འཇམ་དབྱངས་ནོར་བུ་ལགས་དང་ལྷ་བཟང་ཚེ་རིང་ལགས། སྤྱི་ཟུར་དམ་པ་ཀརྨ་ཆོས་འཕེལ་ལགས་ཀྱི་བཟའ་ཟླ་བསྟན་འཛིན་བདེ་སྐྱིད་ལགས། དེ་བཞིན་བོད་མི་མང་སྤྱི་འཐུས་ཁག་ཅིག་དང་། ཨ་རི་དང་ཡུ་རོབ། ཨ་ཧྥེ་རི་ཁ། ཨོ་སི་ཊོ་ལི་ཡ་བཅས་ཕྱི་རྒྱལ་ཡུལ་གྲུ་ཁག་ཅིག་དང་། རྒྱ་བལ་གཉིས་བཅས་ནས་ཁྱོན་ཚོགས་བཅར་བ་ ༡༦༠ ལྷག་འཛོམས་འདུག
མཛད་སྒོའི་ཐོག་མར་བོད་དང་རྒྱ་གར་གྱི་རྒྱལ་གླུ་གྱེར་བ་དང་། རྒྱལ་གཅེས་དཔའ་བོ་དཔའ་མོ་རྣམས་ལ་མྱ་ངན་ངག་བཅད་སྐར་མ་གཅིག་གནང་གྲུབ་རྗེས། སྐུ་མགྲོན་གཙོ་བོ་ནས་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་པར་མཐོང་གྲོལ་རིན་པོ་ཆེ་ཡི་སྐུ་མདུན་དུ་སྣང་གསལ་སྒྲོན་མེ་ཞལ་འབྱེད་གནང་སོང་། མཛད་སྒོའི་ཐོག་སྤྱི་ཟུར་དམ་པ་ཀརྨ་ཆོས་འཕེལ་ལགས་སུ་དཔའ་བོའི་གཟེངས་རྟགས་ཤིག་ཕུལ་སོང་བ་དང་། ཁོང་གི་བཟའ་ཟླ་བསྟན་འཛིན་བདེ་སྐྱིད་ལགས་ནས་ཚབ་ཞུས་ཏེ་བླངས། དེ་བཞིན་བོད་རང་བཙན་སྐོར་གྱི་རྩོམ་ཡིག་ཁག་ཅིག་ཚུད་པའི་དཔེ་དེབ་ཅིག་དབུ་འབྱེད་བཅས་གནང་སོོོོང་།
དེ་ནས་བོད་མིས་རང་བཙན་ག་རེ་བྱས་ནས་རྩོད་དགོས་སྐོར་ལ་རྩོམ་པ་པོ་ལྷ་བཟང་ཚེ་རིང་ལགས་ཀྱིས། བོད་མི་ཚོས་ཤེས་དགོས་པ་ཞིག་ལ་རང་བཙན་འཐབ་རྩོད་དང་ཚོང་གཉིས་ནོར་རྒྱུ་མི་འདུག རང་བཙན་ནི་བདེན་པ་རྩོད་ཀྱི་ཡོད་པ་བཞིན་བདེན་པ་དང་ཚོང་གི་དམིགས་ཡུལ་ཁེ་བཟང་རེད། ཁེ་བཟང་ཡོད་ན་ཚོང་དེ་གཉེར་རྒྱུ་དང་མེད་ན་ཚོང་གཞན་རྒྱག་པའམ་དེ་མིན་བཞག་ནའང་འགྲིག་གི་ཡོད་པ་རེད། ཡིན་ཡང་རང་བཙན་གྱི་འཐབ་རྩོད་དེ་བདེན་པ་ཡིན་སྟབས་ཐོབ་ཤོར་ལ་འབྲེལ་བ་ཡོད་པ་རེད། ཐོབ་ཤོར་གལ་ཆེན་རེད་དེ་དེ་ལས་གལ་ཆེ་བ་ནི་བདེན་པ་དེ་བདེན་པ་ཡིན་པ་རྩོད་དགོས་རེད། དེང་སང་མི་མང་པོ་ཞིག་གིས་བོད་ཀྱི་རྩ་དོན་སྐོར་བཀའ་མོལ་གནང་སྐབས། དགྲ་བོ་རྒྱ་དམར་གྱི་དྲག་པོའི་སྟོབས་ཤུགས་དང་དཔལ་འབྱོར་ཡར་རྒྱས། སྲིད་དོན་གྱི་ནུས་ཤུགས་བཅས་ཀྱི་བཀའ་མོལ་གནང་སྟེ་ང་ཚོའི་འཐབ་རྩོད་ལ་འགྱུར་བ་གཏོང་དགོས་སྐོར་གསུང་གི་ཡོད་ནའང་། བོད་ཀྱི་འཐབ་རྩོད་དེ་བདེན་པའི་འཐབ་རྩོད་ཡིན་པར་བརྟེན་དེ་ལ་འགྱུར་བཏང་ན་རྩ་བ་ཉིད་ནས་འགྲིག་གི་མི་འདུག དེ་བཞིན་བོད་གཞུང་གིས་རང་སྐྱོང་ཟེར་བ་ཞིག་རྩོད་བཞིན་ཡོད་པ་རེད། རང་བཙན་དེ་རྒྱལ་སྤྱིའི་གནས་ཚུལ་རེད། དེར་བརྟེན་རྒྱལ་སྤྱིའི་སྡིངས་ཆའི་ཐོག་གླེང་སློང་བྱས་ཆོག་པ་ཞིག་རེད། རང་སྐྱོང་ལབ་ནས་དགྲ་བོ་རྒྱ་དམར་གྱིས་ལབ་པ་བཞིན་རྒྱ་ནག་གི་ནང་ཁུལ་གནད་དོན་ཞིག་ཆགས་ཀྱི་ཡོད་པ་རེད། བོད་དེ་རྒྱ་ནག་གི་གནས་ཚུལ་ཞིག་མ་རེད། དེ་མ་ཡིན་པར་བརྟེན་ང་ཚོས་ངེས་པར་དུ་བོད་རང་བཙན་རྩོད་དགོས་པའི་རྒྱུ་མཚན་གཅིག་དེ་རེད། ཅེས་བརྗོད་སོང་།
ཡང་རང་ལུས་མེར་བསྲེགས་དང་འབྲེལ་ནས་བོད་ནང་གི་བོད་མིའི་མངོན་འདོད་སྐོར་ལ་ཁོང་གིས། བོད་ནང་རང་ལུས་མེར་བསྲེགས་མང་པོ་བྱུང་བཞིན་པའི་སྐབས་ཤིག་ལ། གཞུང་འབྲེལ་མིན་པའི་ཚོགས་པ་གཞོན་ནུ་སོགས་ཀྱིས་དེའི་སྒང་བགྲོ་གླེང་མང་པོ་བྱས་ཡོད་པ་དང་། སྐབས་དེར་བོད་གཞུང་གིས་རང་ལུས་མེར་བསྲེགས་གནང་མཁན་གྱི་དགོས་འདུན་ག་རེ་ཡིན་མིན་ཐད་འོས་བསྡུ་ཞིག་བྱས་སོོང་། སྤྱིར་བོད་ནང་གི་བོད་མི་ས་ཡ་དྲུག་གི་མངོན་འདོད་དེ་རང་བཙན་རེད། བོད་མི་རང་ལུས་མེར་བསྲེགས་གནང་མཁན་བརྒྱ་དང་བཞི་བཅུ་ལྔ་བཅུ་ཙམ་ལབ་ཀྱི་ཡོད་པ་དེ་ར་འཕྲོད་པ་ཚོ་རེད། ད་དུང་ར་མ་འཕྲོད་པ་ག་ཚོད་ཅིག་ཡོད་པ་རེད། རང་བཙན་ཆེད་རང་ལུས་མེར་བསྲེགས་གནང་ནས་དེར་འོས་འཕངས་པ་ཡིན་ན་དེ་ལས་ཡག་པའི་འོས་ཤིག་བསྡུ་རྒྱུ་ཡོད་པ་རེད་དམ། ད་རུང་བོད་གཞུང་གིས་གཞིས་ལུས་མི་མང་ལ་ག་རེ་དགོས་མིན་དེ་མཁྱེན་གྱི་མེད་པ་རེད་དམ། འདི་ང་ཚོས་རང་བཙན་རྩོད་དགོས་པའི་རྒྱུ་མཚན་རེད་ལ་གཞིས་ལུས་མི་མང་གི་རེ་བ་དང་འདོད་པ་ཡང་རེད། ཅེས་དང་། རྒྱལ་སྤྱིའི་ཐོག་ནས་བོད་དོན་ཐོག་རྒྱབ་སྐྱོར་གནང་ཐབས་སུ། བོད་དོན་དེ་རྒྱལ་སྤྱིའི་གནད་དོན་དུ་བསྒྱུར་བར་དང་པོ་བོད་ནི་འཛམ་གླིག་གི་ཡང་ཐོག་ཡིན་པ་དང་གཉིས་པ་དེ་དཔལ་འབྱོར་ཡིན་སྐོར་དང་། རྒྱ་ནག་གིས་བོད་བཙན་བཟུང་བྱས་པ་ནས་བཟུང་རྒྱ་དཀར་ནག་གཉིས་བར་དམག་འཁྲུག་བྱུང་སྟེ། དེ་ལ་རྒྱ་དཀར་ནག་གཉིས་ནས་འགྲོ་སོང་འབོར་ཆེན་ཞིག་གཏོང་དགོས་ཀྱི་ཡོད་པ་དེས་རྒྱལ་སྤྱིའི་དཔལ་འབྱོར་ལའང་ཤུགས་རྐྱེན་ཐེབས་ཀྱི་ཡོད་སྐོར་དང་། དེ་བཞིན་ཁོར་ཡུག་སྲུང་སྐྱོབ་ཐོག་ནས་རྡོ་སྣུམ་ཡོད་པའི་རྒྱལ་ཁབ་ཚོས་སྣུམ་བེད་སྤྱོད་བྱས་ཏེ་རྒྱལ་སྤྱིའི་ནང་ནུས་ཤུགས་ཆེན་པོ་ཐོན་གྱི་ཡོད་ཀྱང་བོད་ལ་རྡོ་སྣུམ་ལས་གལ་ཆེ་བ་ཞིག་ཡོད་པ་ནི་ཆུ་རེད། གལ་སྲིད་རྡོ་སྣུམ་མེད་པ་ཡིན་ན་མི་ཤི་ཡི་ཡོད་པ་མ་རེད། འོན་ཀྱང་ཆུ་མེད་པ་ཡིན་ན་ཉིན་ག་ཚོད་ཅིག་ལ་འཚོ་ཐུབ་ཀྱི་ཡོད་པ་རེད། བོད་ཀྱི་ཆུ་ནི་བོད་དོན་རྒྱལ་སྤྱིའི་གནད་དོན་དུ་བཟོ་ཐབས་ཀྱི་གོ་སྐབས་ཡག་པོ་ཞིག་ཡིན་སྐོར་བཅས་སོགས་བརྗོད་སོང་།
དེའི་རྗེས་རྩོམ་པ་པོ་འཇམ་དབྱངས་ནོར་བུ་ལགས་ཀྱིས། དེ་རིང་རང་བཙན་འཐབ་རྩོད་པ་ཚོ་མཇལ་རྒྱུ་བྱུང་བར་དཔེ་མི་སྲིད་པའི་དགའ་པོ་བྱུང་། ད་རེས་ང་འདིར་ཡོང་དགོས་དོན་ནི་བོད་རྒྱལ་ཡོངས་རང་བཙན་ལྷན་ཚོགས་ཀྱི་གཙོ་འཛིན་འཇིགས་མེད་ཨོ་རྒྱན་ལགས་ནས་འགྲོ་རོགས་ལབ་པ་ལྟར་སྐུ་ཚབ་ཞུས་ནས་ཡོང་བ་ཡིན། ང་རང་བོད་རྒྱལ་ཡོངས་རང་བཙན་ལྷན་ཚོགས་ཀྱི་ངོ་ཚབ་ཐོག་ནས་ཡོང་གི་ཡོད་དུས་དེའི་ལོ་རྒྱུས་དང་མང་པོ་ཞིག་ཞུ་རྒྱུ་མིན། གནད་འགག་ག་རེ་ཡོད་པ་རེད་ཞུས་ན། ང་ཚོས་སྒྲུབ་དགོས་པའི་ལས་འགན་དེ། དེང་སང་ང་ཚོར་རྒྱ་ནག་ལ་ཁ་གཏད་གཅོག་ཆེད་སེམས་ཤུགས་ག་ཚོད་ཅིག་ཡོད་ནའང་། རྒྱ་ནག་གི་ཆེ་ཆུང་དང་ནུས་པ། དཔལ་འབྱོར་དང་དམག་གི་ནུས་པ། གདུག་རྩུབ་ཀྱི་ནུས་པ་སོགས་ལ་མི་མང་པོ་སྦོམ་ཤོར་གྱི་འདུག འོན་ཀྱང་། ངས་འདི་འདྲ་ཞིག་བྱེད་དགོས་རེད་ལབ་ནས་ལྟ་གྲུབ་ཞུ་ཡི་མེད་དེ་བྱེད་རྒྱུ་ཡོད་ཡོད་པ་རེད། རྣམ་པ་ཚོས་དོ་སྣང་བྱུང་ཡོད་མེད་མི་ཤེས་ཏེ། ལོ་ཁ་ཤས་སྔོན་ལ་༧རྒྱལ་བ་རིན་པོ་ཆེ་མཆོག་ལྷོ་ཨ་ཧྥེ་རི་ཁའི་ནང་ནོར་བྷེལ་ཞི་བདེའི་གཟེངས་རྟགས་ཐོབ་མཁན་རྐྱང་པའི་ཚོགས་ཆེན་ཞིག་ལ་ཕེབས་རྩིས་བྱས་པ་རེད། འོན་ཀྱང་། རྒྱ་མི་ལྷོ་ཨ་ཧྥེ་རི་ཁ་མཉམ་དུ་འབྲེལ་བ་དཔེ་ཡག་པོ་ཡོད་སྟབས། ༧གོང་ས་མཆོག་ལྷོ་ཨ་ཧྥེ་རི་ཁར་ཕེབས་རྒྱུ་མེད་པ་བཟོས་པ་རེད། དེ་ནས་ང་ཚོས་ག་རེ་བྱེད་དགོས་རེད་བསམ་ནས་བསམ་བློ་མང་པོ་བཏང་རྗེས་ཚོགས་པ་ཞིག་བཙུགས་པ་དང་། ད་ལྟའི་ཆར་ཚོགས་པ་དེ་ཧ་ཅང་ཆུང་ཆུང་རེད་ལ། ང་ཚོ་ཁ་འཐོར་གྱིས་གནས་ཡོད་པ་མ་ཟད་འབྲེལ་བ་བྱེད་དུས་སྤྱི་ཚོགས་བརྒྱུད་ལམ་ཁག་བརྒྱུད་ཕན་ཚུན་སྐད་ཆ་བཤད་ཀྱི་ཡོད། འོན་ཀྱང་ང་ཚོའི་ཚོགས་པའི་ནང་སྒྱུ་རྩལ་བ་དང་། འབྲེལ་མཐུད་པ། རྩོམ་པ་པོ་སོགས་མི་སྣ་མང་པོ་ཞིག་ཡོད་པར་བརྟེན། འཇིགས་མེད་ལགས་ནས་ལས་འགུལ་ཞིག་མགོ་འཛུགས་བྱས་ཏེ་འཛམ་གླིང་གི་མི་སྣ་གྲགས་ཅན་ཁག་དང་། སྲིད་དོན་པ། གནད་ཡོད་མི་སྣ་གང་མང་ཞིག་བརྒྱུད་ནོར་བྷེལ་ཞི་བདེའི་གཟེངས་རྟགས་ཐོབ་མཁན་ཚོར་ཚོགས་ཆེན་དེ་ལྷོ་ཨ་ཧྥེ་རི་ཁར་ཚོགས་མི་ཉན་པའི་སྐོར་དང་། རྒྱ་ནག་གི་གནོན་ཤུགས་འོག་༧གོང་ས་མཆོག་ཚོོགས་ཆེན་དེར་ཞུགས་ཐུབ་ཀྱི་མེད་པ་སོགས་ཀྱི་རྒྱུ་མཚན་དང་ཤུགས་རྐྱེན་སྤྲད་པར་བརྟེན། མཐར་དུས་ཡུན་གང་འཚམ་ཞིག་ཕྱིན་པར་མ་ལྟོས་པར་ཚོགས་ཆེན་དེ་ཨི་ཊ་ལི་རུ་ཚོགས་ཐུབ་པ་བྱུང་ཡོད། དེ་ནི་ང་ཚོས་འབྲེལ་ལམ་བེད་སྤྱོད་བྱས་པའི་རྒྱལ་ཁ་ཞིག་ཆགས་ཡོད་ལ། དེང་སང་རྒྱ་ནག་གིས་བེད་སྤྱོད་གཏོང་བཞིན་པ་གཅིག་ནི་འབྲེལ་ལམ་སྲིད་ཇུས་ཆགས་ཡོད། རྒྱ་ནག་གིས་འཛམ་གླིང་གི་འབྲེལ་ལམ་ལ་ཇུས་གཏོགས་བྱས་པའི་གནས་སྟངས་སྡུག་པོ་ཞེ་དྲགས་ཆགས་ཡོད། ཅེས་བརྗོད་སོང་།
མ་འོངས་པར་རང་བཙན་འཐབ་རྩོད་པ་ཚོས་ག་རེ་བྱེད་དགོས་པའི་སྐོར་ལ་ཁོང་གིས། བོད་རང་བཙན་འཐབ་རྩོད་པ་ཚོས་འཛམ་གླིང་མཉམ་འབྲེལ་རྒྱལ་ཚོགས་ནང་ལག་པ་བརྐྱང་དགོས་ཀྱི་ཡོད་པ་དང་། བོད་པས་འཛམ་གླིང་མཉམ་འབྲེལ་རྒྱལ་ཚོགས་ནང་རྒྱལ་ཁ་བླངས་བ་ནི།ཕྱི་ལོ་ ༡༩༦༦ ལོར་གྲོས་ཆོད་མཐའ་མ་དེ་བཞག་རྗེས་བོད་པ་འཛམ་གླིང་མཉམ་འབྲེལ་རྒྱལ་ཚོགས་ནང་ཐེབས་ཡོད་སྐོར་དང་། དེའི་ཆེད་ཨ་རིའི་ནེའུ་ཡོག་བོད་རྒྱལ་ཡོངས་རང་བཙན་ལྷན་ཚོགས་ལ་འཆར་གཞི་ཆེན་པོ་ཞིག་ཡོད་ཀྱང་དེ་གསང་བ་ཡིན་པས་ད་ལྟ་ནས་ཞུས་ན་འགྲིག་གི་མེད་པར་བརྟེན་རྗེས་ཕྱོགས་ཞུ་རྒྱུ་ཡིན་སྐོར། དེ་བཞིན། ལས་ཀ་ཟེར་བ་ནི་བྱ་རྒྱུ་ཡོད་པ་ཞིག་དང་དེ་ལ་གཙོ་བོ་ལོ་གཉིས་གསུམ་རེའི་ནང་རང་བཙན་འཐབ་རྩོད་པ་ཚོ་འཛོམས་དགོས་པའི་ཐོག་ལས་ཁུངས་ཤིག་དང་། མགོ་འཁྲིད། ལས་ཀ་བྱེད་མཁན་བཅས་གཏན་འཇགས་ཚོགས་པ་ཞིག་མེད་པ་ཡིན་ན། རང་བཙན་འཐབ་རྩོད་པའི་ལས་གཞི་ཁག་ལག་བསྟར་བྱེད་རྒྱུར་དཀའ་ལས་ཁག་པོ་ཡོད་པར་བརྟེན་དེ་ལ་དགོངས་པ་བཞེས་དགོས་སྐོར་སོགས་བརྗོད་སོང་།
སྐུ་མགྲོན་གཙོ་བོ་ཧིན་བོད་མཛའ་འབྲེལ་ཚོགས་པའི་ཚོགས་གཙོ་སྐུ་ཞབས་ཨ་ཇེད་སིན་(Shri Ajay Singh)ལགས་ཀྱིས་ཚོགས་འདུ་དང་འབྲེལ་བའི་གསུང་བཤད་གནང་སྐབས། ང་དེ་རིང་འདིར་ཡོང་བའི་གོ་སྐབས་སྤྲད་པར་ཐུགས་རྗེ་ཆེ་ཞུ། ངའི་སྨོན་ལམ་ནམ་ཡང་ཁྱེད་ཚོ་དང་མཉམ་དུ་ཡོད། ༧གོང་ས་རྒྱལ་བ་རིན་པོ་ཆེ་མཆོག་གི་ཐུགས་རྗེ་བཀའ་དྲིན་ལ་བརྟེན་ནས་ཁྱེད་ཚོའི་ལས་འགུལ་ལེགས་འགྲུབ་ཡོང་གི་རེད། ཁྱེད་རང་ཚོའི་འཐབ་རྩོད་དེ་ཡུན་རིང་རྩོད་དགོས་པ་ཞིག་རེད་ལ་ཧ་ཅང་ཤུགས་ཆེན་ཞིག་ཀྱང་རེད། ངའི་རེ་བར་ཁྱེད་ཚོ་ཚོར་བའི་དབང་དུ་མ་སོང་བར་ལས་གཞི་དང་སྲིད་བྱུས་གཏན་འབེབས་བྱེད་སྐབས་མཁས་དབང་འཇམ་དབྱངས་ནོར་བུ་དང་ལྷག་བཟང་ཚེ་རིང་ལགས་སོགས་ལྟ་བུ་ལ་བཀའ་འདྲི་ཞུ་རོགས། ཞེས་དང་། རྒྱ་གར་ནི་ནམ་ཡང་བོད་དོན་འཐབ་རྩོད་ལ་དཔུང་བ་མཉམ་གཤིབ་ཀྱིས་ཡོད་པ་དང་རྒྱ་གར་སྟོབས་ཆེན་བཟོ་བར་དང་པོ་བོད་སྟོབས་ཆེན་བཟོ་དགོས་སྟབས། བོད་དོན་ལ་བདེན་པའི་མཐའ་སེལ་སྐབས་ཤིག་ཡོད་ཚུལ་བཅས་སོགས་བརྗོད་སོང་།
གསར་འགོད་པ། ཀླུ་མགོན་ཐར་དང་སྐལ་བཟང་སྦྱིན་པ།


text:
དཔྱད་གླེང་ཐེངས་བཅུ་བཞི་བ།
དཔྱད་གླེང་ཐེངས་བཅུ་བཞི་བ། ༡ གསུང་མཁན།
དགེ་རྒན་ཆེན་མོ་གུར་མགོན་སྐྱབས།
འཆད་ཁྲིད་མཁན་དགེ་རྒན་ཆེན་མོ་གུར་མགོན་སྐྱབས་ཡིན། ཁོང་ཨ་མདོ་གཅན་ཚ་ནས་སྐྱེས། སློབ་ཆུང་ནས་རིམ་བཞིན་མཚོ་སྔོན་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མ་བར་མཐར་ཕྱིན།དཔྱད་རྩོམ་མང་བོ་གནང་སྟེ་སྤྱི་ཚོགས་ལ་ཞབས་ཞུ་དྲོན་མོ་བསྒྲུབས་ཡོད་པར་མ་ཟད། སློབ་ཁྲིད་ཀྱི་ཐད་ལ་ཀུན་གྱིས་དགའ་བསུ་འཐོབ་པའི་དགེ་རྒན་ཞིག་ཡིན། ད་ལྟ་མཚོ་སྔོན་དགེ་ཐོན་སློབ་གྲྭའི་དགེ་རྒན་ཆེན་མོའི་ཕྱག་ལས་གནང་བཞིན་ཡོད། ༢ འཚོགས་དུས།༢༠༠༨ལོའི་ཟླ ༡ ཚེས༡༥ སྔ་དྲོའི་དུས་ཚོད ༡༠ ནས ༡༢.༣༠ བར་ཡིན།༣ བརྗོད་སྙིང་།[སློབ་མའི་སློབ་སྦྱོང་བྱེད་སྟངས་སྐོར་གླེང་བ] ཞེས་པ། རང་གི་མི་ཚེའི་ནང་སློབ་སྦྱོང་ཇི་ལྟར་བྱས་པའི་མྱོང་སྣང་དང་སྦྱར་ཏེ། གཏམ་བཤད་སྤེལ་བར་མ་ཟད། ད་ལྟ་དགེ་རྒན་གྱི་བྱ་ལས་ཁྲོད་སློབ་མ་རྣམས་ཀྱི་སེམས་ཁམས་དང་གནས་བབ་ལ་བརྟག་ཏེ། ཇི་ལྟར་བྱས་ན་ཤེས་ཡོན་འབྱོར་ཐབས་སྐོར་གྱི་གསུང་བཤད་གནང་།
དཔྱད་གླེང་ལ་གསན་མཁན།
༤ ཚོགས་ཞུགས་པ། ༢༥༠ ཡོད། དེའི་ནང་གྲྭ་བ་དང་། དགེ་རྒན། མངས་ཆེ་བ་སློབ་འབྲིང་སློབ་མ་ཡིན།
ཐེངས་འདིར་དྲི་བ་འདོན་མཁན་མི ༨ བྱུང་།


text:
སྤྱི་ལོ་༢༠༡༡་ཟླ་༡༢་ཚེས་༩་ནས་ཚེས་༡༤་བར་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་ཐེངས་གསུམ་པ་དེ་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་ཀོ་ལོམ་སྤི་ཡ་སློབ་གྲྭ་ཆེན་མོའི་ནང་འཚོགས་འདུག བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཀོ་ལོམ་སྤི་ཡ་སློབ་གྲྭ་ཆེན་མོ་དང་། ཀུན་ཕན་ཐེབས་རྩ་ཚོགས་པ། ཞང་ཞུང་སློབ་གཉེར་ཁང་། བོད་ཀྱི་ནང་བསྟན་དཔེ་ཚོགས་ལྟེ་གནས་བཅས་ཀྱིས་མཉམ་རུབ་ཐོག་བཀོད་སྒྲིག་བྱས་པ་ཞིག་རེད། བོད་ཀྱི་སྐད་ཡིག་བགྲོ་གླེང་ཚོགས་འདུ་འདི་ལ་བོད་ཕྱི་ནང་གི་སློབ་གྲྭ་ཆེན་མོའི་སློབ་དཔོན། རྩོམ་སྒྲིག་པ། དཔེ་རྙིང་སྲུང་སྐྱོབ་མཁན། ཚན་རིག་ལག་རྩལ་ཐོག་བོད་ཡིག་བཟོ་བཀོད་པ་སོགས་བོད་ཀྱི་སྐད་ཡིག་དང་རྩོམ་ཡིག རིག་གནས་ཆེད་མཁས་པ་མང་བོ་ཞིག་འདུ་འཛོམས་བྱུང་བ་དང་། རྒྱལ་སྤྱིའི་བོད་ཀྱི་སྐད་ཡིག་ཚོགས་འདུའི་གཙོ་འཛིན་ཆོས་རྒྱལ་ནམ་མཁའི་ནོར་བས་ཚོགས་ཞུགས་ཚོ་ལ་བཀྲ་ཤིས་བདེ་ལེགས་ཀྱི་གསུང་འཕྲིན་ཞིག་གནང་ཡོད་པ་དེའི་ནང་། “ད་ལྟའི་དུས་འདིར་འཛམ་གླིང་འདི་འགྱུར་ལྡོག་ཆེན་པོ་བྱུང་ཡོད་པ་དང་། དེ་ནི་རྒྱལ་སྤྱིའི་རང་བཞིན་གྱི་དཔལ་འབྱོར་དང་། དེ་བཞིན་རྒྱུ་རྐྱེན་སྣ་ཚོགས་དབང་གིས་སྐད་ཡིག་མི་འདྲ་བའི་གྲངས་འབོར་དེ་ཇེ་ཉུང་དུ་འགྲོ་བཞིན་ཡོད་པས། གྲངས་ཉུང་མི་རིགས་ཀྱི་སྐད་ཡིག་གི་གསོན་ཤུགས་དེ་ཡང་ཉམས་དམས་སུ་འགྲོ་བཞིན་ཡོད། མིག་སྔར་བོད་ཀྱི་སྐད་ཡིག་ནི་ཉེན་ཁ་ཅན་གྱི་སྐད་ཡིག་ཅིག་ཏུ་གྱུར་མེད་མོད། ཡིན་ནའང་ང་ཚོས་གོ་ལ་གཅིག་གྱུར་ཅན་དུ་འགྱུར་བཞིན་པའི་བརྒྱུད་རིམ་ཇེ་མགྱོགས་སུ་འགྲོ་བཞིན་པ་འདི་མ་ཚོར་བའམ། དེ་དང་འབྲེལ་མཐུད་ཀྱི་མཉམ་ལས་བྱེད་མ་ཐུབ་ཚེ་བོད་ཀྱི་སྐད་ཡིག་ཀྱང་ཉེན་ཁ་ཅན་གྱི་སྐད་ཡིག་ཅིག་ཏུ་འགྱུར་སྲིད། ཚོགས་འདུ་འདི་ནི་མཉམ་ལས་ཀྱི་སྙིང་སྟོབས་དང་ཕན་ཚུན་བརྩི་བཀུར་གྱི་རྨང་གཞིའི་ཐོག་རྩ་འཛུགས་བྱས་པ་ཞིག་ཡིན་ཞིང་། དེའི་དམིགས་ཡུལ་ནི་གོ་ལ་གཅིག་འགྱུར་གྱི་གོ་རིམ་ཁྲོད་གྲངས་ཉུང་མི་རིགས་ཀྱི་སྐད་ཡིག་ཏེ། བོད་སྐད་དེ་འདྲ་མཉམ་ངང་འཛམ་གླིང་གི་འཕེལ་རིམ་ནང་དུ་ཞུགས་ཐུབ་རྒྱུ་དེ་ཡིན། འདིར་ངས་ཁྱེད་རྣམས་ལ་བྱ་བ་ལམ་འགྲོ་ཡོང་བ་དང་ཚོགས་འདུའི་གྲུབ་འབྲས་ཕུན་སུམ་ཚོགས་པའི་སྨོན་ལམ་འདེབས་བཞིན་ཡོད།” ཅེས་བཀོད་འདུག ད་ཐེངས་ཀྱི་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཚོགས་ཆུང་ཁག་རེ་རེ་དགོས་ཏེ་དུས་ཚོད་བཟོས་འདུག ཚོགས་ཆུང་དེ་དག་ནི། སྐད་ཡིག་བེད་སྤྱོད་ཀྱི་ཁྱབ་ཁོངས་དང་། སྐད་ཡིག་ཕན་ཚུན་བར་གྱི་ཤུགས་རྐྱེན། ཐ་སྙད་གསར་པ་གཅིག་འགྱུར་བཟོ་རྒྱུའི་སྐོར། ཚན་རིག་ལག་རྩལ་གསར་བའི་སྐོར། དཔེ་རྙིང་སྲུང་སྐྱོབ། བོད་ཡིག་ཕ་སྐད་མ་ཡིན་པ་ཚོར་སློབ་ཁྲིད་བྱེད་པ། རྩོམ་སྒྲིག ཚིག་མཛོད། བརྡ་སྤྲོད་བཅས་ལ་དབྱེ་འདུག སྐད་ཡིག་བེད་སྤྱོད་ཀྱི་ཁྱབ་ཁོངས་སྐོར་ལ་བགྲོ་གླེང་བྱེད་མཁན་གྱི་ཚོགས་ཆུང་གིས་བོད་ཡིག་བཀོལ་ཡུལ་གྱི་ས་གནས་དང་དུས་ཚོད་གཙིགས་སུ་བཟུང་ནས་བོད་ཡིག་བེད་སྤྱོད་བྱེད་སའི་ཁྱབ་ཁོངས་བརྟན་པོ་ཞིག་འཛུགས་ཐུབ་རྒྱུ་ནི་སྐད་ཡིག་འདི་གསོན་གནས་ཐུབ་པའི་ཆ་རྐྱེན་གལ་ཆེན་ཞིག་དང་། མ་འོངས་པར་བོད་ཀྱི་སྐད་ཡིག་གི་ཁྱབ་ཁོངས་རྒྱ་ཆེར་རུ་གཏོང་ཐབས་སྐོར་ལ་བགྲོ་གླེང་བྱས། སྐད་ཡིག་ཕན་ཚུན་བར་གྱི་ཤུགས་རྐྱེན་སྐོར་ལ་བགྲོ་གླེང་གནང་མཁན་གྱི་ཚོགས་ཆུང་གིས་བོད་དང་འདབས་འབྲེལ་གྱི་རྒྱལ་ཁབ་དབར་ལ་ཕན་ཚུན་སྐད་ཡིག་དང་རིག་གནས་བརྗེ་རེས་ཀྱི་འབྲེལ་བ་རྒྱུན་མི་ཆད་པར་བྱུང་ནས་སྐད་ཡིག་ལ་ཤུགས་རྐྱེན་ཐེབས་ཡོད་པ་དང་། ལོ་རྒྱུས་རིག་པ་དང་། སྐད་བརྡ་རིག་པའི་གཞུང་ལུགས་ཀྱི་སྒྲོམ་གཞི་ཐོག་ནས། བོད་སྐད་ཀྱི་ལོ་རྒྱུས་དང་། … → མུ་མཐུད་ཀློག
སྤྱི་ལོ་༢༠༡༡་ཟླ་༡༡་ནང་བཀའ་བློན་ཁྲི་བ་བློ་བཟང་སེང་གེ་དང་ཀིརྟི་རིན་པོ་ཆེ་གཉིས་ཨ་རིའི་རྒྱལ་ས་ཝ་ཞིན་ཊོན་ཏུ་ཕེབས་པ་དང་། རྒྱལ་སའི་མངའ་ཁུལ་བོད་རིགས་མཐུན་ཚོགས་ཀྱིས་རྣམ་པ་གཉིས་ལ་གསོལ་ཚུགས་ཤིག་དྲངས། གསོལ་ཚིགས་འདིའི་ཐོག་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་དང་ནེའུ་ཡོག་ཏུ་ཡོད་པའི་སྐུ་ཚབ་དོན་གཅོད་བློ་བཟང་སྙནགྲགས་རྣམས་གཉིས་ཀྱང་ཕེབས་འདུག གསོལ་ཚུགས་འདི་ནི་ནུབ་གླིང་ནང་གནས་སྡོད་བོད་མིས་བཀའ་བློན་ཁྲི་བ་དང་ཀིརྟི་རིན་པོ་ཆེ་གཉིས་ལ་གཞུང་འབྲེལ་ཐོག་ཨ་རིའི་གྲོས་ཚོགས་ནང་བོད་དོན་ཉན་ཞིབ་ཏུ་ཕེབས་པར་ཆེ་བསྟོད་དང་འཚམས་འདྲི་ཆེད་ཕུལ་བ་ཞིག་རེད། གསོལ་ཚུགས་སྐབས་ཚོགས་གཙོ་སྐལ་ལྡན་བློ་གྲོས་ཀྱིས་རྣམ་པ་གཉིས་ལ་འཚམས་འདྲི་བཀྲ་ཤིས་བདེ་ལེགས་དང་ཁ་བཏགས་ཕུལ། ཁོང་གིས་ཨ་རིའི་རྒྱལ་སའི་མངའ་ཁུལ་གྱི་བོད་རིགས་མཐུན་ཚོགས་ཀྱིས་བོད་དོན་འཐབ་རྩོད་ཆེད་ནུས་པ་གང་ཡོད་འདོན་པ་དང་། བོད་ཀྱི་གོམས་སྲོལ་རྒྱུན་འཛིན་བྱེད་པ། བོད་མིའི་དམ་ཚིག་རྡོག་རྩ་ཆིག་སྒྲིལ། བོད་ཀྱི་སྐད་ཡིག་སྲུང་སྐྱོབ་ཆེད་འདིར་འཚར་ལོངས་འབྱུང་བའི་བྱིས་པ་ཚོ་བོད་ཡིག་གི་འཛིན་གྲྭ་ཚོགས་པ་སོགས་ལས་འཆར་རྣམས་བཀའ་ཁྲི་མཆོག་དང་ཀིརྟི་རིན་པོ་ཆེ་གཉིས་ལ་ངོ་སྤྲོད་གནང་། བཀའ་ཁྲི་བློ་བཟང་སེང་གེ་ཡིས་གསོལ་ཚུགས་ཐོག་ཕེབས་པའི་བོད་མི་ཚོ་གཏམ་བཤད་གནང་དོན། ད་ཐེངས་གཞུང་འབྲེལ་ཐོག་ཨ་རིའི་ནང་ཡོང་བ་ཐོག་མ་ཡིན་ལ། གྲོས་ཚོགས་ནང་བོད་དོན་ཉན་ཞིབ་དང་། བོད་དོན་ཐོག་ཨ་རི་གཞུང་ངོས་ནས་རྒྱབ་སྐྱོར་གནང་དགོས་པར་ནན་བརྗོད་བྱས་ཡོད། དེ་མིན་གྲོས་ཚོགས་ཚོགས་མི་གསར་བ་ཁ་ཤས་ཡང་ཐུག་འཕྲད་ཀྱིས་བོད་དོན་ཆེད་འབྲེལ་མཐུད་ཡོང་བར་བཟོས་ཡོད། གང་ལྟར་མཛད་རིམ་རྣམས་ལམ་ལྷོང་བྱུང་ཡོད་པ་སོགས་དང་། འཛམ་གླིང་གང་སར་གནས་པའི་བོད་མི་ཚོས་ང་རང་བཀའ་བློ་ཁྲི་བ་ལངས་སྐབས་རྒྱབ་སྐྱོར་བྱས་ཡོད་ལ། དེ་བཞིན་རང་ཉིད་ཀྱིས་ལྷག་བསམ་རྣམ་དག་གིས་བོད་བསྟན་པ་ཆབ་སྲིད་དོན་དུ་ཧུར་ཐག་བྱེད་རྒྱུ་དམ་ཅ་ཕུལ་བ་ལྟར་མུ་མཐུད་དུ་འབད་པ་བྱེད་རྒྱུ་ཆོད་སེམས་ཡོད། བོད་ཀྱི་འཐབ་རྩོད་ནི་མི་གཅིག་གིས་སེལ་དཀའ་བ་ཞིག་མིན་སྟབས། ཚང་མས་མཉམ་རུབ་དང་རྒྱབ་སྐྱོར་གནང་རོགས་ཞེས་འབོད་སྐུལ་གནང་།


text:
གསར་འགོད་པར་ཉེ་ཆར་འཚོགས་པའི་རྟེན་རྫས་བཤམས་མཛོད་ཁང་དང་རིག་དངོས་ཨར་སྐྲུན་གྱི་མེ་ཟོན་བདེ་འཇགས་ཀྱི་ཞིབ་བཤེར་ཆེ་མོའི་ལས་ཀའི་བརྙན་འཕྲིན་ཁ་པར་ཚོགས་འདུའི་ཐོག་ནས་ཤེས་རྟོགས་བྱུང་བར། འཕྲལ་སྡོམ་དོ་དམ་པུའུ་དང་། རིག་གནས་ཡུལ་སྐོར་པུའུ། རྒྱལ་ཁབ་རིག་དངོས་ཅུས་བཅས་ཀྱིས་རྟེན་རྫས་བཤམས་མཛོད་ཁང་དང་རིག་དངོས་ཨར་སྐྲུན་གྱི་མེ་ཟོན་བདེ་འཇགས་ཀྱི་ཞིབ་བཤེར་ཆེ་མོ་འཕྲལ་དུ་སྒྲིག་འཛུགས་བྱས་ཏེ་དཔེ་མཚོན་ཁྲིམས་འགལ་གྱི་བྱེད་སྤྱོད་ཁག་གཅིག་གཅིག་སྡུད་ཐོག་ཞིབ་བཤེར་ཐག་གཅོད་བྱས་ནས་གནད་དོན་ཚབས་ཆེན་ལྡན་པའི་ཚན་པ་ཁག་གཅིག་ལ་ཡོངས་བསྒྲགས་ངང་སྒོ་བྱང་བཀལ་ནས་བསྒྲུབ་རྒྱུར་ལྟ་སྐུལ་བྱས་པ་རེད།
ཚོགས་འདུའི་ཐོག མེ་ཟོན་བདེ་འཇགས་ཀྱི་འགན་འཁྲིའི་ལམ་ལུགས་དོན་འཁྱོལ་ནན་པོ་བྱེད་པ་དང་། མངོན་མེད་རྐྱེན་ངན་གྲལ་བཤེར་དང་བཅོས་སྒྲིག་བྱེད་ཤུགས་ཆེ་རུ་གཏོང་བ། མེ་ཟོན་བདེ་འཇགས་ཀྱི་སྔོན་འགོག་ཚོད་འཛིན་མ་ལག་འཐུས་སྒོ་ཚང་དུ་གཏོང་བ། འཕྲལ་སྡོམ་རོགས་སྐྱོབ་སྟོབས་ཤུགས་སྔོན་ལ་བཀོད་སྒྲིག་བྱེད་པ་བཅས་བྱས་ནས་རྟེན་རྫས་བཤམས་མཛོད་ཁང་དང་རིག་དངོས་ཨར་སྐྲུན་དང་ལྷག་པར་དུ་རྒྱལ་ཡོངས་ཀྱི་མེ་སྐྱོན་གྱི་ཉེན་ཁ་ལྡན་པའི“རྒྱལ་ཁབ་ཀྱི་སྲུང་སྐྱོང་བྱ་ཡུལ”ཚན་པ་2000ལྷག་ཙམ་དང་། རིམ་པ་དང་པོ་དང་། གཉིས་པ། གསུམ་པ་བཅས་ཀྱི་རྟེན་རྫས་བཤམས་མཛོད་ཁང་725ལ་ཕྱོགས་ཡོངས་ནས་གྲལ་བཤེར་བྱེད་དགོས་པ་དང་། ཞིང་ཆེན་རིམ་པའི་མེ་ཟོན་དང་རིག་དངོས་སྡེ་ཚན་གྱིས་ཚང་མ་སྒྲིག་འཛུགས་བྱས་ཏེ“ཞིབ་བཤེར”ཐེངས་གཅིག་བྱེད་པ་དང་སྡེ་ཚན་རེ་རེ་དང་ཁང་པ་རེ་རེ་བཞིན་གྲལ་བཤེར་བྱས་ཏེ་མངོན་མེད་རྐྱེན་ངན་གྱི་གནས་གཅིག་ཀྱང་མི་ལུས་པ་བྱེད་དགོས་པའི་བླང་བྱ་བཏོན་པ་རེད།


text:
ཧྥ་རན་སིའི་གྲོས་ཚོགས་གོང་མའི་འཐུས་མི་ལྕམ་རྗ་ཁུ་ལཱན་ལགས་ཀྱིས་ཧྥ་རན་སིར་བྱམས་བརྩེ་བོད་ཡིག་སློབ་གྲྭ་འཛུགས་རྒྱུའི་ཐད་རྒྱབ་སྐྱོར་དང་མཐུན་རྐྱེན་སྦྱོར་རྒྱུའི་ཞལ་བཞེས་གནང་ཡོད་འདུག
ཟླ་འདིའི་ཕྱི་ཚེས་ ༢༡ ཉིན། ཧྥ་རན་སིའི་སན་གྷ་ཝ་སི་ཡན་ས་གནས་བོད་རིགས་ཚོགས་པའི་གོ་སྒྲིག་འོག་ས་གནས་དེའི་བོད་རིགས་མང་ཚོགས་ཀྱིས། ཧྥ་རན་སིར་ཐུགས་རྗེ་ཆེ་ཞུའི་མཛད་སྒོ་ཞིག་ཚོགས་ཡོད་པ་དང་། མཛད་སྒོའི་སྐུ་མགྲོན་གཙོ་བོར་སན་གྷ་ཝ་སི་ཡན་སྤྱི་ཁྱབ་ཟུར་པ་དང་ཧྥ་རན་སིའི་གྲོས་ཚོགས་གོང་མིའི་འཐུས་མི་ལྕམ་རྗཱ་ཁུ་ལཱན(Jacqueline) ལགས་དང་། ད་ལྟའི་སྤྱི་ཁྱབ་རྗོ་ལཱན་བྷ་ཤག་(Julien bachard)གཙོས་ཧྥ་རན་སིའི་བོད་མིའི་སྒྲིག་འཛུགས་ཀྱི་འབྲེལ་མཐུད་པ་རྣམ་རྒྱལ་བསམ་འགྲུབ་ལགས། ཕ་རི་སིའི་བོད་རིགས་ཚོགས་ཟུར་དང་ད་ལྟའི་སན་གྷ་ཝ་སི་ཡན་ཚོགས་གཙོ་ཐུབ་བསྟན་རྒྱ་མཚོ་ལགས་དང་མི་མང་བཅས་འཛོམས་འདུག
མཛད་སྒོའི་ཐོག་ཧྥ་རན་སིའི་སན་གྷ་ཝ་སི་ཡན་གྱི་བོད་རིགས་ཚོགས་ཆུང་གི་ཚོགས་གཙོ་ཐུབ་བསྟན་རྒྱ་མཚོ་ལགས་ཀྱིས་མཛད་སྒོ་བསྡུ་དགོས་པའི་རྒྱུ་མཚན་དང་དམིགས་ཡུལ། དེ་བཞིན་ཁོང་གིས་མུ་མཐུད་ས་གནས་བོད་མི་བཙན་བྱོལ་བ་ཁང་པ་དང་ཡིག་ཆ་མ་རག་པའི་དཀའ་ངལ་འཕྲད་མཁན་རྣམས་ལ་གང་ཐུབ་ཀྱིས་རོགས་རམ་གནང་རྒྱུ་ཡིན་པའི་གསུང་བཤད་གནང་གྲུབ་རྗེས། ཧྥ་རན་སིའི་གྲོས་ཚོགས་གོང་མའི་འཐུས་མི་ལྕམ་རྗཱ་ཁུ་ལཱན་ལགས་ཀྱིས། ང་རང་ཐོག་མར་བོད་པ་དང་འབྲེལ་བ་ཡོང་ས་དང་པོ་དེ་ཕྱི་ལོ་ ༢༠༠༧ ལོར་ཧི་མ་ལ་ཡའི་ས་ཁུལ་ལ་དྭགས་ནུབ་ར་ས་ཆ་ནས་ཐུབ་བསྟན་རྒྱ་མཚོ་དང་ངོ་ཤེས་ཆགས་ནས་བྱུང་བ་དང་། དེའི་རྗེས་ཕྱི་ལོ་ ༢༠༠༨ ཟླ་ ༤ ཚེས་ ༣ ཉིན་སྤྱི་ཁྱབ་ལས་ཁུངས་ཨ་མའི་ནང་ལ་བོད་ཀྱི་རྒྱལ་དར་གཏན་འཇགས་འཛུགས་པའི་སྐོར་ལ་ཚོགས་འདུ་ཞིག་ཚོགས་པ་དང་། ལོ་དེའི་ཕྱི་ཟླ་ ༡༠ དང་ ༡༡ གཉིས་རིང་བོད་དོན་དྲིལ་བསྒྲགས་ཀྱི་འགྲེམས་སྟོན་ཐོག་ནས་ལས་འགུལ་ཞིག་སྤེལ་བ་ཡིན། ཞེས་གསུངས་སོང་།
ཡང་ཧྥ་རན་སིའི་བོད་དོན་རྒྱབ་སྐྱོར་ཚོགས་ཆུང་ནང་ཟུར་ཞུགས་དང་ཧྥ་རན་སིར་བྱམས་བརྩེ་བོད་ཡིག་སློབ་གྲྭ་འཛུགས་ཕྱོགས་ཐད་རྒྱབ་སྐྱོར་བྱས་པའི་སྐོར་ལ་ཁོང་གིས། འདས་པའི་ལོ་ལྔ་དྲུག་གི་ནང་ལ་ངས་བོད་པ་ཁྱིམ་ཚང་བཞི་བཅུ་ལྷག་ལ་ཁང་པ་སྤྲད་པ་སོགས་བོད་པ་དང་འབྲེལ་བ་ཤུགས་ཆེ་ཙམ་བྱུང་བ་དང་། ད་ལོའི་ལོ་མགོར་ཐུབ་བསྟན་རྒྱ་མཚོའི་འབོད་སྐུལ་འོག་བོད་དོན་རྒྱབ་སྐྱོར་ཚོགས་པའི་ཚོགས་ཆུང་ནང་ལ་ཟུར་ཞུགས་བྱས་པ་དང་། ཡུ་རོབ་ནང་ལ་བོད་རིགས་ཚོགས་པ་ཁག་གི་ཐུན་མོང་གི་སུམ་བཅུའི་དུས་དྲན་སྲུང་བརྩི་གནང་སྐབས། ངས་ཧྥ་རན་སིའི་གྲོས་ཚོགས་གོང་མའི་བོད་དོན་རྒྱབ་སྐྱོར་ཚོགས་ཆུང་གི་སྐུ་ཚབ་བྱས་ནས་ཇེ་ནེ་ཝ་རུ་བོད་དོན་རྒྱབ་སྐྱོར་གྱི་གཏམ་བཤད་བྱས་པ་ཡིན་ལ། དེ་བཞིན་ད་ལོའི་ཕྱི་ཟླ་ ༧ ནས་སན་གྷ་ཝ་སི་ཡན་བོད་རིགས་ཁྱིམ་ཚང་བཞི་བཅུ་ལྷག་གིས་བོད་རིགས་ཚོགས་ཆུང་ཞིག་བཙུགས་ནས་བྱམས་བརྩེ་བོད་ཡིག་སློབ་གྲྭ་འཛུགས་ཕྱོགས་ཐད་གྲོང་ཁྱེར་སྤྱི་ཁྱབ་གསར་པ་སྐུ་ཞབས་རྗོ་ལཱན་བྷ་ཤག་ངེད་གཉིས་ཀྱིས་རྒྱབ་སྐྱོར་དང་མཐུན་རྐྱེན་སྦྱོར་རྒྱུ་ཁས་ལེན་བྱེད་ཀྱི་ཡིན། ཞེས་གསུངས་སོང་།
དེའི་རྗེས་སྐུ་ཞབས་རྗོ་ལཱན་བྷ་ཤག་ལགས་ཀྱིས་དེ་རིང་གི་དགོང་ཚོགས་འདིར་མགྲོན་འབོད་བྱས་པ་ཧ་ཅང་དགའ་བོ་བྱུང་། ཁྱེད་རང་ཚོ་སན་གྷ་ཝ་སི་ཡན་དུ་ཕེབས་པ་ནི་བོད་པའི་རིག་གཞུང་དང་འཛུམ་མདངས་ཕེབས་པ་རེད། སྤྱི་ཚོགས་འདིའི་ནང་ལ་རིག་གནས་མ་འདྲ་བ་ཡ་རབས་དང་བཟང་སྤྱོད་ཀྱི་ངོ་བོ་ལྡན་པའི་སྲོལ་ལུགས་ཤིག་བསྣམས་ཕེབས་པ་ནི་ཧ་ཅང་རྩ་ཆེན་ཡིན་པ་སོང་ཙང་དགའ་བསུ་ཆེན་པོ་ཞུ་གི་ཡོད་སྐོར་སོགས་གསུངས་སོང་བ་དང་། མཐར་སན་གྷ་ཝ་སི་ཡན་བོད་རིགས་ཚོགས་ཆུང་ངོས་ནས་མི་མང་གི་ཚབ་བྱས་ཏེ་ལྕམ་རྗཱ་ཁུ་ལཱན་དང་སྐུ་ཞབས་རྗོ་ལཱན་བྷ་ཤག་གཉིས་གཙོས་སྐུ་ཞབས་ཐུབ་བསྟན་རྒྱ་མཚོ་བཅས་ལ་ཐུགས་རྗེ་ཞུའི་ལེགས་སྐྱེས་ཕུལ་རྗེས། དགོང་ཞས་མཉམ་རོལ་དང་གཞས་སྣ་འཁྲབ་སྟོན་སོགས་བྱས་ཏེ་མཛད་སྒོ་མཇུག་བསྡུས་ཡོད་འདུག
ཧྥ་རན་སིའི་རྒྱལ་ས་ཕ་རི་སི་ནས་བན་དེ་མཁར་གྱིས་གནས་ཚུལ་མཁོ་གཏོང་བྱས།